text:
༄༅།། མགོན་པོ།
སྲིད་འདིར་བྱོན་པ་ཐོག་མའི་ལེའུ།
རང་དོན་ལ་རང་མཁས། སྡེ་དོན་ལ་དཔོན་མཁས། ཞེས་པ་ལྟར། མི་ཡུལ་གྱི་ལུང་པར་རིང་ལ་ཐུང་བའི་མི་ཚེ་འདི་སྐྱེལ་དུས། རང་གི་ལས་སུ་བབས་པའི་ལམ་བུ་དེར་ཀྱག་ཀྱོག་དང་དཀའ་ཚེགས་ཇི་འདྲ་ཆེ་རུང་། སྤོབས་པས་བགྲོད་ཅིང་ནན་གྱིས་འཇུག་ཤེས་པ་དགོས་ཏེ། མི་སུ་ཡིན་རུང་རང་ཉིད་ཀྱི་སང་ཉིན་ནི་ག་འདྲ་ཞིག་ཡིན་པ་ཚོར་མི་ནུས་ལ། དེ་བས་ཀྱང་མི་ཚེ་ནི་དེ་འདྲའི་གེགས་མེད་བདེ་ལྡན་ཞིག་མིན་པར། ལན་རེར་སྡུག་གི་བུ་ཡུག་རྒོད་ཅིང་། སྐབས་རེར་སྐྱིད་པའི་དཔལ་ཡང་འཆར་ངེས་པས། ང་ཚོ་སུ་ཡང་སྐྱིད་ཀྱི་མགོ་བོ་མི་མཐོ་བ་དང་སྡུག་གི་མགོ་བོ་མི་དམའ་བ་ཞིག་དགོས། འདི་ལ་དཔེ་ལེགས་པོ་ཞིག་ཡོད་པ་ནི་སྐུ་ཞབས་མགོན་པོའི་ངོ་མཚར་བའི་མི་ཚེ་རེད་དེ། ཁོ་བོ་ནི། 1953ལོར་རྔ་བ་ཁུལ་ཧུང་ཡོན་རྫོང་ཟངས་དཀར་སྨད་མའི་འབྲོག་ཁྱིམ་དབུལ་བོ་ཞིག་ཏུ་སྐྱེས་ཤིང་། མིང་སྲིང་བརྒྱད་ཡོད་པའི་གཉིས་པ་དེ་ཡིན། ལོ་ན་ཆུང་དུས་ནས་སློབ་སྦྱོང་གི་བསྐལ་བ་བྱུང་སྟེ་ཤེས་རིག་གི་གནས་སུ་འཇུག་པར་བྱས། དེ་དུས་ཁོ་བོ་བྱིས་པ་གཞན་དག་དང་མི་འདྲ་བར། སློབ་གསེང་གི་དུས་སུ་ཕ་མར་བུད་ཤིང་འཐུ་བ་སོགས་ཀྱི་རོགས་བྱས་ཏེ་གོམས་གཤིས་སུ་འཇགས་པར་བྱས་ཡོད།
ལས་ཀྱིས་བསྐོས་པ་སྡུག་གི་ལེའུ།
1966ལོར། མགོན་པོ་སློབ་ཆུང་གི་ལོ་རིམ་བཞི་བར་སླེབས་མོད། དུས་ཀྱི་འགྱུར་ལྡོག་ཞིག་སྟེ། རིག་གསར་གྱི་དུས་འགྱུར་གྱིས་ཁོ་བོའི་སློབ་སྦྱོང་གི་འཚོ་བ་མེད་པར་བཟོས་ནས། བུད་ཤིང་འཐུ་བ་དང་ཕྱུགས་འཚོ་བ་སོགས་ལུས་ཤུགས་ངལ་རྩོལ་ཚད་ལས་འདས་པ་ཞིག་མྱང་བར་བྱས་ཏེ། ཁོ་རང་རིམ་གྱིས་ཁྱིམ་གྱི་འཚོ་བའི་རྟེན་གཙོ་བོར་ཆགས། ཡིན་ཡང་། ལས་བསམ་སར་མི་འགྲོ་གསེག་སར་འགྲོ་ཞེས་པ་ལྟར། 1981ལོར། ཁོ་བོར་ཐེག་པར་དཀའ་བའི་དོན་དེ། ཡ་ཐོད་ཀྱི་མིག་ཟུང་ལ་རྨས་ཤོར་བས་ཁྱིམ་རྒྱུ་ཁྱིམ་ནས་བཏོན། ཕྱི་རྒྱུ་སྒོ་ནས་ཕུད་དེ་སྨན་བཅོས་ཅི་ལྟར་བྱས་ཀྱང་ཕན་ཏིལ་འབྲུ་ཙམ་ཡང་མ་ཐོགས་པར། མཐར་འཇིག་རྟེན་གྱི་དཀར་ངོགས་མཐོང་མི་ནུས་པར་གྱུར།
རང་གིས་བསྐྲུན་པའི་འབད་པའི་ལེའུ།
མིག་གཉིས་ཀྱི་ནུས་པ་བོར་བའི་མགོན་པོས་ནི་འཇིག་རྟེན་གྱི་ཁམས་འདིར་རང་ཉིད་ཀྱི་མགོན་དུ་རང་ཉིད་གཅིག་པུ་ལས་མེད་པར་ངེས་ཤེས་རྙེད་དེ། ཁོ་བོ་རང་གི་དགའ་ཁ་འཁྱེར་ཕྱོགས་ལྟར། གླུ་དབྱངས་དང་རྩོམ་རིག་གི་ཕྱོགས་སུ་འབད་པས་ཞུགས་ཀྱང་། འབྲས་བུ་བློ་ཡིད་འཚིམ་པ་ཞིག་མ་བྱུང་སྟབས། རང་གི་ལམ་བུ་འདི་ནི་ངལ་བ་འབྲས་མེད་ཀྱི་དཔེ་ལས་མ་འདས་པར་སེམས་ཏེ། འཚོལ་སྙེག་གི་ལམ་བུ་གཞན་ཞིག་ཏུ་བུད།
དེ་ནས་ཁོ་བོས་སྟེགས་ལྒང་གཉིས་ཉོས་སྟེ་ཡོང་འབབ་རེག་ཐབས་བྱས། དགའ་འོས་པ་ཞིག་ལ། ཁོ་བས་གདམས་པའི་ལམ་བུ་འདིར་འབྲས་ལེགས་པོ་སྨིན་ཏེ། རང་གི་ལྟོ་རྒྱབ་ཀྱི་གནད་དོན་ཐག་གཅོད་བྱས། ཁོས་ཉིན་རེ་བཞིན་འཚོ་ཚིས་ཀྱི་དོན་དུ་འབད་ཀྱིན་པའི་སྐབས་ཤིག་ལ་ཁྲེང་ཏུའུ་གྲོང་ཁྱེར་ནེའུ་ཧྲི་ཁུའུ་ལོང་བའི་ཕུར་མཉེད་སྨན་ཁང་གིས་རྒྱལ་ཡོངས་ནས་ཕུར་མཉེད་སློབ་མ་བསྡུ་བའི་བརྡ་ཁྱབ་ཅིག་ཐོས་པ་ན་དེར་འགྲོ་བའི་མོས་པ་འགོག་མེད་ཅིག་སྐྱེས། ཆུང་དུས་ནས་ཤེས་རིག་ལ་དགའ་ཞེན་ཆེ་ཡང་སློབ་སྦྱོང་གི་གོ་སྐབས་ཤོར་བའི་ཁོ་ལ་མཚོན་ན། དེ་ནི་རིན་ཆེན་གསེར་དངུལ་ལས་ཀྱང་རིན་ཐང་བྲལ་བས་དོགས་སྣང་ཅི་ཡང་མེད་པར་༡༩༨༩ལོའི་ཟླ་བཅུ་བར། ལོ་ན་རྒས་པའི་ཕ་མ་དང་བཟའ་མི་ཉེ་འབྲེལ་གྱི་རེ་བ་ཡིད་ལ་འཆང་ནས་རང་ཉིད་ཀྱི་ཕུགས་བསམ་མངོན་པར་འགྲུབ་ཆེད་ལོང་བའི་ཚོགས་སྤྱི་ཞིག་ཏུ་ཞུགས་ནས་དམིགས་བསལ་སློབ་སྦྱོང་གི་མགོ་བརྩམས་པ་རེད།
རང་ཉིད་ཀྱི་ཕུགས་བསམ་འགྲུབ་སླད་ལོ་གཉིས་ལ་བརྩོན་པ་ལྷོད་མེད་བྱས་ནས་ཕུར་མཉེད་ཀྱི་ལག་རྩལ་སྦྱང་ན་ཡང་ཆེད་ལས་ཀྱི་ཚད་ཐིག་ཏུ་བསླེབ་དགོས་ན་ད་དུང་མུ་མཐུད་དུ་འབད་པ་ལྡབ་འགྱུར་བྱེད་དགོས་པས། སློབ་མཐར་ཕྱིན་རྗེས་སློབ་གྲྭའི་གདན་ཞུས་ལྟར་ཕྱིར་སློབ་གྲྭར་སོང་ནས་དགེ་རྒན་བྱས་ཏེ། རང་ཉིད་ཀྱི་འཚོ་བ་འོད་དང་ལྡན་པར་བཟོས།
ལོང་ཡིག་གསར་རྩོམ་གྱི་ལམ་བུ།
སློབ་མགོ་གསར་བ་ཚུགས་པ་ན། སློབ་མ་ལྔ་ཡོད་པ་ལས་གཅིག་གིས་མ་གཏོགས་རྒྱ་སྐད་མི་ཤེས་པས། ཁོ་ཚོར་སློབ་སྦྱོང་བྱེད་པར་དཀའ་ངལ་ཆེན་པོ་ཡོད་པར་དམིགས་ཏེ། ལས་མཐུན་ལོང་བ་རྣམས་ཀྱི་ཆེད་དུ >ཅིག་རྩོམ་སྒྲིག་བྱེད་པའི་དམ་བཅའ་བཞག་པ་རེད། ཁོ་བོས་ནམ་རྒྱུན། ང་རང་བོད་ཀྱི་ལུའུ་དབྱི་སི•པུའུ་ལེ་ཨར་བྱེད་དགོས་ཞེས། རང་ལ་སྐུལ་མ་དང་དམ་བཅའ་བརྟན་པོ་བཞག་སྟེ། རང་གི་ཕ་ཡུལ་དུ་ལོག རྒྱུ་མཚན། བོད་ཀྱི་ལོང་ཡིག་རྩོམ་སྒྲིག་བྱེད་པ་ནི། ལོང་བ་གྲངས་མེད་ཅིག་གི་ལས་དབང་ལ་ཁ་ལོ་བསྒྱུར་བྱེད་ཅིག་དང་ལོང་བ་གྲངས་མེད་ཅིག་གིས་རང་ཁ་རང་གསོ་བྱེད་ཐབས་ཀྱི་བློ་གྲོས་ཤིག་གོ།
ལོང་ཡིག་རྩོམ་སྒྲིག་དང་དཔལ་འབྱོར་ཆ་རྐྱེན་ལ་ཕན་པའི་ཁོར་ཡུག་ཅིག་བསྐྲུན་ཆེད་རྔ་བ་ཁུལ་གྱི་འབར་ཁམས་སུ་ལས་སྒོ་གསར་གཏོད་ཀྱི་གནས་གཞི་གཏན་ལ་འཁེལ་བ་དང་། བཟའ་མི་གཉེན་ཉེ་རྣམས་ཀྱིས་རོགས་རམ་འོག་ཕུར་མཉེད་སྨན་བཅོས་ཁང་གཉེར་བ་རེད། དང་ཐོག་ཕྱོགས་གང་ཐད་ནས་དཀའ་ངལ་མང་པོར་འཕྲད་ཀྱང་སེམས་ཤུགས་ཅི་འདྲ་ཆེ་ན་མདུན་ལམ་ཡང་དེ་ལྟར་ཆེ་བ་ཞེས་པའི་གདམས་ངག་ཡིད་ལ་འཆང་ནས་ཕུར་མཉེད་ཀྱི་ལས་དོན་ལ་ཤི་འཐམ་རོ་འཐམ་བྱས་པར་མ་ཟད་གྲུབ་འབྲས་ཀྱང་ངེས་ཅན་ཐོན།
ཁོ་བོས་ཕུར་མཉེད་ཀྱི་ལག་རྩལ་ཕྱོགས་ཀུན་ནས་ཡར་རྒྱས་སུ་འགྲོ་བཞིན་པའི་སྐབས། ལས་ཀྱི་བཀོད་སྒྲིག་ཅིག་གམ་བསོད་ནམས་ཀྱི་བགོ་སྐལ་ཞིག་གིས་ཀུན་མཚོ་ཟེར་བའི་འབྲོག་མོ་དྭངས་མ་ཞིག་དང་འཕྲད་དེ་བདེ་སྐྱིད་ཀྱི་ཁྱིམ་གཞིས་བསྐྱངས། དེ་ནས་ཕུར་མཉེད་ཀྱི་ཡོང་འབབ་ངེས་གཏན་ཡོད་པ་དང་ཆུང་མའི་རྒྱབ་སྐྱོར་འོག་ཏུ་བོད་ཀྱི་ལོང་ཡིག་གསར་རྩོམ་བྱེད་པ་དེ་ལའང་ཕན་མི་དམན་པ་ཐོགས ཁོ་བོར་བོད་ཡིག་གི་རྨང་གཞི་ལེགས་པོ་མེད་ན་ཡང་གཞན་པའི་རོགས་རམ་དང་རང་གི་འབད་པ་ཟུང་འབྲེལ་གྱིས་བོད་ཀྱི་ལོང་ཡིག་རྩོམ་སྒྲིག་སྟེ་རང་གི་ཐོག་མའི་དམ་བཅར་གཏན་དུ་འཐབ། ལོང་ཡིག་རྩོམ་པར་ཆེས་ཆེ་བའི་དཀའ་ངལ་ནི་ཡིད་འཛིན་གྱི་ནུས་པ་ཡོད་མེད་འདི་ཡིན་པས་ཡིད་འཛིན་གྱི་ནུས་པ་ལ་སྦྱོང་བརྡར་ཡང་ཡང་བྱས། འདི་ལྟར་ལོ་ངོ་བཅུ་ཕྲག་ལྷག་གི་རིང་དུ་འབད་བརྩོན་བྱས་མཐར། ཐོག་མའི་མ་ཟིན་ཡིད་ངོར་གྲུབ་མཚམས་སུ་ཇི་ལྟར་བྱས་ནས་ཤོག་ངོས་སུ་ཕབ་དགོས་པའི་གནད་དོན་དེ་མདུན་དུ་ལྷག དེ་ནས་ཅི་བྱ་གཏོལ་མེད་དུ་སྡོད་པའི་སྐབས་ཤིག་ལ་ལོང་བའི་རྩིས་འཁོར་མཉེན་ཆས་ཞེས་པ་ཞིག་པེ་ཅིང་ན་ཉོ་རྒྱུ་འདུག་པའི་གཏམ་བཟང་ཐོས་པས་སེམས་ལ་སྔར་མེད་ཀྱི་སྤྲོ་བ་ཞིག་རྒྱས་ནས་མཉེས་ཆས་དེ་ཉོ་ཐབས་བྱས། མཉེས་ཆས་ལག་ཏུ་སོན་རྗེས་ཁུལ་མི་དམངས་དངུལ་ཁང་གིས་རྩིས་འཁོར་རྙིང་པ་ཞིག་ཀྱང་ཞལ་འདེབས་ཀྱི་ཚུལ་དུ་ཁོ་ལ་ཕུལ། ཡིན་ཡང་། ཕྱིའི་ཆ་རྐྱེན་འཛོམས་ན་ཡང་རྩིས་འཁོར་ནི་ཁོ་ལ་མཚོན་ན་ཡང་ཆ་མེད་རྒྱུས་མེད་ཅིག་ཡིན་སྟབས་རྩིས་འཁོར་སྤྱོད་སྟངས་སོགས་ལ་སློབ་སྦྱོང་མི་བྱེད་ག་མེད་བྱུང་སྟེ། ཟླ་གཅིག་ཙམ་གྱི་རིང་སྦྱངས་མཐར་རྒྱུན་ལྡན་གྱི་མི་ལྟར་ཡི་གེ་གཏགས་ཤིང་རྩོམ་སྒྲིག་བྱས་ནས་ཉར་ཐུབ་པར་གྱུར། དེ་ནས་ཁོ་བས་རང་གི་བློ་ངོའི་ཡི་གེ་དག་གཏགས་ཏེ་ཕར་ཆེར་གཏགས་ཚར་རན་དུས་སུ། ལས་དམན་པ་ཞིག་ལ། རྩིས་འཁོར་ལ་བསྐྱར་གསོ་དཀའ་བའི་གནད་དོན་ཞིག་བྱུང་བས་ལོ་ངོ་གཅིག་རིང་གི་འབད་པའི་འབྲས་བུ་གར་སོང་ཆ་མེད་དུ་གྱུར། དེ་ནས་ཆུང་མར་བསགས་དངུལ་ཡོད་པ་ལས་རྩིས་འཁོར་གསར་བ་ཞིག་ཉོས་ནས་ཡང་བསྐྱར་ལས་ཀ་བསྒྲུབ་མགོ་བརྩམ།
བོད་ཀྱི་ལོང་ཡིག་གསར་རྩོམ་གྱི་ལོ་ངོ་ཉི་ཤུ་ལྷག་གི་བརྒྱུད་རིམ་ཁྲོད་དུ་རང་གི་འབད་པས་གཙོ་བྱས་ཏེ། བོད་ཀྱི་ན་གཞོན་ཤེས་ཡོན་པ་མང་པོའི་རོགས་རམ་དང་རྒྱབ་སྐྱོར་འོག་ནས་བོད་ཀྱི་ཆེས་ཐོག་མའི་ལོང་ཡིག་ལེགས་པར་གྲུབ། བོད་ཀྱི་ལོང་ཡིག་གསར་རྩོམ་གནང་བ་འདིས་མིག་ཤེས་ཀྱི་ནུས་པ་ཤོར་བའི་བོད་ཀྱི་གཞོན་སྐྱེས་མང་པོ་ཞིག་གི་ཚེ་སྲོག་ལ་བཀྲག་མདངས་དང་གསོན་ཤུགས་བསྩལ་བ་ཡིན་པས། བསྐལ་པ་མ་འཇིག་བར་དུ་དགེ་བའི་ལྷག་བསམ་དཀར་པོ་གནས་པར་འགྱུར་རོ།།
ལོང་ཡིག་བརྒྱུད་སྤེལ་གྱི་ལས་རྐང་།
ཁོ་བོས་རང་གི་འབད་པའི་འབྲས་སུ་སྨིན་པའི་ལོང་ཡིག་འདི། རང་ཉིད་ཁོ་ནས་ཤེས་པས་མ་མགུ་བར་བོད་ཀྱི་གཞོན་སྐྱེས་ལོང་བ་ཀུན་གྱིས་ངེས་ཤིང་བཀོལ་ནུས་པར་འགྱུར་བའི་སྨོན་པ་དང་ལྷག་བསམ་གྱིས་ཁོ་བོས་ལོང་ཡིག་སློབ་འཁྲིད་བྱེད་བཞིན་ཡོད་དེ། 2013ལོར་ཁོ་བོས་ཆེས་ཐོག་མའི་སློབ་མ་ལྔ་བསྡུ་ལེན་ནས་ལོང་ཡིག་སློབ་འཁྲིད་བྱས། སློབ་འཁྲིད་བྱ་དུས་ཁོ་བོས་ལོང་ཡིག་ལ་དངོས་སྤྱོད་ལོང་ཡིག་དང་ཆ་འཇུག་ལོང་ཡིག་གཉིས་ཡོད་པ་བསྒྲགས་ཏེ་སློབ་འཁྲིད་བྱེད་བཞིན་ཡོད། ཁོ་བོས་དུས་ཡུན་ལོ་ངོ་གཉིས་རེ་ནས་སློབ་མ་རེ་འགའ་བསྡུ་ལེན་བྱས་ཏེ་ལོང་ཡིག་འདི་བོད་ཀྱི་ལོང་བ་ཀུན་གྱི་ཁམས་མོས་སུ་འགྲོ་ཅི་ནུས་བྱེད་བཞིན་ཡོད།
ཁོ་བོས་བཤད་རྒྱུར། ལོང་ཡིག་སློབ་འཁྲིད་བྱེད་པ་ནི་སྤྱིར་བཏང་གི་སློབ་འཁྲིད་ལས་རྡབ་ཁྲི་ཕྲག་གིས་དཀའ་མི་རེད་ཟེར། དེ་ཡང་ལོས་ཡིན་ཏེ། ང་ཚོའི་སྤྱིར་བཏང་གི་མིའམ་རྒྱུན་ལྡན་གྱི་མིས་དབང་བོ་ཡོངས་སུ་ཚང་བའི་མིར་སློབ་འཁྲིད་བྱེད་པ་དེའང་དཀའ་སྡུག་གིས་ཀུན་ནས་གནར་ཡོང་བས། ལོང་བས་ལོང་བར་ལོང་ཡིག་འཁྲིད་རྒྱུ་འདི་སྨྲོས་ཅི་ལ་དགོས། དེ་མིན་ཁོ་བོས་བོད་ཀྱི་ལོང་བས་རང་གི་ལོང་ཡིག་གི་ལམ་ནས་རྒྱལ་ཁབ་ཀྱི་ཚད་ལྡན་ལག་རྟགས་སོགས་ལེན་པར་བརྩོན་བཞིན་ཡོད་ཟེར། དེ་བས་ང་ཚོས་རླབས་ཆེན་གྱི་སྐྱེས་བའི་ཁོང་གི་བྱས་རྗེས་དང་སྙིང་སྟོབས་ལ་རྗེས་སུ་ཡི་རིང་དང་ལྷག་བསམ་གཙང་མའི་ལས་གནས་འདིའི་ངོ་སོ་ཡར་ལ་བསྟོད་དོ། །
ལོང་བའི་ཐུན་མིན་གྱི་ཕུགས་འདུན།
ཐོག་མིའི་ཀུན་སློང་ལ་བློ་བརྟན་ཞུམ་མེད་ཀྱིས་འཐབ་སྟེ། མཐར་འབྲས་བུ་ཕུན་སུམ་ཚོགས་པ་ལོན་པའི་ལོང་བ་མགོན་པོས། བོད་ཀྱི་ལོང་བ་དང་ལོང་ཡིག་ལ་ལས་དབང་གསར་བ་རེ་རེག་ཕྱིར། ཁོ་བོས་བོད་ཀྱི་ཡུལ་འདི་ནས་བོད་རང་གི་ལོང་བའི་སློབ་གྲྭ་ཞིག་འཛུགས་པར་འབད་ཀྱིན་འདུག འདི་ཡང་བོད་ཀྱི་ཡུལ་ན་མིག་ཤེས་ཀྱི་ནུས་པ་ཤོར་བའི་བེད་མེད་ཀྱི་བོད་ཕྲུག་གང་མང་ཞིག་གི་ལས་དབང་ལ་ལམ་བུ་གསར་བ་ཞིག་དང་། འཚོ་བར་འོད་མདངས་ཐུན་མིན་བ་རྩོལ་བའི་ལྷག་བསམ་གཙང་མ་དེ་ཡིན་པས། ང་ཚོས་ཀྱང་ལོང་བ་འདིའི་ལྷག་བསམ་གྱི་རྒྱུ་རུ་འདོད་འདུན་གྱི་འབྲས་བུ་སྨིན་པར་རོགས་འདེགས་དང་ནུས་པ་གང་ཡོད་ཀྱིས་བརྒྱབ་སྐྱོར་བྱ་འོས་སོ། །
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


c: text/html

text:
སྤྲེལ་ནག་པ་བློ་གྲོས་དཔལ་བཟང་ལ་བཅར་འདྲི།
རྩོམ་པ་པོ་སྤྲེལ་ནག་པ་བློ་གྲོས་དཔལ་བཟང་ལ་ངེད་དྲ་བས་བཅར་འདྲི།
བཅར་འདྲི་བྱེད་མཁན་འོད་དཀར། ཡི་གེ་བ་གཟུངས་ཕྱུག་སྐྱིད།
དྲི་བ། དང་པོ་ཁྱེད་ཀྱིས་རྩོམ་རིག་ཟེར་བ་དེ་གང་འདྲ་ཞིག་ལ་ངོས་འཛིན་བྱེད་ཀྱི་ཡོད་དམ།
ལན། སྤྱིར་རྩོམ་རིག་ཟེར་བ་ནི་གཞུང་ལུགས་ཀྱི་སྐད་ཆ་ཞིག་རེད། དེ་ནི་གཙོ་བོ་རྩོམ་རིག་གི་གཞུང་ལུགས་སམ་ཡང་ན་རྩོམ་རིག་གི་བྱུང་རིམ་ཐད་ནས་བརྗོད་པ་ཡིན་ན་ཅུང་གསལ་བཤད་བྱེད་བདེོ་བ་ཞིག་ཏུ་མཐོང་སོང་། སྤྱིར་ང་ཚོ་བོད་ལ་མཚོན་ན་དེང་སྐབས་གསལ་བོ་བྱུང་ཡོད་པ་མ་གཏོགས་སྔོན་ཆད་རྩོམ་རིག་ཟེར་བ་དང་སྙན་ངག་ཟེར་བ་གཉིས་ལ་དབྱེ་བ་གསལ་བོ་འགར་ཤེས་ཀྱི་ཡོད་པ་མ་རེད། ཡིན་ཡང་དེ་ནི་ང་ཚོ་གཅིག་པོ་ཙམ་མ་རེད་སྔོན་གྱི་གྷི་རེ་སི་ཡིན་ན་ཡང་གཅིག་འདྲ་རེད། གནའ་བོའི་གྷི་རེ་སིའི་ཐོག་མའི་རྩོམ་རིག་གི་གཞུང་ལུགས་འབྲི་མཁན་ནི་ཨད་རོལ་སི་ད་ཐི་ལེ་སི་ཟེར་བ་དེ་རེད། གཞུང་ལུགས་དེའི་ནང་དུ་རྩོམ་རིག་ཟེར་བའི་ཐ་སྙད་དེ་མ་བྱུང་བར་སྙན་རིག་ཅེས་བྱུང་ཡོད་པ་རེད། དེ་ནི་ནུབ་ཕྱོགས་པའི་ཐོག་མའི་རྩོམ་རིག་གི་ཁུངས་གཏུགས་ས་གཙོ་བོ་ཞིག་རེད། དེ་མིན་ཁོང་གིས་ཚིག་རྒྱན་རིག་པ་ཞེས་པ་ཞིག་དང་གཉིས་བྲིས་ཡོད་པ་རེད་ལ། ཨད་རོལ་སི་ད་ཐི་ལེ་སི་ཡི་སྙན་རིག་གི་ནང་དུ་སྙན་ངག་ཅེས་བྲིས་ཡོད་ཀྱང་ཁྱབ་ ཆེན་པོ་རེད། དེ་ནི་ང་ཚོས་དེང་སང་རྩོམ་རིག་གི་ཁྱབ་ཁོངས་ཐད་ཀྱི་བཤད་ཚུལ་དང་ཕལ་ཆེ་གཅིག་འདྲ་རེད། དང་ཐོག”སྙན་རིག’’བྱུང་བ་རེད་ལ’’རྩོམ་རིག’’ཅེས་ པའི་ཐ་སྙད་དེ་དངོས་སུ་གཏན་འབེབ་གནང་དུས་ནི་དུས་རབས་བཅོ་བརྒྱད་པའི་ནང་རེད། སྐབས་དེར་ནུབ་ཕྱོགས་པའི་རྩོམ་རིག་དང་སྙན་ངག་ཅེས་པ་གཉིས་གསལ་བོར་སོ་སོར་ ཕྱེས་པ་རེད།དེའི་ཡར་སྔོན་དུ་སྙན་ངག་དང་རྩོམ་རིག་གཉིས་ཀ་གཅིག་བྱས་ཏེ་བཤད་ཀྱིན་འདུག ང་ཚོ་ཡིན་ནའང་ཐོག་མར་སྙན་ངག་མེ་ལུང་མ་དར་བས་རྩོམ་གཞུང་དར་སོང་ཟེར་བཞིན་ཡོད་མོད། དེ་གཉིས་ལ་མི་འདྲ་ས་གཅིག་ཡོད་པ་ནི་དེང་སང་ནུབ་ཕྱོགས་པའི’’རྩོམ་རིག’’ཟེར་བ་དང’’སྙན་རིག’’ཅེས་པ་དེའི་ནང་དུ། དེང་སེང་གི་རྩོམ་རིག་གི་ཆ་ཅི་འདྲ་ཡོད་པ་དང་རྩོམ་རིག་གི་ཁྱབ་ཁོངས་ཀྱི་སྙན་རིག་ཅེས་པ་གཉིས་ཀྱི་ཆ་དེ་གསལ་བོ་ཕྱེས་ཡོད་ཀྱང་། ང་ཚོས་ད་དུང་དེ་གཉིས་གསལ་བོ་ཕྱེས་ཡོད་པ་མ་རེད། མི་འདྲ་ས་གཙོ་བོ་ཡང་དེ་རེད། ཐོག་དང་པོ་ནུབ་ཕྱོགས་པ་ཡིན་ན’’སྙན་རིག’’ཅེས་པ་དང’’རྩོམ་རིག’’ཅེས་པ་གཉིས་གཅིག་བྱས་ནས་བྱུང་ཡོད་པ་རེད། ང་ཚོས་ད་དུང་གཞུང་ལུགས་ཐོགས་ནས་སྙན་རིག་དང་རྩོམ་རིག་གཉིས་ལ་ས་མཚམས་གསལ་བོ་ཕྱེས་ཡོད་པ་གཅིག་ཀྱང་བྱུང་མེད། མི་འདྲ་ས་གཙོ་བོ་དེ་རེད། དེ་ན’’རྩོམ་རིག’’ཟེར་བ་ནི་སྤྱིར་བཤད་ན’’སྐད་ཆའི་སྒྱུ་རྩལ’’ཞིག་ཡིན་ཟེར་བ་ལྟ་བུ་སོགས་ནུབ་ཕྱོགས་པའི’’རྩོམ་རིག་གི་གྲུབ་མཐའ་ཁག་གིས་སྤྱི་སྡོམ་བྱེད་སྟངས་འདྲ་གི་མ་རེད། དཔེར་ན་རྩོམ་རིག་ནི’’ལྷ་ཡི་ལེགས་སྐྱེས’’ཡིན་ཟེར་བ་ལྟ་བུ་དང་། ཡང་ན་རྩོམ་རིག་ནི’’སེམས་ཁམས་རིག་པའི་ཆ་ཤས་ཤིག་ཡིན’’ཟེར་བ་སོགས་གྲུབ་མཐའ་དག་གིས་འགྲེལ་ཚུལ་རེད། རྩོམ་རིག་ནི་’’ལྷ་ཡི་ལེགས་སྐྱེས་ཡིན་’’ཟེར་དུས་དེ་ནི་གཙོ་བོ་ཆོས་ལུགས་དང་ལྷ་སྒྲུང་གི་ཁྱབ་ཁོངས་ནས་བཞག་པའི་སྤྱི་སྡོམ་ཙམ་རེད། དཔེར་་ན་ང་ཚོ་བོད་ལ་མཚོན་ནའང་སྙན་ངག་ནི་དབྱངས་ཅན་ལྷ་མོ་ལྟ་བུ་ཞིག་གིས་མར་གནང་བར་བཤད་ཚུལ་ཡོད་པ་ལྟ་བུ་རེད། རྩོམ་པ་པོ་ཚད་ལྡན་ཞིག་ཡིན་ན་སྙན་ངག་གི་ཚོར་བ་ནི་རྟོགས་པ་ཀློང་བརྡོལ་ལྟ་བུ་ཡིན་ཟེར་བ་ལྟར་གོང་ནས་ལྷ་ཞིག་གིས་གནང་བར་འདོད་མཁན་ནི་ང་ཚོ་བོད་ཙམ་དུ་མ་ཟད་ཕལ་ཆེར་ནུབ་ཕྱོགས་པའི་ཧོམ་མར་སོགས་ཀྱིས་ཀྱང  > དང  > སོགས་འབྲི་དུས་གཅིག་མཚུངས་རེད། ཐམས་ཅད་དེ་ལྟར་ཡོང་བ་རེད་ལ། ཧོམ་མར་ཀྱིས  >སོགས་འབྲི་དུས་ཀྱང་འགོ་ལ་མེའོ་གཟད་སི་ཞེས་པའི་སྙན་ངག་གི་ལྷ་མོ་དེ་ལ་མཆོད་བརྗོད་བྲིས་ཡོད། དེ་ལྟ་བུར་སྤྱི་སྡོམ་ཞིག་རྒྱག་དགོས་ཚེ་ང་ཚོས་རྩོམ་རིག་ནི་’’སྐད་ཆའི་སྒྱུ་རྩལ་’’ཞིག་གམ་ཡང་ན་’’དངོས་འབྲེལ་འཚོ་བའི་འབུར་གཟུགས་ཕྱིར་ཐོན་པ་ཡིན་’’ཟེར་བ་ལས་རྩོམ་རིག་ནི་ལྷ་ཡི་ལེགས་སྐྱེས་ཡིན་ཞེས་ན་སྔོན་མའི་སྲོལ་རྒྱུན་རྩོམ་རིག་དང་ལྷག་པར་ཏུ་ལྷ་སྒྲུང་དང་ཆོས་ལུགས་བརྗོད་བྱ་བྱས་ནས་བྲིས་པའི་རྩོམ་རིག་ལ་འགྲེལ་རྒྱག་ཐུབ་ཀི་རེད་ལ། གསལ་བོ་ཡང་རེད། དེ་བས་ཕར་དེད་ན་རྩོམ་རིག་ལ་མཚན་ཉིད་མང་པོ་བཞག་ཡོད་པས་དེ་ལ་མཚན་ཉིད་གཅིག་ཁོ་ནས་འགྲེལ་བཤད་རྒྱག་མི་ཐུབ་པའི་གནས་ལུགས་ང་ཚོས་ངེས་པར་ཏུ་ཤེས་དགོས། དེ་མིན་ཁ་ཤགས་དང་ཤགས་རྒྱག་ལྟ་བུའི་རྩོམ་རིག་སྒྱུ་རྩལ་ལ་མཚོན་ན་རྩོམ་རིག་ནི་སྐད་ཆའི་སྒྱུ་རྩལ་ཞིག་ཡིན་ཞེས་པའི་སྡོམ་ཚིག་དེ་འཇོག་པ་ལས། རྩོམ་རིག་ནི་ལྷ་ཡི་ལེགས་སྐྱེས་ཤིག་ཡིན་ཞེས་པ་ལྟ་བུའི་སྡོམ་ཚིག་རྒྱག་མི་ཐུབ་པ་དེ་རེད། དེ་ བས་རྩོམ་རིག་ལ་ཁྱབ་ཁོངས་མང་པའི་རྒྱུ་མཚན་གྱིས་མཚན་ཉིད་ཀྱང་དེ་བཞིན་མང་དགོས་པ་ཞིག་རེད།དེ་བཞིན་དུ་རྩོམ་རིག་ལྟ་བུ་ཡིན་ནའང་མཚན་ཉིད་གཅིག་ཡིན་དགོས་པའི་ ངེས་པ་མེད། དེ་ལ་གྲུབ་མཐའ་མང་བས་རྐྱེན་གྱིས་རྩོམ་རིག་ཡོད་ཚད་གཅིག་ཡིན་དགོས་པའི་ངེས་པ་ཡང་མེད། ང་ཚོར་སྐྱོན་ཞིག་ཡོད་པ་ནི་རྩོམ་རིག་གི་མཚན་ཉིད་གཅིག་ཡིན་ཟེར་བ་དེ་རེད། དེ་ལྟ་བུའི་བསམ་བློ་ཞིག་གང་ནས་བྱུང་བ་རེད་ཅེས་ན་ང་ཚོས་རྩོམ་རིག་གི་ནང་དུ་ཆོས་ལུགས་ཀྱིས་མཚན་ཉིད་དེ་ཚུར་བཏོན་པས་རེད་སྙམ། གང་གིས་ཞེ་ན་ཆོས་ལུགས་ཀྱི་ནང་དུ་བུམ་པ་ལྟ་བུའི་མཚན་ཉིད་གཅིག་འཇོག་པའི་སྲོལ་ཡོད་ལ།དེ་ལ་མཚན་མཚོན་ཁྱབ་བ་སྒོ་བརྒྱད་ཅེས་མཚན་ཉིད་ཅིག་གིས་མཚོན་བྱ་གཅིག། མཚོན་བྱ་གཅིག་གིས་མཚན་ཉིད་གཅིག་གསལ་བཤད་བྱེད་པ་ལྟ་བུའི་རིག་པ་འདི་རྩོམ་རིག་ནང་ལ་ཁྱེར་ཡོང་བས་རེད་སྙམ། དེ་ལྟར་ཡོང་བ་ཡིན་ན་ཏག་ཏག་ཞིག་ཡིན་སྲིད་ཀྱི་མ་རེད། དཔེར་ན་ནུབ་ཕྱོགས་པའི་logic ་ཟེར་བ་དེ་ནི་ང་ཚོའི་གཏན་ཚིགས་རིག་པ་ཞེས་པ་དེ་རེད། གཏན་ཚིགས་རིག་པ་དེའི་ནུས་པ་སྒྱུ་རྩལ་རྩོམ་རིག་གི་ཁྱབ་ཁོངས་ཁྲོད་དེ་འདྲིའི་ནུས་པ་ཞིག་ཡོད་མེད་ཀྱང་མི་ཤེས་ལ་ཡོད་སྲིད་མིན་ཡང་མི་ཤེས། དེ་བཞིན་དུ་དེའི་ཁྱབ་ཁོངས་ཀྱི་ནུས་པ་དེ་ཁྱབ་ཁོངས་གཞན་གྱི་ཁྲོད་དེ་འདྲའི་བརྩི་དགོས་པའི་གཏན་སྲོལ་ཞིག་དང་ངེས་སྲོལ་ཞིག་ཡིན་མིན་ད་དུང་ཤེས་ཀི་མ་རེད། དེ་བཞིན་དུ་རྩོམ་རིག་གཅིག་པུ་ཙམ་མ་ཡིན་པར་མཚན་ཉིད་གཅིག་གི་སྟེང་ནས་བྱ་དངོས་གང་ཡིན་ཡང་གསལ་བཤད་བྱེད་རྒྱུ་དཀའ་མོ་རེད། དཔེར་ན་ཅི་ཞིག་ལ་མི་ཟེར་ལྟ་བུར་མཚན་ཉིད་ཅིག་བཞག་པ་ཡིན་ན་ཡང་། ང་ཚོས་སྨྲ་ཞིང་དོན་གོ་བ་མིའི་མཚན་ཉིད་དུ་འཇོག་ལ། ནུབ་ཕྱོགས་པས་རྣམ་དཔྱོད་རྒྱུད་ལྡན་གྱི་གང་ཟག་མིའི་མཚན་ཉིད་དུ་འཇོག་ལ། དེ་བཞིན་གནའ་བོའི་གྷི་རེ་སིས་སྐད་ཆ་བཤད་ཤེས་པ་མིའི་མཚན་ཉིད། ཨད་རོལ་སི་ད་ཐི་ལེ་སིས་ཆབ་སྲིད་ཀྱི་སྡེར་གཏོགས་པ་མིའི་མཚན་ཉིད་ཅེས་མི་ལ་མཚན་ཉིད་མང་པོ་བཞག་ཡོད། དེ་བས་མི་ཡིན་ཡང་རུང་ལ།དེ་མིན་ཀྱིི་བྱ་དངོས་གང་ཡིན་ཡང་དེ་ཉིད་གཞུང་ལུགས་ཤིག་ གིས་གཏན་འབེབ་བྱེད་ན་ཐོག་མར་དེ་ལ་བལྟ་སྟངས་མང་པོ་ཞིག་གིས་བལྟ་དགོས་པ་ལས་ མཚན་ཉིད་གཅིག་གིས་ཐག་གཅོད་བྱ་མི་རུང་། དེ་ལྟ་ཡིན་ན་གཞུང་ལུགས་དེ་ནི་ཕུན་སུམ་ཚོགས་པ་ཞིག་དང་། བལྟ་རན་ཡོད་པ་ཞིག་རེད། སྤྱིར་བཏང་གི་ཆ་ནས་མཚན་ཉིད་ཟེར་བ་ནི་ཟུར་ངོས་རེ་རེ་ལེན་ཐུབ་མཁན་ཞིག་ཡིན་དགོས་པ་ ལས་བརྒྱ་ཁ་གཅིག་གཅོད་ཀྱི་མཚན་ཉིད་ཅིག་བྱུང་རྗེས་གཞན་ཐམས་ཅད་འགོག་ཐུབ་པ་ཞིག་ སྲིད་ཀྱི་མ་རེད། ཡིན་ནའང་གཞན་ལུགས་བཀག་ནས་རང་ལུགས་འཇོག་རྒྱུ་ཡིན་ཟེར་ན་དེ་ནི་གཏན་ཚིགས་ཀྱི་འགྲོ་སྟངས་ཤིག་རེད། འཇོག་ཐུབ་ཀྱང་ཆོག་ལ་མ་ཐུབ་ཀྱང་ཆོག། གཞན་ལུགས་བཀག་ནས་རང་ལུགས་འཇོག་པ་དང་རྩོད་པ་སྤོང་པ་ཟེར་བ་ནི་ང་ཚོ་ཐེ་བའི་མཚན་ཉིད་རིག་པ་ཚང་མས་ལས་རྒྱུ་ཞིག་རེད། དེ་ལས་ཐུབ་མིན་ཡང་གནས་ཚུལ་གཞན་ཞིག་རེད། གཞུང་ལུགས་ཁྲོད་རྩོད་པ་ནི་དུས་དང་རྣམ་པ་ཀུན་དུ་མཇུག་སྒྲིལ་སོང་བ་ཞིག་ཡོད་པ་མ་རེད་ལ། དེ་བཞིན་དུ་རྩོམ་རིག་ལ་ཡང་གཅིག་མཚུངས་རེད། ང་རང་ལ་མཚོན་ནའང་སྤྱིར་རྩོམ་རིག་གཅིག་ལ་བལྟས་ནས་སྤྱི་སྡོམ་གཅིག་རྒྱག་གི་མེད། དཔེར་ན་ངས་ཧོམ་མར་གྱི  > ལྟ་བུའི་ཁྲོད་ནས་དེང་སང་གི་དངོས་འབྲེལ་འཚོ་བ་དང་ཚན་རིག་རང་བཞིན་གྱི་བསམ་བློ་ཞིག་གིས་སྤྱི་སྡོམ་བྱེད་དགོས་ན་དེ་ནི་དཀའ་མོ་རེད། དེ་བས་ངས་དེ་ཚོའི་རྩོམ་རིག་ལ་སྤྱི་སྡོམ་བྱེད་ཚེ’’རྩོམ་རིག་ནི་ལྷ་ཡི་ལེགས་སྐྱེས་ཡིན’’ཟེར་བ་དེ་ལས་བལྟ་གི་ཡོད་ལ། ཁོང་ཚོས’’རྩོམ་རིག་ནི་ལྷ་ཡི་ལེགས་སྐྱེས་ཡིན’’ཟེར་བ་དེས་དོན་དངོས་ཐོག་རྩོམ་རིག་ལ་སྤྱི་སྡོམ་ག་ཚོད་བྱེད་ཐུབ་མིན་ལ་བལྟས་པ་ཡིན། དེ་བཞིན་དུ་དངོས་ཡོད་རང་ལུགས་ནི་རྩོམ་རིག་ཡིན་ཟེར་དུས་ངས་གོང་གི་རྩོམ་རིག་ནི་ལྷ་ཡི་ལེགས་སྐྱེས་ཡིན་ཞེས་པའི་མཚན་ཉིད་གཅིག་པུས་མ་བལྟས་པར་གཙོ་བོ་ཁོ་ཚོའི་ལུགས་ཀྱི་རྩོམ་རིག་དེས་རྩོམ་རིག་ལ་གསལ་བཤད་ག་ཚོད་ཅིག་བྱེད་ཐུབ་མིན་ལ་བལྟ་བཞིན་ཡོད་ལ། གཞན་རྩོམ་རིག་དེ་དག་གི་མཚན་ཉིད་དང་ཚབས་མཚོན་ཞིག་གི་བར་ནས་ལྟ་བ་ལས་རྩོམ་རིག་གཅིག་ཁོ་ན་ཀླད་པའི་ནང་ཁྱེར་ནས་རྩོམ་རིག་ཚང་མར་ལྟ་མཁན་སྤྱིར་གཞན་དུ་ཡོད་སྲིད་ཀྱང་། ངས་དེ་ལྟར་མཐོང་གི་མེད། རེ་བ་ཞིག་ནི་སྤྱིར་འཛམ་གླིང་སྟེང་རྩོམ་རིག་ལ་་མཚན་ཉིད་མང་པོ་བཞག་ཡོད་པས། དེ་དག་ཚང་མ་ཤེས་རྗེས། དེ་དག་ཁྲོད་ཀྱི་ཁྱབ་ཁོངས་གང་ལ་བལྟ་བ་ངོས་ཟིན་དགོས་རྒྱུ་གཙོ་བོ་རེད་འདོད། དེ་ལྟར་མ་བྱས་ཚེ་ད་གཟོད་རྩོད་པ་མང་པོ་བྱུང་གི་ཡོད་པ་རེད།
དྲི་བ། དེང་སྐབས་མང་པོ་ཞིག་གིས་རྩོམ་པ་པོ་ཡིན་ན་སྙན་ངག་པ་ཡིན་དགོས་མིན་དང་། དེ་བཞིན་དུ་མཁས་པ་ཡིན་ན་བསམ་བློ་བ་ཡིན་མིན་སྐོར་གྱི་བསམ་ཚུལ་མང་པོ་ཞིག་བྱུང་གི་འདུག་པས་དེའི་ཐད་ཀྱི་བསམ་ཚུལ་ཞིག་གསུང་རོགས།
ལན། སྤྱིར་བཤད་ན་’’མཁས་པ་’’ཞེས་པ་ནི་རྩོམ་རིག་རྐྱང་མའི་གྲས་ནས་གསལ་བྱེད་བྱ་ཆོག་པ་ཞིག་མ་རེད། ང་ཚོ་བོད་ལ་མཚོན་ནའང་མཁས་པའི་རྣམ་བཞག་གི་གཞུང་ལུགས་ཀྱང་གང་ལ་གང་འཚམ་ཡོད། དཔེར་ན་ས་སྐྱ་པཎྜ་ཏའི  >ཡོད་ལ། འཇུ་མི་ཕམ་གྱིས་ཀྱང་  > བརྩམས་ཡོད་པ་རེད། མཁས་འཇུག་དེ་གཉིས་ཀའི་མིང་གཅིག་ཀྱང་ཁྱད་པར་ཡོད་པ་རེད། འཇུ་མི་ཕམ་གྱི་ > ལས་གཙོ་བོ་མཁས་པ་ཞིག་བྱེད་དགོས་ཚེ་རྒྱུ་གང་ལ་འབབ་དགོས་པ་དེ་གཙོ་བོར་བཤད་ནས་མཁས་པའི་འཇུག་སྒོ་བཅུ་བོ་སོགས་ལ་མཁས་དགོས་ཅེས་རང་འགྲེལ་སོགས་མང་པོ་བརྩམས་ཡོད་པ་རེད། ས་སྐྱ་པཎྜི་ཏའི  >ནི་དེ་ལྟར་མ་ཡིན་པར་མཁས་པར་གྱུར་པའི་རྗེས་སུ་མཁས་པ་དེས་ལས་གང་ཞིག་བྱེད་དགོས་པ་དེ་གཙོ་བོར་བཟུང་དེ་ཁོང་གིས་མཁས་པར་གྱུར་པའི་རྗེས་ཀྱི་བྱ་བ་ནི་འཆད་རྩོད་རྩོམ་གསུམ་ཡིན་པར་བསྟན་ཡོད་ལ། དེའི་ནང་ནས་ཀྱང་གཙོ་ཕལ་སོགས་བསྟན་ཡོད། དེ་ནི་དེ་གཉིས་ཀའི་ཁྱད་པར་རེད། སྤྱིར་ང་ཚོས་གཞུང་ལུགས་དེ་དག་ལ་བལྟས་ནས་བཤད་ན་ཡང’’མཁས་པ’’ཞེས་པ་ནི་རྩོམ་རིག་གི་གཞུང་ནས་འདི་འདྲ་ཞིག་ལ་མཁས་དགོས། དེ་ལྟར་མིན་ཚེ་མཁས་པ་མིན་ཟེར་བ་ལྟ་བུ་ཞིག་མ་རེད། དེ་བས་མཁས་པ་ཞིག་ཡིན་ཚེ་དེ་ནི་འཆད་རྩོད་རྩོམ་གསུམ་ལ་མཁས་དགོས་ཟེར་བ་ནི་སྤྱིར་བཏང་གི་སྤྱི་སྡོམ་ཞིག་རེད། འཆད་རྩོད་རྩོམ་གསུམ་ཤེས་ན་མཁས་པ་ཡིན་ངེས་ལ། དེ་ཡང་
མཁས་གང་ཤེས་བྱ་དེ་ཁོ་ན།།
ཇི་བཞིན་རྟོགས་པ་ཡིན་པར་འདོད།།
བྱེ་བྲག་སྦྱང་པའི་དོན་ཤེས་ན།།
དེ་ཡང་དེ་ལ་མཁས་ཞེས་བྱ།།
ཞེས་ང་ཚོར་རིག་གནས་བཅུ་བོ་ལ་མཁས་པ་ཡིན་ན་མཁས་པར་བརྩི་སྲོལ་ཡོད། ལྷག་པར་ས་སྐྱ་པཎྜི་ཏས་སྟོང་པ་ཉིད་རྟོགས་པ་ཡིན་ན་མཁས་པ་རབ་ཡིན་པར་བསྟན་ཡོད་ ལ། གཞན་ཐ་སྙད་རིག་གནས་ལ་མཁས་ན་ཡང་མཁས་པར་བཞག་ཡོད་མོད། ནུབ་ཕྱོགས་སུ་’’མཁས་པ་’’ཞེས་པར་དེ་འདྲའི་ས་མཚམས་ཤིག་མེད་པར་དེ་ལས་’’བསམ་བློ་བ་’’ཞེས་པ་དེར་ས་མཚམས་ཡོད་པ་རེད། ནུབ་ཕྱོགས་པས་བསམ་བློ་བར་འབོད་པ་དེ་དང་ང་ཚོས་མཁས་པར་འབོད་པ་དེ་གཉིས་ཀ་བརྗོད་སྟངས་མ་འདྲ་བས་མ་གཏོགས་གོ་གནས་ཕལ་ཆེར་གཅིག་འདྲ་རེད། དཔེར་ན་ནུབ་ཕྱོགས་པ་ཡིན་ན་གཞུང་ལུགས་གཅིག་སྦྱངས་ནས་མཐའ་གཅིག་ཏུ་གཞན་ཐམས་ཅད་ལ་བསམ་བློ་གཏོང་ཐུབ་མཁན་ལ་བསམ་བློ་བ་ཟེར་ལ། དཔེན་ན་ཆབ་སྲིད་གཅིག་པུར་བསམ་བློ་གཏོང་ཐུབ་མཁན་ལ་ཆབ་སྲིད་བསམ་བློ་བ་ལྟ་བུ་དང་། དེ་བཞིན་དཔའ་འབྱོར་གཅིག་པུར་བསམ་བློ་གཏོང་ཐུབ་མཁན་ལ་དཔའ་འབྱོར་བསམ་བློ་བ་ཟེར་བ་ལྟ་བུ་མང་པོ་ཡོད་པ་རེད། དེ་བཞིན་ང་ཚོ་ལྟར་ན་ཡང་རིག་གནས་ལྔ་ལ་མཁས་ན་མཁས་པ་ཟེར་ལ། དེ་མིན་སྙན་ངག་དང་སྒྲ་སོགས་ལ་མཁས་ནའང་མཁས་པ་ཟེར། ང་ཚོར་མཚོན་ན་ཡང་བསམ་བློ་བ་ཟེར་བའི་སྐད་ཆ་འདིའི་ཚབས་མཚོན་བྱེད་ཐུབ་པའི་སྐད་ཆ་སྔོན་ནས་ཡོད་པ་ནི་མཁས་པ་ཟེར་བ་དེ་རེད། ཡིན་ནའང་དེང་སང་ང་ཚོས་བསམ་བློའི་ཟབ་ཚད་ལ་མི་ལྟ་བར་ཚིག་སྦྱོར་སྤེལ་ཐུབ་མིན་དང་འབྲི་ཤེས་མིན་དེར་གཙོ་བོ་ལྟ་གི་རེད། ཡིན་ནའང་ནུབ་ཕྱོགས་པར་མཚོན་ན་ང་ཚོ་ལྟར་ཚིག་སྦྱོར་དང་མངོན་བརྗོད་ཀྱིས་བཅིངས་པའི་ རིགས་དེ་འདྲ་མ་ཡིན་པར་སྐད་ཆ་རྒྱུན་ལྡན་ལྟར་གོ་སླ་བར་འབྲི་གི་རེད་ལ། དཔེར་ན་ཤེད་ཁི་སི་པེ་ཨར་དང་རྒོད་ཁྲེད་སོགས་ལ་མཚོན་ན་ཡང་ཚིག་སྦྱོར་གོ་སླ་མོར་འབྲི་གི་རེད། ཡིན་ནའང་དེའི་རྒྱབ་ལྗོངས་ཀྱི་བསམ་བློ་གཏོང་སྟངས་དེ་ཚད་མཐོན་པོ་རེད། དེ་ནི་རྩོམ་རིག་གི་བསམ་བློ་ཟེར་བ་དེ་རེད། ང་ཚོ་དེ་ལྟར་མིན་པར་རྩོམ་རིག་གི་བསམ་བློ་ལས་ཚིག་སྦྱོར་གཙོ་བོར་འཛིན་གི་རེད། བསམ་བློ་ཡོད་མེད་ལ་མི་ལྟ་བར་ཚིག་བཅད་ཤོ་ལོ་ཀ་ཞིག་བྲིས་ཚེ་དེ་ནི་སྙན་ངག་ལ་བརྩི་གི་རེད། དེང་སང་ང་ཚོའི་སྙན་ངག་མང་པོ་ཞིག་ལ་བལྟས་ཡོང་དུས་ནུབ་ཕྱོགས་པའི་རྩོམ་རིག་གི་བསམ་བློ་གཏོང་སྟངས་ལྟར་རྒྱ་ཆེན་པོ་དེ་འདྲ་མ་རེད། སྤྱིར་བཤད་ན་ཚིག་སྦྱོར་ནི་སོ་སོའི་ ཐུན་མོང་མ་ཡིན་པའི་སྐད་ཆའི་སྒྱུ་རྩལ་ཡིན་པས་དེ་ལ་མཐའ་གཅིག་ཏུ་ཤར་ནུབ་ཚང་མ་གཅིག་འདྲ་ཡིན་དགོས་པས་ངེས་པ་མེད། ཡིན་ ནའང་བསམ་བློ་ཟེར་དུས་དེ་ནི་གཞུང་ལུགས་སོགས་ཀྱི་བསམ་བློ་གཏོང་སྟངས་ཤིག་རེད་ མ་གཏོགས་སྤྱིར་བཏང་གི་བསམ་བློ་གཏོང་སྟངས་ཤིག་ལ་ངེས་འཛིན་བྱས་ན་འགྲིག་གི་མ་ རེད། དེ་ཚོས་སྙན་ངག་གི་བརྗོད་བྱ་གཙོ་བོར་བཟུང་ཡོད་པས་ཆ་ནས་དེ་ནི་བསམ་བློའི་རང་བཞིན་ཞིག་རེད་མ་གཏོགས་ཚིག་སྦྱོར་གཙོ་བོ་མ་རེད། ང་ཚོར་དེ་ལྟར་ཡོང་མི་ཐུབ་པའི་རྒྱུ་མཚན་ནི་བརྗོད་བྱའི་དོན་ལ་མི་ལྟ་བར་རྗོད་བྱེད་ཚིག་ལ་བལྟས་ནས་དེ་ནི་སྙན་ངག་ཞིག་མ་རེད། དེ་ལྟ་བུ་ཅིག་ཅིག་གིས་འབྲི་ཐུབ་གི་རེད།དེ་ནི་སྐད་ཆ་རྒྱུན་ལྡན་ཞིག་རེད་ཟེར་གི་རེད། དེ་ལྟར་ང་ཚོས་སྙན་ངག་ཞིག་འབྲི་དགོས་ཚེ་ཡིན་གཅིག་མིན་གཅིག་མཁས་དགོས་པ་དེ་རེད། དེ་ལྟར་ཡིན་དགོས་པའི་རྒྱུ་མཚན་ནི་གཙོ་བོ་རྩོམ་ཞིག་འབྲི་དགོས་ཚེ་གཞན་གྱི་བརྗོད་བྱེད་ཚིག་ཅིག་བཤད་དགོས་པར་མངོན་བརྗོད་སོགས་མང་པོ་མང་པོ་ཞིག་སྦྱངས་ཚར་ནས་ད་གཟོད་འབྲི་དགོས་པ་དེ་རེད། ནུབ་ཕྱོགས་པ་ཚོ་དེ་ལྟར་མ་ཡིན་པར་རྩོམ་ཡིག་ཚད་ལྡན་ཞིག་འབྲི་བར་གཞུང་ལུགས་མ་སྦྱང་ན་ཡང་ཆོག་གི་རེད། རྒྱུ་མཚན་ཁོ་ལ་རྩ་བའི་བསམ་བློ་དེའི་ཚད་གཞི་ལོངས་སོང་བ་ཡིན་ན་བརྗོད་བྱེད་ཚིག་ལ་དེ་འདྲའི་ཁྱད་པར་མི་འདུག དེ་ནི་ནུབ་ཕྱོགས་པས་སྙན་ངག་གི་ཚད་གཞི་ལེན་སྟངས་རེད་ལ། ང་ཚོས་སྙན་ངག་པ་ཞིག་ཡིན་དགོས་ཚེ་ཡིན་གཅིག་མིན་གཅིག་བརྗོད་བྱེད་ཚིག་གི་སྟེང་ནས་ཤེས་ཡོན་ཞིག་གིས་ཚད་གཞི་འབྱེད་ཀྱིན་འདུག། དེ་བས་ངའི་ལྟ་ཚུལ་དང་རེ་བ་ཡིན་ན་ཚིག་སྦྱོར་གྱི་ཆ་དེ་ང་ཚོ་བོད་རང་ལ་ཡོད་པ་གཞིར་བཞག་བྱེས་ཏེ་གཞན་ལ་ལད་ཟློས་མི་བྱེད་པར་རང་གི་མཁས་པ་ཚོར་ལྟ་རྒྱུ་གལ་ཆེན་པོ་རེད་ལ། དེ་བཞིན་དུ་ནུབ་ཕྱོགས་པའི་བསམ་བློ་གཏོང་སྟངས་དང་དབྱེ་ཞིབ་བྱེད་སྟངས་དེ་ལ་སྦྱངས་ཤིང་མཐར་དེ་གཉིས་ཟུང་འབྲེལ་བྱེད་ཐུབ་པ་བྱུང་ན། ད་གཟོད་སྙན་ངག་ལ་མཁས་པར་གྱུར་སྲིད་པའི་མི་ཚད་མཁས་པ་བསམ་བློ་བར་ཡང་འགྱུར་ཐུབ་ཀི་རེད།
དྲི་བ། དེང་སྐབས་བོད་ཕྱི་ནང་གཉིས་ཀར་རྩོམ་པ་པོ་ཡིན་ཟེར་མཁན་མང་པོ་ཞིག་བྱུང་གི་ཡོད་པས། རྩོམ་པ་པོ་ཞིག་གི་འགན་འཁྲི་གཙོ་བོ་གང་རེད་འདོད་དམ།
ལན། སྤྱིར་བཤད་ན་’’རྩོམ་པ་པོ་’’དང་’’རྩོམ་རིག་’’ཟེར་བ་ནི་སྒྱུ་རྩལ་གྱི་ཁྱབ་ཁོངས་ཤིག་རེད། ང་ཚོ་སུ་ཡིན་ཡང་བཀག་སྡོམ་ཞིག་ཡོད་པ་རེད། ང་ཚོས་  > དར་བས་གཞུང་ལུགས་ཀྱིས་བཀག་སྡོམ་བྱས་པ་རེད་ཟེར་གྱིན་འདུག་མོད། སྤྱིར་སྒྱུ་རྩལ་ཟེར་དུས་དེའི་ཁྱབ་ཁོངས་ནས་གློག་བརྙན་ཡིན་ཡང་ཆོག་ལ། དེ་བཞིན་དུ་ཁ་ཤགས་དང་རི་མོ། ཟློས་གར། རོལ་དབྱངས་སོགས་ཚང་མར་བལྟས་ཡོང་ན་གཞུང་ལུགས་བཀག་རྐྱེན་ཞིག་ཏུ་འགྲོ་གི་ཡོད་ཀྱང་། ངས་བལྟས་ན་དེ་ནི་གཙོ་བོ་མ་རེད་སྙམ། སྒྱུ་རྩལ་གྱི་ཁྱབ་ཁོངས་ཁྱབ་ཁོངས་གཞན་ཞིག་གིས་ཚོད་འཛིན་བྱེད་དུས་ད་གཟོད་སྒྱུ་རྩལ་གྱི་ཚད་གཞི་དེ་ལོངས་ཀི་ཡོད་པ་མ་རེད། སྒྱུ་རྩལ་གྱི་ཚད་གཞི་དངོས་ནི་སྒྱུ་རྩལ་ཁྲོད་ནས་བཤད་པའི་རེ་བ་དེ་ཁྱེད་ལ་ཚང་དགོས་པ་རེད་མ་གཏོགས། ཀུན་སྤྱོད་ཚང་མིན་དེ་གཙོ་བོ་མ་རེད། དེ་བས་ང་ཚོས་སྒྱུ་རྩལ་གྱི་ཁྲོད་དུ་སྒྱུ་རྩལ་གྱི་ཚད་གཞི་དེ་ལ་འགན་མི་འཁུར་བར། ཀུན་སྤྱོད་ཀྱི་ཚད་གཞི་དེ་ལ་འགན་འཁུར་གྱི་འདུག། སྒྱུ་རྩལ་ཡིན་པའི་ཆ་ནས་དེ་ལྟར་ལས་རུང་བ་ཞིག་དང་ལས་ཆོག་པ་ཞིག་ཡིན་ཡང་། ང་ཚོས་དེ་ལྟར་མ་ཡིན་པར་ཡ་རབས་སྤྱོད་བཟང་ཟེར་བ་ལྟ་བུ་དང་། ཀུན་སྤྱོད་ཟེར་བ་ལྟ་བུ་མང་པོ་ཞིག་གིས་སྒྱུ་རྩལ་ལ་ཚོད་འཛིན་བྱེད་ཀྱིན་འདུག། གཙོ་བོ་དེ་འགྲིག་གི་མི་འདུག། ཀུན་སྤྱོད་ཀུན་སྤྱོད་རེད་ལ། སྒྱུ་རྩལ་སྒྱུ་རྩལ་རེད། དེ་བཞིན་དུ་མི་ཆོས་མི་ཆོས་ཡིན་པའི་ས་མཚམས་དང་དབྱེ་བ་ཞིག་ངེས་དགོས་རྒྱུ་གཙོ་བོ་རེད། དེ་དག་གང་ཡིན་ཡང་གཅིག་གིས་གཅིག་ལ་ཚོད་འཛིན་བྱས་ཆོག་པ་ཞིག་མ་རེད། དཔེར་ན་ཧོ་ལེ་བོར་སྒྲི་ལྟ་བུའི་གློག་བརྙན་འཁྲབ་སྟོན་པ་དེ་ཚོ་ཡང་ང་ཚོས་བཤད་པ་ལྟར་ལྭ་བ་ཕུད་ནས་གཅེར་བུར་འགྲོ་བའི་ཀུན་སྤྱོད་མི་ཤེས་མཁན་དེ་འདྲ་རྐྱང་རྐྱང་མ་རེད། དེ་ཚོ་ནི་དངོས་འབྲེལ་འཚོ་བའི་ཁྲོད་ཀུན་སྤྱོད་ཀྱི་ཚད་གཞི་མཐོན་པོ་ཅན་རྐྱང་རྐྱང་རེད། ཡིན་ནའང་སྒྱུ་རྩལ་གྱི་དགོས་མཁོའི་དབང་གིས་དེ་དག་གིས་ལྭ་ཕུད་ནས་གཅེར་བུར་འགྲོ་ཐུབ་ཀི་རེད། དེ་ནི་དེ་ཚོར་ཀུན་སྤྱོད་ཀྱི་ཚད་གཞི་མེད་སོང་བས་མ་རེད། གཙོ་བོ་སྒྱུ་རྩལ་ལ་ཀུན་སྤྱོད་ཀྱིས་ཚོད་འཛིན་མ་བྱས་པས་རེད། སྒྱུ་རྩལ་ལ་སྒྱུ་རྩལ་བརྩམས་ཆོས་ཀྱི་མཇུག་འབྲས་ཡོང་དགོས་ན་དེ་འདྲ་རེད། ང་ཚོ་ནི་དེ་ལྟར་མ་ཡིན་པར་གློག་བརྙན་ཞིག་འཁྲབ་དགོས་ནའང་ཐོག་མ་དེ་ཀུན་སྤྱོད་དང་མཐུན་མི་མཐུན་གཙོ་བོར་འཛིན་གི་རེད། སྤྱིར་སྒྱུ་རྩལ་གྱི་ཁྱབ་ཁོངས་ནས་བཤད་ན་སྲོལ་རྒྱུན་དང་མི་རིགས་རང་ལུགས། ཡ་རབས་སྤྱོད་བཟང་སོགས་ལ་ས་མཚམས་ཤིག་ཡོད་པ་མ་རེད། སྒྱུ་རྩལ་ཁྲོད་ནས་དེ་དག་ཚང་མ་དོར་དགོས་པ་རེད། ང་ཚོར་མཚོན་ན་ཚོད་འཛིན་དེ་དག་གི་དབང་གིས་སྒྱུ་རྩལ་གྱི་ཚད་གཞི་ལོངས་ཀི་མི་འདུག། དེང་སྐབས་བཙན་བྱོལ་ཡིན་ཡང་རེད་ལ། དེ་བཞིན་དུ་བོད་ནང་ཡིན་ནའང་རེད། ཐོག་དང་པོ་སྒྱུ་རྩལ་གྱི་ཚད་གཞི་མ་ལོངས་གོང་ལ་ཆབ་སྲིད་དང་ཆོས་ལུགས། དེ་བཞིན་མི་རིགས་རང་ལུགས་སོགས་ཀྱི་ཚད་གཞི་དེ་ལེན་པར་འབད་ཀྱིན་འདུག། དེ་ལྟར་བྱས་པ་ཡིན་ན་དོན་དངོས་ཐོག་སྒྱུ་རྩལ་གྱི་རིན་ཐང་དེ་ཙམ་ཡོད་པ་མ་རེད། སྒྱུ་རྩལ་གྱི་ཚད་གཞི་ནི་གཙོ་བོ་སྒྱུ་རྩལ་རང་ངོས་ནས་ཨེ་ལོན་ལྟ་་རྒྱུ་ལས་གཞན་གྱིས་ཚོད་འཛིན་བྱས་ཆོག་པ་ཞིག་མ་རེད། དེ་བས་ང་ཚོས་སྒྱུ་རྩལ་ལས་དུས་བོད་ཀྱི་ལྟ་བ་དང་མཐུན་མི་མཐུན། དེ་བཞིན་དུ་ནང་ཆོས་དང་ཀུན་སྤྱོད་ཀྱི་བསམ་བློ་དེ་ཡོད་མེད། གཞན་ད་དུང་མི་རིགས་རང་ལུགས་དང་ཆབ་སྲིད་ཀྱི་ལངས་་ཕྱོགས་དང་མཐུན་མིན་སོགས་མང་པོ་ཞིག་ཡོད་པ་རེད། དེ་དག་ཐམས་ཅད་ནི་སྒྱུ་རྩལ་གྱི་འཇུག་སྒོ་ཡིན་ནི་མ་རེད། ཡིན་ནའང་སྒྱུ་རྩལ་ཁྲོད་ན་ཡང་མི་རིགས་རང་ལུགས་མཚོན་བྱེད་ཀྱི་སྒྱུ་རྩལ་ཞིག་ཡོད་པ་རེད། དེ་ནི་ཐོག་དང་པོ་སྒྱུ་རྩལ་གྱི་ཚད་གཞི་དེ་ལོངས་པའི་རྗེས་སུ་མི་རིགས་ཀྱི་ཡུལ་སྲོལ་གོམས་འདྲིས་ཀྱི་ཚད་གཞི་དེ་གསལ་བཤད་བྱེད་ས་ཞིག་ཡོད་པས། ཁྱབ་ཁོངས་དེ་ནས་ད་གཟོད་ང་ཚོས་མི་རིགས་རང་ལུགས་ཡིན་ན་རེད། ཡང་ན་ཆབ་སྲིད་ཡིན་ན་འང་རེད། སྒྱུ་རྩལ་དང་འབྲེལ་ནས་མིའི་སེམས་སུ་བག་ཆགས་ཇི་ལྟར་འཇོག་དགོས་པ་དང་མིའི་སེམས་ཁམས་དང་ཇི་ལྟར་མཐུན་པར་བྱེད་པ་སོགས་ནི་སྒྱུ་རྩལ་ཁྲོད་བྱེད་དགོས་པ་ཞིག་རེད་མ་ གཏོགས། སྤྱིར་སྒྱུ་རྩལ་རང་ངོས་ནས་བྱས་ཆོག་པ་ཞིག་མ་རེད། ང་ཚོས་དེ་ལྟར་མ་ཡིན་པར་དེ་ཚང་མ་མཉམ་གཅིག་ཏུ་བསྲེས་བཞག་ཡོད་པ་རེད། དེ་བས་ང་ཚོའི་རྩོམ་རིག་ཡིན་ན་རེད། སྒྱུ་རྩལ་ཡིན་ན་རེད། ཚང་མར་ཁྱབ་ཁོངས་གཞན་ཞིག་གིས་ཚོད་འཛིན་བྱས་པའི་དབང་གིས་སྒྱུ་རྩལ་སྒྱུ་རྩལ་ལ་འགྱུར་མ་ཐུབ་པ་རེད་ལ། རྩོམ་རིག་ཡང་རྩོམ་རིག་ཏུ་འགྱུར་མ་ཐུབ་པ་རེད། དེ་ནི་གཙོ་བོ་རིག་སྡེ་ཞིག་ལ་གཞན་ཞིག་གིས་དབང་བསྒྱུར་བྱས་པས་རེད། སྤྱིར་ རིག་གནས་གང་ཡིན་ཡང་སྐྱ་ཐིག་གཅིག་གི་སྟེང་ནས་དར་དགོས་པ་ཞིག་དང་།གོ་རིམ་གཅིག་ གི་སྟེང་དུ་གནས་དགོས་པ་རེད་མ་གཏོགས་སྔོན་ལ་དར་བ་དེས་རྗེས་མར་དབང་བསྒྱུར་ བྱེད་དགོས་པ་ཞིག་དང་། ལྷག་པར་རྗེས་མ་དེས་སྔོན་མར་ངོ་རྒོལ་བྱེད་དགོས་པ་ཞིག་མ་རེད། ཡིན་ནའང་དེ་ལ་དར་ཁྱབ་ཀྱི་ཆ་ནས་ཆེ་ཆུང་ཞིག་ཡོད་པ་རེད། རིག་གནས་སྔོན་མ་དར་བ་དེས་བག་ཆགས་བཞག་ཡོད་མེད་རྗེས་མ་དར་བའི་རིག་གནས་དེར་གནོད་པའི་ལས་ཀ་བྱེད་ཐུབ་མིན་ལ་ལྟ་དགོས་པ་དེ་འདྲ་མ་རེད། མདོ་དོན་ང་ཚོའི་རྩོམ་རིག་ཡིན་ཡང་ཆོག་ལ། དེ་བཞིན་དུ་སྒྱུ་རྩལ་ཀྱི་ཁྱབ་ཁོངས་ཚང་མར་མི་ཆོས་སོགས་ཀྱིས་དབང་བསྒྱུར་དང་ཚོད་འཛིན་བྱས་འདུག། དེ་ལྟར་མ་བྱས་ཚེ། སྒྱུ་རྩལ་གྱི་སེམས་ཁམས་ལ་ཤར་ནུབ་གང་ཡིན་ཡང་རུང་ལ། ལྷག་པར་ང་ཚོ་བོད་ལ་ཡང་ནུབ་ཕྱོགས་པ་ནང་བཞིན་གྱི་ཚད་ལྡན་སྔོན་ཆད་བྱུང་མྱོང་ཡོད་ན་ཐང་ལ། ད་ལྟ་ཡོད་ནའང་ཐང། མ་འོངས་པར་འབྱུང་སྲིད་ནའང་ཐང་མོད། འོན་ཀྱང་འདི་ལྟར་ཚོད་འཛིན་བྱས་པ་ཡིན་ན། ད་གཟོད་སྒྱུ་རྩལ་ཟེར་བ་དེར་དེ་ལྟར་བཟང་ངན་ཤོར་སོང་བ་ཡིན་པས་ཚང་མས་དེ་ལ་མཉམ་འཇོག་བྱེད་དགོས་པ་གལ་ཆེན་པོ་རེད།
དྲི་བ། གོ་ཐོས་སུ་ཁྱེད་ཀྱིས་ནུབ་ཕྱོགས་མཚན་ཉིད་རིག་པའི་ལོ་རྒྱུས་ཞིག་བྲིས་འདུག་ཟེར་བས་དེའི་སྐོར་ནས་ཅུང་གསུང་རོགས།
ལན། ནུབ་ཕྱོགས་མཚན་ཉིད་རིག་པ་ཟེར་ན་རེད། སྤྱིར་བཏང་མཚན་ཉིད་རིག་པ་ནི་དབྱིན་ཇིའི་སྐད་ལ་ ཧྤི་ལ་སོ་ཧྥེ(Philosophy)ཟེར་བ་དེ་རེད། གཙོ་བོ་ངས་ནུབ་ཕྱོགས་ཀྱི་མཚན་ཉིད་རིག་པ་འདི་བཤད་ཀི་མེད། ང་ཚོར་གཞུངས་ལུགས་ལ་ནང་ཆོས་སོགས་མང་པོ་ཡོད་པས། ངའི་མཐར་ཐུག་གི་འདོད་པ་ནི་’’བོད་ཀྱི་མཚན་ཉིད་རིག་པ་’’ཞེས་ཅིག་བཤད་འདོད་ཡོད་པ་དེ་ཡིན། མི་རིགས་སུ་ཡིན་ཡང་དེང་ཐོག་ཚང་མར་མཚན་ཉིད་རིག་པ་ཞེས་པ་ཡོད་པ་རེད། དཔེར་ན་རྒྱ་ནག་ཡིན་ན་ཡང་རྒྱ་ནག་གི་མཚན་ཉིད་རིག་པ་ཡོད་ལ། དེ་བཞིན་དུ་ཁ་ཆེ་ལ་ཁ་ཆེའི་མཚན་ཉིད་རིག་པ་ཡོད། དེ་ཐམས་ཅད་པོར་མཚོན་ནའང་མཚན་ཉིད་རིག་པའི་བྱུང་རིམ་དང་ལོ་རྒྱུས་ཡོད་པ་རེད། དེ་ནི་ང་ཚོར་མ་དར་གོང་ནས་ནུབ་ཕྱོགས་སུ་དར་བའི’’མཚན་ཉིད་རིག་པ’’(Philosophy) ཧྤི་ལ་སོ་ཧྤི་ཟེར་བ་དེ་རེད། ང་ཚོས་མཚན་ཉིད་རིག་པར་རྒྱུས་ལོན་བྱེད་ན་དེང་ཐོག་མཚན་ཉིད་རིག་པའི་ལོ་རྒྱུས་ཤེས་དགོས་ལ། དེ་ནས་མཚན་ཉིད་རིག་པའི་གཞུང་ལུགས་ལ་བལྟ་དགོས། དེ་གཉིས་ང་ཚོས་ངེས་རྟོགས་བྱེད་དགོས། དེ་ཡང་ངེས་རྟོགས་བྱེད་པ་ལ་སྔོན་དུ་དེ་ཉིད་ཀྱི་ལོ་རྒྱུས་ལ་ངེས་རྟོགས་བྱེད་དགོས་པ་རེད། དེ་ནི་ང་ཚོས་གྲུབ་མཐའི་གཞུང་ལུགས་མ་སྦྱང་གོང་ལ་གྲུབ་མཐའི་བྱུང་རིམ་སྦྱང་དགོས་པ་དང་གཅིག་པ་རེད། དཔེར་ན་གྲུབ་མཐའི་སྐོར་ནས་ང་ཚོར་ཀུན་མཁྱེན་འཇམ་དབྱངས་བཞད་པའི་  > ལྟ་བུ་དང་  > སོགས་མཚོན་ན་དེ་ནི་གྲུབ་མཐའི་གཞུང་ལུགས་ཀྱི་སྐོར་རེད། དེའི་ཡར་སྔོན་དུ་ང་ཚོར་གྲུབ་མཐའི་བྱུང་རིམ་ཡོད་པ་ནི  > ལྟ་བུ་རེད། དེ་ནི་གྲུབ་མཐའི་གཞུང་ལུགས་མ་ཡིན་པར་གྲུབ་མཐའི་བྱུར་རིམ་རེད། དེ་བས་གྲུབ་མཐའི་གཞུང་ལུགས་ཤེས་པ་ལ་ཐོག་མར་གྲུབ་མཐའི་བྱུང་རིམ་ཤེས་དགོས་པ་རེད། མཚན་ཉིད་རིག་པ་ཡང་དེ་བཞིན་རེད། དང་ཐོག་དེའི་གཞུང་ལུགས་ཤེས་པ་ལ་དེའི་ལོ་རྒྱུས་ཤེས་དགོས་པ་རེད། གཞུང་ལུགས་དང་ལོ་རྒྱུས་དེ་གཉིས་ལ་ད་གཟོད་མཚན་ཉིད་རིག་པ་ཟེར། ང་ཚོས་ཀྱང་གྲུབ་མཐའི་བྱུང་རིམ་དང་གྲུབ་མཐའི་གཞུང་ལུགས་གཉིས་ལ་གྲུབ་མཐའ་ཟེར་གི་རེད། གཙོ་ བོ་དེའི་སྦྱང་རིམ་ལ་གོ་རིམ་ཡོད་པས་ངས་ནུབ་ཕྱོགས་མཚན་ཉིད་རིག་པ་འབྲི་དོན་ཡང་ སྤྱིར་བཤད་ན་ང་ཚོས་མཚན་ཉིད་རིག་པ་ཞེས་པ་དེའི་བྱུང་རིམ་ཤེས་རྒྱུ་གལ་ཆེ་བས་ དེར་དམིགས་པ་ཡིན། ཐོག་མར་ང་ཚོར་མཚན་ཉིད་རིག་པའི་གཞུང་ལུགས་སོགས་འཐུས་སྒོ་ཚང་བ་ཞིག་ཕལ་ཆེར་ མེད་པས་ནུབ་ཕྱོགས་པའི་མཚན་ཉིད་རིག་པའི་གཞུང་ལུགས་སོགས་ལ་ལྟ་དགོས་ཀི་རེད། དེའི་དབྱེ་ཞིབ་བྱེད་སྟངས་དང་བྱུང་རིམ་ཐམས་ཅད་ནི་ང་ཚོའི་གྲུབ་མཐའི་བྱུང་རིམ་དང་གཏན་ནས་འདྲ་བ་མ་རེད། ངའི་རེ་བ་ཡིན་ན་ང་ཚོས་དེའི་ལེགས་ཆ་དང་དབྱེ་ཞིབ་བྱེད་སྟངས་ཐམས་ཅད་ཤེས་རྟོག་བྱུང་རྗེས་ད་གཟོད་བོད་རང་གི་མཚན་ཉིད་རིག་པའི་མ་ལག་ཞིག་གསར་འཛུགས་བྱེད་རྒྱུ་གལ་ཆེན་རེད། དེ་ལྟ་བུ་གསར་འཛུགས་བྱེད་པར་ང་གཅིག་པུས་ལས་དགོས་པ་ཞིག་མ་ཡིན་པར་སུས་ཀྱང་ལས་ཆོག་གི་རེད། དཔེར་ན་ང་ཚོར་མཚན་ཉིད་རིག་པ་ཟེར་བའི་རིག་པ་ཞིག་ཡོད་པས། བོད་རང་གི་མཚན་ཉིད་རིག་པ་ནི་བོད་རང་གི་རིག་གནས་ཤེས་མཁན་སུ་ཡིན་ཡང་བྲིས་ཆོག་གི་རེད། དེང་སྐབས་ནུབ་ཕྱོགས་པ་དང་རྒྱ་ནག་སོགས་སུ་ཡང་སོ་སོའི་མཚན་ཉིད་རིག་པའི་མ་ལག་གསར་འཛུགས་བྱས་ཡོད་པ་རེད། རྒྱ་ནག་གི་ཤེས་རིག་ཁྲོད་ན་ཡང་ཀུན་སྤྱོད་མ་ཐེ་བའི་མཚན་ཉིད་རིག་པའི་གཞུང་ལུགས་དང་ལོ་རྒྱུས་རྐྱང་མ་སོགས་བྲིས་ཡོད་པ་རེད། ཡིན་ནའང་ང་ཚོ་དེ་ལྟར་མ་རེད། ནང་ཆོས་སོགས་མཚན་ཉིད་རིག་པ་ཡིན་ཟེར་གྱི་འདུག་མོད། དེའི་ནང་དུ་མཚན་ཉིད་རིག་པའི་ཆ་གཅིག་མ་གཏོགས་ཡོད་པ་མ་རེད། དེས་ན་ང་ཚོས་དེ་ལ་གསལ་བསལ་བྱེད་དགོས་པ་རེད།དོན་ངེས་ཐོག་བོད་ཀྱི་རིག་གནས་ཁྲོད་མཚན་ཉིད་རིག་པར་གཏོགས་པ་གང་འདུག་གམ། ཡང་ན་མཚན་ཉིད་རིག་པ་མ་ཡིན་པ་གང་དག་ཡོད་དམ། གཙོ་བོ་དེ་གཉིས་ལ་དབྱེ་ཞིབ་གསལ་བོ་བྱས་ཏེ། ཡིན་པ་དེ་ལ་ཡང་བྱུང་རིམ་གསལ་བོ་ཞིག་དགོས་པ་རེད། དེའི་ སྟེང་དུ་ང་ཚོའི་མཚན་ཉིད་རིག་པ་ཡིན་པའི་རྒྱུ་མཚན་ལ་ནུབ་ཕྱོགས་ཀྱི་མཚན་ཉིད་ རིག་པའི་གཞུང་ལུགས་ཀྱི་སྟེང་ནས་གསལ་བཤད་བྱེད་དགོས་པ་རེད་མ་གཏོགས། ང་ཚོའི་ནང་ཆོས་ནང་གི་མཚན་ཉིད་རིག་པ་དེ་ཁྱེར་ཡོང་ནས་གསལ་བཤད་བྱེད་རྒྱུ་ཁག་པོ་རེད། དེས་ནང་ཆོས་ནང་གི་མཚན་ཉིད་རིག་པ་དེ་གསལ་བཤད་བྱེད་ཐུབ་ཀྱང་ནུབ་ཕྱོགས་པའི་ ཧྤི་ལ་སོ་ཧྤི(Philosophy) ཟེར་བའི་མཚན་ཉིད་རིག་པ་དེ་གསལ་བཤད་བྱེད་ཐུབ་ཀི་མ་རེད།ང་ཚོས་དེ་ལྟར་བྱས་པ་ ཡིན་ན་དེ་ནི་མ་ལག་གསར་བ་ཞིག་དང་ཁྱབ་ཁོངས་གསར་བ་ཞིག་ཏུ་འགྱུར་སྲིད་ཀི་རེད་ལ། དེ་ལྟ་བུ་ནི་ང་ཚོར་ཡིན་གཅིག་མིན་གཉིས་དགོས་ཀྱི་འདུག། མ་མཐའ་མི་རིགས་ཤིག་ལ་མཚོན་ན་དེ་འདྲ་བཙུགས་ཆོག་ཆོག་རེད། བོད་ལ་མཚོན་ན་དབྱིན་ཇིས་ལོ་རྗེ་ཁུགས་(logic)ཟེར་བ་ནང་ཆོས་ཀྱི་གཏན་ཚིག་རིག་པ་སོགས་དང་འདྚ་བའི་གཏན་ཚིག་རིག་པ་ཡིན་པའི་ཆ་ནས་གཅིག་བྱས་ན་ནུབ་ཕྱོགས་པ་ལས་ཚད་མཐོན་པོ་ཞིག་ཡོད་ཀྱང་སྲིད། ཡིན་ནའང་དེ་དག་ལ་མ་ལག་གསར་བ་ཞིག་མ་བཙུགས་ཚེ་དེ་ནི་སྡེ་ཚན་ཞིག་ཏུ་ཁྱབ་ཀི་མ་རེད་ལ། རྒྱ་ནག་ཡིན་ནའང་སྤྱིར་བཏང་གི་བོད་ནང་བཞིན་རིག་པའི་གཞུང་ལུགས་ཕུན་སུམ་ཚོགས་པ་ཞིག་མ་རེད། དཔེར་ན་རྒྱ་ནག་ལྟ་བུ་ཡིན་ནའང་ལོ་ཙི་དང་ཁུང་ཙི་སོགས་ཀྱིས་སྲོལ་རྒྱུན་དང་ཀུན་ སྤྱོད་ཀྱི་གཞུང་ལུགས་ཙམ་བཙན་གྱིས་བཙལ་ཡོང་ནས་མཚན་ཉིད་རིག་པའི་མ་ལག་ཞིག་ལ་གྲུབ་ཏུ་བཅུག་པ་རེད། དེ་བས་ང་ཚོ་དེ་ལྟར་མ་རེད། མཚན་ཉིད་རིག་པའི་གཏན་ཚིག་གི་འགྲོ་སྟངས་ཡོད་ལ་དེ་བཞིན་མཚན་ཉིད་རིག་པའི་བསམ་བློ་གཏོང་སྟངས་ཀྱང་ཡོད་པ་རེད། དེ་བཞིན་གཞི་ལམ་འབྲས་གསུམ་གྱི་རྣམ་བཞག་གི་བཤད་སྟངས་སོགས་གྲུབ་མཐའི་ནང་དུ་ཡོད་པ་རེད། ཡིན་ན་ཡང་ང་ཚོས་དེ་དག་ཐམས་ཅད་ལ་མཚན་ཉིད་རིག་པས་གསལ་བཤད་མ་བྱས་པར་ནང་ཆོས་ཀྱིས་གསལ་བཤད་བྱས་བསྡད་པ་རེད། དེ་བས་ངས་བལྟས་ན་ང་ཚོའི་གཞུང་ལུགས་འདིའི་ཁྲོད་ན་མཚན་ཉིད་རིག་པ་སྟེ་ཧྤི་ལ་སོ་ཧྤི་(philosophy )ཟེར་བའི་རིག་པ་དེ་ག་ཚོད་ཅིག་འདུག་གམ། ཆ་ཤས་དེ་ཕར་བླངས་ནས་མ་ལག་གསར་འཛུགས་བྱེད་དགོས་ལ། དེ་ནས་མི་ཆོས་རྣམ་བཞག་སྐོར་ག་ཚོད་ཅིག་འདུག་པ། དེ་བཞིན་གཞན་གྱི་མཚན་ཉིད་རིག་པའི་གཞུང་ལུགས་ཁྲོད་བྱུང་བའི་སྡེ་ཚན་ནང་གི་མི་ཆོས་སོགས་ཀྱི་ཐ་སྙད་ཁྱེར་ཡོང་ནས་བོད་རང་གི་གཞུང་ལུགས་ནང་ནས་གསལ་བསལ་གཏོང་དགོས་ལ། དེའི་འཕྲོ་ནས་ང་ཚོས་ནང་ཆོས་ཁྲོད་ནས་ཀྱང་མཚན་ཉིད་རིག་པ་ལ་མཚན་ཉིད་རིག་པའི་ཆ་དང་། མི་ཆོས་ལ་མི་ཆོས་ཀྱི་ཆ། ཆབ་སྲིད་ཀྱི་བསམ་བློ་ལ་ཆབ་སྲིད་ཀྱི་ཆ། དཔལ་ འབྱོར་གྱི་ཆ་ཅི་ཙམ་ཡོད་པ་དཔལ་འབྱོར་གྱི་ཆ། སྒྱུ་རྩལ་ལ་སྒྱུ་རྩལ་གྱི་ཆ་བྱས་ཏེ་དེ་དག་སྡེ་ཚན་རེ་རེར་བཀར་ཐུབ་པ་ཡིན་ན།ང་ ཚོས་ཀྱང་བོད་རང་གི་རིག་གནས་ཀྱི་ཐོག་ནས་རིགས་གཅིག་རྐང་འཛིན་གྱི་ཁྱབ་ཁོངས་ཤིག་འཛུགས་ཐུབ་ཀི་རེད། མ་མཐར་རིག་གནས་ཤིག་ཤུགས་ཆེར་དར་དགོས་ཚེ་དེ་འདྲ་དགོས་ཀི་རེད། དེ་ལྟར་མ་ཡིན་པར་ང་ཚོས་ཚང་མ་ནང་ཆོས་ནང་ན་ཡོད་པ་འདྲ་བོ་ཞིག་བཤད་ཀྱང་། དེ་དག་ལ་རིགས་གཅིག་རྐང་འཛིན་གཅིག་ཀྱང་ཡོད་པ་མ་རེད། མ་མཐར་སྒྱུ་རྩལ་ཞེས་པའི་ཐ་སྙད་དེ་ལ་ཡང་གསལ་བཤད་གསལ་བོ་ཞིག་བྱེད་ཐུབ་ཀི་མི་འདུག། དེ་ལྟ་བུའི་སྐྱོན་མང་པོ་ཞིག་ཡོད་པ་རེད། དེ་བས་ངའི་དམིགས་ཡུལ་ཡང་ཐོག་མར་ང་ཚོར་ལ་ནུབ་ཕྱོགས་མཚན་ཉིད་རིག་པ་སོགས་ཕྱི་ཡོང་རིག་གནས་ཤིག་གིས་བརྡ་སྤྲད་དེ་ད་གཟོད་རང་གི་ནང་གི་རིག་གནས་དེར་མ་ལག་གསར་ཛུགས་བྱེད་ཐུབ་པ་བྱུང་ན་རྗེས་ཕྱོགས་ཚང་མར་ཕན་གི་རེད་བསམ་གི་ཡོད་ལ། ཤུགས་རྒྱག་ས་གཙོ་བོ་དེ་ཡང་བོད་རང་གི་མཚན་ཉིད་རིག་པའི་གཞུང་ལུགས་ཤིག་འཛུགས་རྒྱུ་དེའི་ཕྱོགས་ཡིན།
དེ་ལ་ཡང་སྔོན་འགྲོའི་ཆ་རྐྱེན་མང་པོ་ཞིག་ཡོད། གཙོ་བོ་དེ་ནི་ཕྱི་ཡོང་རིག་གནས་ཤིག་ཡིན་པས་ནུབ་ཕྱོགས་པའི་མཚན་ཉིད་རིག་པའི་གཞུང་ལུགས་དང་དབྱེ་ཞིབ་བྱེད་སྟངས་ཀྱི་རིག་པ་དེ་ངེས་པར་དགོས་ཀི་འདུག་ལ། དེའི་རྨང་གཞིའི་ཐོག་ནས་གསར་འཛུགས་བྱས་ཆོག་པ་རེད་མ་གཏོགས། རྨང་གཞི་དེ་འདྲ་ཞིག་མེད་ཚེ་དེ་ནི་གཏན་ནས་ཡོང་སྲིད་པ་ཞིག་མ་རེད། དཔེར་ན་ད་ལྟའི་ང་ཚོ་ལྟ་བུ་རེད།དེ་བས་ངས་མཚན་ཉིད་རིག་པའི་ལོ་རྒྱུས་འདི་འབྲི་དོན་ མདོར་དྲིལ་ན་རྨང་གཞི་དེ་འདྲ་ཞིག་གི་སྟེང་ནས་དེའི་སྐོར་ཅུང་ཇེ་གསལ་དང་། ཇེ་ལེགས། གཞན་གྱི་ཁྱབ་ཁོངས་སུ་འགྲོ་ཨེ་ཐུབ་པར་ལྟ་འདོད་པ་དེ་ཡིན།
དྲི་བ། ང་ཚོ་བཙན་བྱོལ་དུ་མང་ཆེ་བས་ངེས་འཛིན་བྱེད་སྟངས་ནི་མཚན་ཉིད་རིག་པ་ཟེར་དུས་ནང་ཆོས་ནི་མཚན་ཉིད་རིག་པའི་ཁྱབ་ཁོངས་ཡིན་པ་ཞིག་ལ་ངེས་འཛིན་བྱེད་ཀྱིན་འདུག ཡིན་ནའང་ཁྱེད་རང་ལྟར་ན་ནང་ཆོས་ཟེར་བ་དེའི་ཁྱབ་ཁོངས་ན་མཚན་ཉིད་རིག་པ་ཡོད་པ་རེད་ མ་གཏོགས་ནང་ཆོས་དེ་ནི་མཚན་ཉིད་རིག་པ་མ་རེད་ཟེར་བ་ཡིན་ནམ།
ལན། དེའི་སྐོར་སྔོན་ཆད་ཀྱང་ངས་བཅར་འདྲི་ཞིག་གི་སྐབས་བཤད་མྱོང་། གཙོ་བོ་དེ་གཉིས་ལ་མི་འདྲ་ས་མང་པོ་འདུག། གཅིག་རིག་པས་དཔྱད་སྟངས་དང་རིག་པ་གཏོང་སྟངས་འདྲ་གི་མ་རེད།་དཔེར་ན་རིག་པས་དཔྱད་སྟངས་ཀྱི་ཆ་ནས་བཞག་ན་ནུབ་ཕྱོགས་པའི་ ཧྤི་ལ་སོ་ཧྤི་སེ་ཟེར(Philosophy)བའི་ཐ་སྙད་དེ་བོད་སྐད་དུ་བསྒྱུར་ན་ཤེས་རབས་ལ་དགའ་བ་ཞེས་པ་དེ་རེད། དེའི་ཐོག་མའི་འབྱུང་ཁོངས་ཀྱང་གནའ་བོའི་གྷི་རེ་སིའི་སྤྱིར་བཏང་མ་ཡིན་པའི་སྐད་ཆ་ཞིག་རེད། དེ་བཞིན་དུ་རྒྱ་ནག་ལ་མཚོན་ནའང་རྒྱ་ནག་གི་ ཀྲིག་ཞོ(哲学)ཟེར་བ་དེ་རེད་ལ། དེ་ནི་དེང་ཐོག་འཇར་པན་པ་སྐུ་ཞབས་ ཞིས་ཀྲིག(西周)ཟེར་བ་ཞིག་གིས་བྲིས་པ་རེད།དེ་ནི་རྒྱ་ནག་གི་མཚན་ཉིད་རིག་པའི་ལོ་རྒྱུས་དང་པོ་རེད་ལ། ཁོང་གིས་རྒྱ་ནག་གི་གཞུང་ལུགས་ཤིག་ན་ཀྲིག་ཀྲི་ཡེས(哲智也)ཟེར་བའི་སྐད་ཆ་ཞིག་ཡོད་པ་དེར་ཁོངས་གཏུགས་ནས་ ཀྲིག་ཞོའོ(哲学)ཞེས་བསྒྱུར་བ་རེད་མ་གཏོགས།དོན་དངོས་ཐོག་རྒྱ་ནག་གི་སྐད་ནི་ ཨེ་ཀྲི་ཧེ(爱智慧)ཟེར་བ་སྟེ་ཤེས་རབས་ལ་དགའ་ཞེས་པ་དེའི་དོན་རེད། དེ་ ནི་ང་ཚོའི་ཤེས་རབ་ཀྱི་བསླབ་པའི་ནང་གི་ཀུན་རྫོབ་སྟོན་པ་གནས་ལྔ་རིག་པའི་ཤེས་ རབ་ཅེས་དང་གནས་ལུགས་རྟོགས་པ་དོན་དམ་རིག་པའི་ཤེས་རབ་ཟེར་བ་ལྟ་བུ་རེད། དེ་ནི་ཕར་དེད་ན་གནས་ལུགས་རྟོགས་པ་དོན་དམ་རིག་པའི་ཤེས་རབ་ཟེར་བ་སྟེ་ཆོས་ཉིད་ རྣམ་འབྱེད་ཀྱི་ཤེས་རབ་དེར་དགའ་ཞེས་པ་དེ་རེད།ཆོས་དེ་དང་དེ་གཉིས་མི་འདྲ་བའི་རྒྱུ་མཚན་ཤེས་དགོས་ན་ཆོས་ཉིད་རྣམ་འབྱེད་ཀྱིས་གང་གང་ཡིན་པ་དེ་ངེས་དགོས་རྒྱུ་དེ་རེད།
དེ་བས་མཚན་ཉིད་རིག་པའི་བསམ་བློ་གཏོང་སྟངས་ནི་ཅི་ཞིག་ལ་མཚན་ཉིད་རིག་ཡིན་ཟེར་བ་ལྟ་བུ་མ་ཡིན་པར་ཅི་ཞིག་ནི་མཚན་ཉིད་རིག་པ་མ་ཡིན་ནམ་ཞེས་པར་བསམ་བློ་གཏོང་གི་རེད། དེ་ཡང་དཔེར་ན་ང་ཚོས་སེང་གེ་ཞིག་རི་མོར་འབྲི་བའི་དབང་དུ་བཏང་ན། སེང་གེ་འདི་རེད་ཅེས་བསྟན་ཆོག་པའི་རི་མོ་དེ་མཚན་ཉིད་རིག་པའི་བསམ་བློ་གཏོང་སྟངས་མ་ཡིན་པར། དེ་ལས་ལྡོག་ཏེ་སེང་གེ་མིན་པའི་ཆ་དེ་ཐམས་ཅད་བཙལ་ནས་ནག་པོ་བཟོས་རྗེས་ཤུལ་དུ་སེང་གེ་ཡིན་པའི་ཆ་དེ་འབུར་དུ་ཐོན་ཡོང་གི་རེད། དེ་ནི་མཚན་ཉིད་རིག་པའི་བསམ་བློ་གཏོང་སྟངས་གཙོ་བོ་རེད། དེ་ལྟ་བུའི་རིག་པ་ཞིག་བྱུང་བ་ལ་དང་ཐོག་དོགས་པ་དགོས་པ་རེད། ནང་ ཆོས་ཡིན་ན་དེ་ལྟར་མ་ཡིན་པར་ཅི་ཙམ་དུ་བསམ་བློ་དང་དཔྱད་པ་བཏང་བཏང་བའི་རྗེས་ སུ་སྤྱི་སྡོམ་ཞིག་བྱུང་བ་ནི་བདག་ཅག་གི་སྟོན་པ་མི་སླུ་བ་ཡིན་ལ། དཀོན་མཆོག་གསུམ་མི་སླུ་བ་ཡིན་ཟེར་བའི་ཚད་གཞི་དེ་ལས་ཕར་བརྒལ་མི་རུང་བ་ནི་ སྔོན་འགྲོའི་ཆ་རྐྱེན་རེད། མཚན་ཉིད་རིག་པ་ནི་དེ་ལྟར་མ་ཡིན་པར་དཀོན་མཆོག་གསུམ་ནི་ཅི་ཞིག་ལ་མ་སླུ་བ་ཡིན་སོང་ བ་རེད་ཅེས་ཐོག་མར་དཀོན་མཆོག་གསུམ་དཔྱད་གཞིར་བཟུང་ནས་དོགས་པ་སྐྱེས་ཆོག་གི་རེད། ང་ཚོས་དེ་ལྟར་མ་ཡིན་པར་ལྟ་བ་ལྟ་གྲུབ་དང་། བྱེ་བྲག་སྨྲ་བ། མདོ་སྡེ་བ། སེམས་ཙམ་པ། དེ་བཞིན་དུ་གྲུབ་མཐའ་གོང་མ་གོང་མ་དག་ལ་དོགས་པ་སྐྱེས་སྐྱེས་མཐར་སངས་རྒྱས་མི་སླུ་བ་ཡིན་མིན་ལ་དོགས་པ་གཅིག་གིས་ཀྱང་བྱེད་ཀི་མ་རེད། དེ་བས་མཚན་ཉིད་རིག་པའི་ཁྲོད་ན་འདི་ལྟ་བུའི་ཡིད་ཆེས་གཏད་ས་ཞིག་ཡོད་པ་མ་རེད། དེས་སྟོན་པ་ནི་ཅི་ཞིག་ལ་ཚད་མའི་སྐྱེས་བུ་ཡིན་སོང་བ་རེད་ཅེས་དེ་ཉིད་ལ་དེང་ཐོག་ནས་དོགས་སྐྱེས་དགོས་ཀི་རེད།
ད་དུང་མཚན་ཉིད་རིག་པས་གཞན་དག་ལ་དོགས་པ་བྱས་བྱས་མཐར་རང་ཉིད་ལ་ཡང་དོགས་པ་བྱེད་ཀི་རེད། དེ་ལྟར་དོགས་པ་རྐྱང་རྐྱང་གི་ནང་ནས་མིའི་ཤེས་རབ་འཕེལ་ནས་འགྲོ་གི་ཡོད་པ་དེ་ལ་མཚན་ཉིད་རིག་པ་ཟེར་བ་རེད། ནང་ཆོས་ལ་མཚོན་ན་དེ་ལྟ་ཡོད་པ་མ་རེད། དེའི་སྟེང་ནས་དེ་གཉིས་མ་འདྲ་བ་རེད། གཞན་ཁྱབ་ཁོངས་ཀྱི་ཆ་ནས་འདྲ་བ་མ་རེད། མཚན་ཉིད་རིག་པའི་ཁྱབ་ཁོངས་ན་ཆོས་ལུགས་མཚན་ཉིད་རིག་པ། སེམས་ཁམས་མཚན་ཉིད་རིག་པ། སྒྱུ་རྩལ་མཚན་ཉིད་རིག་པ། དམག་དོན་མཚན་ཉིད་རིག་པ། དཔལ་འབྱོར་མཚན་ཉིད་རིག་པ། དེ་བཞིན་དུ་དེང་སང་གྲངས་རྩིས་མཚན་ཉིད་རིག་པ། རྫས་འགྱུར་མཚན་ཉིད་རིག་པ་སོགས་ཁྱབ་ཁོངས་མ་འདྲ་བ་རེ་རེར་མཚན་ཉིད་རིག་པ་རེ་རེ་འདུག དེ་བས་མཚན་ཉིད་རིག་པ་ཟེར་དུས་སྤྱི་ཞིག་དང་ཆོས་ལུགས་མཚན་ཉིད་རིག་པ་ཟེར་དུས་བྱེ་བྲག་ཞིག་རེད། དེ་བཞིན་དུ་ཆོས་ལུགས་མཚན་ཉིད་རིག་པའི་ཁྲོད་ནའང་ནང་ཆོས་མཚན་ཉིད་རིག་པ་ཟེར་བ་དང་། ཡེ་ཤེ་ཆོས་ལུགས་ཀྱི་མཚན་ཉིད་རིག་པ་ཟེར་བ། དེ་བཞིན་དུ་ཁ་ཆེ་ཆོས་ལུགས་ཀྱི་མཚན་ཉིད་རིག་པ་ཟེར་བ་སོགས་ཀྱི་ཁྲོད་དུ་ནང་ཆོས་མཚན་ཉིད་རིག་པ་ནི་ཁྱབ་ཆུང་ཆུང་ཞིག་རེད། ལྷག་པར་དུ་བོད་ཀྱི་ནང་ཆོས་ཁྲོད་ཀྱི་ཐེག་ཆེན་ཟེར་བ་དེ་ལ་ཡང་རྒྱལ་མཚམས་དང་ས་མཚམས་ཀྱི་དབང་དུ་བྱས་ན་ཉི་ཧོང་ལ་ཡང་ཐེག་ཆེན་བ་ཟེར་ཡོད་ལ། དེ་བཞིན་དུ་རྒྱ་ནག། སོག་པོ། བོད། རྒྱ་གར་སོགས་མང་པོར་ཐེག་ཆེན་ཡོད་པས། ང་ཚོས་ཐེག་ཆེན་ཟེར་བ་འདིས་དེ་དག་ཚང་མའི་ཚབས་བྱེད་མི་ཐུབ་ཀ དེ་ལྟར་བལྟས་ཚེ་དེའི་ཁྱབ་ཁོངས་ཇེ་ཆུང་དུ་བུད་སོང་བ་རེད་ལ། ཁྱབ་ཁོངས་དེ་ནས་བལྟས་ཀྱང་དེ་གཉིས་འདྲ་བ་མ་རེད། ང་ཚོས་ནང་ཆོས་མཚན་ཉིད་རིག་པ་ཡིན་ཟེར་བ་དེ་ལ་ཕྱིར་འཁོར་ནས་མཚན་ཉིད་རིག་པའི་ཁྲོད་ནས་ནང་ཆོས་མཚན་ཉིད་རིག་པ་ཡིན་མིན་ལ་ད་དུང་གསལ་བསལ་བྱེད་རྒྱུ་མིང་གི་ འདོད་ཀི། ནང་ཆོས་ལ་མཚན་ཉིད་རིག་པ་མ་ཡིན་པའི་དད་པ་བྱེད་སའི་ཆ་ཆ་ཚང་ཞིག་ཡོད་པ་ན། དཔེན་ན་དག་པའི་ཞིང་ཡོད་མེད་དང་། ཚེ་ཕྱི་མ་ཡོད་མེད། དེ་བཞིན་དུ་འཇིག་རྟེན་ལ་འགོ་མཇུག་མེད་ཅེས་པ་ལྟ་བུ་རེད་ལ། དེ་ལ་མཚན་ཉིད་རིག་པས་དཔྱད་པ་བཏང་བ་ཡིན་ན་ད་དུང་དཔྱད་པ་གཏོང་རྒྱུ་མང་པོ་ཡོད་ལ། དེ་ནི་དཔྱད་པ་འགོ་བཟུང་ཡང་མཇུག་བསྡུ་རྒྱུ་མེད་པའི་དཔྱད་པ་ཞིག་ཡིན་ཡང་། ང་ཚོས་དེ་ལ་དོགས་ཙམ་ཡང་མ་བྱུང་བར་ཚེ་ཕྱི་མ་ཡོད་པ་རེད། དག་པའི་ཞིང་ཡོད་ནི་རེད་ཅེས་མཇུག་སྡོམ་བླངས་སོང་བ་རེད། དེ་བས་འཇིག་རྟེན་ལ་མགོ་མཇུག་ཡོད་མེད་ནི་གཙོ་བོ་དགག་སྒྲུབ་ཀྱི་སྟེང་ནས་ཡོང་ དགོས་པ་ཞིག་རེད་མ་གཏོགས་དེ་ལ་མཐའ་མའི་ཐག་གཅོད་ཀྱི་རང་བཞིན་གཅིག་ཀྱང་ཡོད་པ་མ་རེད། འཇིག་རྟེན་ལ་མགོ་མཇུག་ཡོད་ཚུལ་རིག་པ་སྟོང་གིས་བསྒྲུབ་ཆོག་གི་རེད་ལ། དེ་བཞིན་དུ་མེད་ཚུལ་ཀྱང་རིག་པ་ཁྲི་ཡིས་བསྒྲུབ་ཆོག་གི་རེད། དེ་ནི་ལུགས་གཉིས་འགལ་སྤྲོད་ཡིན་པས་འཇིག་རྟེན་ལ་མགོ་མཇུག་མེད་ཚུལ་རིག་པ་བརྒྱ་ཡིས་དཔྱད་ན་ཡང་བསྐྱར་ཡོད་ཚུལ་རིག་པ་སྟོང་གིས་དགག་ཀྱང་ཆོག་གི་རེད། དེ་ནི་རྩོད་པའི་རང་བཞིན་ཞིག་ཡིན་པ་ལས་སྤྱི་སྡོམ་ཞིག་ལེན་རྒྱུ་ཡོད་པ་མ་རེད། ནང་ཆོས་ཀྱིས་དེ་དག་ཐམས་ཅད་ལ་སྤྱི་སྡོམ་བླངས་ཡོད་པ་རེད་ལ། མཚན་ཉིད་རིག་པའི་ཆ་ནས་དེ་ལྟར་མ་ཡིན་པར་ད་དུང་དོགས་པ་མང་པོ་ཡོད་པས་དེ་གཉིས་ནི་མང་པོ་ཞིག་གི་ཐོག་ནས་འདྲ་བ་མ་རེད། ང་ཚོས་དཀོན་མཆོག་གསུམ་མི་སླུ་བ་ཡིན་ཟེར་བ་དེ་ཡང་གཙོ་བོ་མི་ཆོས་ཁྲོད་ནས་སྤྱི་སྡོམ་ལེན་རྒྱུ་ཞིག་ལས་མཚན་ཉིད་རིག་པའི་བསམ་བློ་གཏོང་ཐུབ་པ་ཞིག་མ་རེད། དེ་ཐམས་ཅད་པོའི་དབྱེ་བ་གསལ་བཤད་བྱེད་དགོས་ཀྱི་འདུག དེ་དག་ཚང་མ་ས་མཚམས་འདྲེས་སོང་བས་ང་ཚོས་དབྱེ་འབྱེད་བྱེད་མ་ཐུབ་པ་རེད། དེ་བས་འདི་དག་ཐམས་ཅད་མཚན་ཉིད་རིག་པའི་ཁྲོད་ནས་ས་མཚམས་གསལ་བོ་བྱུང་བ་ཡིན་ན་ང་ཚོའི་དད་པ་ཡིན་ཡང་ཆོག་ལ། དེ་བཞིན་དུ་དཔྱད་པ་གཏོང་སྟངས་སོགས་གང་ཡིན་ཐམས་ཅད་ལ་ཡང་ཕན་གི་རེད། གཙོ་བོ་དེ་དག་ལ་ས་མཚམས་གསལ་བོ་ཞིག་ཕྱེས་རྒྱུ་དེ་གལ་ཆེན་རེད།
དྲི་བ། མདོ་ཡི་ནང་དུ་
དགེ་སློང་དག་ཀུན་མཁས་རྣམས་ཀྱིས།།
བསྲེགས་བཅད་བརྡར་བའི་གསེར་བཞིན་དུ།།
ལེགས་པར་བརྟག་ལ་ང་ཡི་བཀའ།།
བླངས་བར་བྱ་ཡི་གུས་ཕྱིར་མིན།།
ཞེས་པའི་ཚིག་དེ་ཁྱེད་རང་ལྟར་ན་མཚན་ཉིད་རིག་པའི་ཚིག་ལ་འགྲོ་གི་འདུག་གམ།
ལན། ངས་བལྟས་ན་ལུང་ནི་ལུང་གིས་ཐག་གཅོད་དགོས་པ་ཞིག་རེད། ང་ཚོའི་གཞུང་ལུགས་གཙོ་བོ་དེ་འདྲ་རེད། ང་ཚོའི་དགོན་པ་གྲྭ་ཚང་ནས་སློབ་སྦྱོང་བྱེད་དུས་གཞུང་ལུགས་ཀྱིས་གཞུང་ལུགས་གཏན་འབེབ་བྱས་ནས་འགྲོ་བཞིན་འདུག། དཔེན་ན་ཁྱེད་ཀྱིས་གོང་ནས་བཤད་པ་ལྟར་དགེ་སློང་དག་ཀུན་མཁས་རྣམས་ཀྱིས། །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟག་ལ་ང་ཡི་བཀའ། །བླངས་པར་བྱ་ཡི་གུས་ཕྱིར་མིན། ཞེས་པ་དེ་ཡང་གཞུང་ལུགས་ཤིག་གི་གཏན་འབེབ་གནང་གི་ཡོད་པ་རེད། གཞུང་ལུགས་དེ་ནི་དྲང་ངེས་ཀྱི་ནང་དུ་རྟོན་བཞིའི་གཞུང་ལུགས་བཤད་ནས་གཏན་ཕབ་བྱས་ཡོད་པ་རེད། དྲང་ངེས་ཀྱི་དགོས་དོན་དེ་ཡང་ཡིག་ཆའི་མཁན་པོ་དག་གི་དགོངས་པ་གསལ་བྱེད་བྱས་ནས་དེ་ལྟར་གཞུང་ལུགས་ཁྲོད་གཞུང་ལུགས་བཙལ་བཞིན་ཡོད་པ་རེད། ཡིན་ནའང་ལུང་དེ་ལ་སུ་ཞིག་ཀྱང་དོགས་པ་སྐྱེས་ཡོད་པ་མ་རེད། དཔེར་ན་བོང་གི་ལེགས་པར་བརྟག་ལ་ང་ཡི་བཀའ་ཞེས་པ་དེ་ལ་ལེགས་པར་བརྟགས་བརྟགས་པའི་རྗེས་སུ་སངས་རྒྱས་ནི་མི་སླུ་བ་ཡིན་པ་དེ་བླངས་སོང་བ་རེད། སྤྱིར་བཤད་ན་སངས་རྒྱས་དེ་སླུ་བ་ཡིན་པའང་བླངས་ཆོག་གི་རེད། མཚན་ཉིད་རིག་པའི་རིག་ཁྲོད་ནས་གཅིག་བྱས་ན་འདི་ལེན་མི་ཐུབ་ན་ཐང་། སངས་རྒྱས་ཀྱི་བཀའ་དེ་ལེགས་པར་བརྟགས་བརྟགས་མཐར་མི་སླུ་བ་ཡིན་པ་་མ་གཏོགས་ལེན་མི་ཐུབ་པའི་རྒྱུ་མཚན་མི་འདུག་ག ཆོས་ལུགས་ཁྲོད་དེ་ལྟར་ཡིན་ཡོད་ཀྱང་མཚན་ཉིད་རིག་པའི་ཁྲོད་སྤྱི་སྡོམ་དེ་འདྲ་ལེན་པའི་ཁྱབ་ཀི་མ་རེད། གོང་ གི་ལུང་དེ་ལ་མི་བརྒྱ་ཡིས་བརྟག་པའི་དབང་དུ་བཏང་ན། དེའི་ནང་ནས་མི་དགུ་ཅུ་གོ་དགུས་སངས་རྒྱས་མི་སླུ་བ་ཡིན་པ་བླངས་ཀྱང་མི་གཅིག་ གིས་སླུ་བ་ཡིན་པ་ལེན་སྲིད་ཀི་རེད་ལ་དེ་ལྟར་བླངས་ཆོག་ཆོག་ཞིག་ཀྱང་རེད། དེ་མཚན་ཉིད་རིག་པའི་དཔྱད་སྟངས་རེད། ང་ཚོར་’’གནས་གསུམ་པར་ནི་འཕོས་པ་ན།།ལུང་འདྲེན་པ་ནི་མཁས་པའི་ལུགས’’ཞེས་པ་ལྟ་བུའི་དཔལ་ལྡན་ཆོས་གྲགས་ཀྱི་ལུང་དེ་འདྲ་རྣམ་འགྲེལ་སོགས་ཀྱི་ནང་ན་མང་པོ་ཡོད་པ་རེད། གནས་གསུམ་པ་ནི་མཁས་པ་འཕོས། །ལུང་འདྲེན་པ་ནི་མཁས་པའི་ལུགས།ཞེས་ལུང་འདྲེན་དེ་བཞིན་གནས་གསུམ་པར་མཁས་སོང་ན་ལྐོག་གྱུར་གྱི་རིགས་ལུང་གིས་བསྒྲུབ་དགོས་ཟེར་མོད། མཚན་ཉིད་རིག་པའི་ཁྲོད་ན་ལུང་གིས་བསྒྲུབ་རྒྱུ་གཅིག་ཀྱང་ཡོད་པ་མ་རེད། འདི་དག་ཚང་མ་ནི་ལུང་འདྲེན་ཡིན་པས་མཚན་ཉིད་རིག་པའི་ཁྲོད་དུ་ལུང་འདྲེན་དེའི་རིགས་ཡོད་པ་མ་རེད། དེ་ལྟར་མེད་པའི་རྐྱེན་གྱིས་གོང་གི་ང་ཡི་བཀའ་ཞེས་པ་དེར་མཚན་ཉིད་རིག་པས་བརྟག་ན་སངས་རྒྱས་སླུ་བ་ཡིན་པར་ངེས་འཛིན་ཡང་བྱུང་སྲིད་ཀི་རེད། དེ་འདྲ་ཞིག་རེད།
ཁྱེད་ཀྱིས་ང་ལ་འདི་འདྲིའི་གོ་སྐབས་ཤིག་གནང་བར་སྙིང་ཐག་པ་ནས་ཐུགས་རྗེ་ཆེ་ཞུ་བ་ཡིན།
ངེད་དྲ་ཚིགས་ཀྱི་ཆོག་མཆན་མེད་པར་རྐུ་འཁྱེར་བརྒྱུད་འགོད་བྱ་མི་ཆོག

robotstxt: allowed

filter: keep


text:
སེར་བྱེས་གྲྭ་ཚང་གི་༧སྐྱབས་རྗེ་མཁན་རིན་པོ་ཆེས་དགའ་ལྡན་ལྷ་བརྒྱ་མ་སོགས་ཀྱི་གསུང་ཆོས་གནང་སོང་། ཕྱི་ལོ་༢༠༡༨ལོའི་ཟླ་༤ཚེས་༡༧ཉིན་ནས་བཟུང་ཉིན་གྲངས་གསུམ་གྱི་རིང་སེར་བྱེས་གྲྭ་ཚང་གི་༧... རྒྱས་པར་གཟིགས་་་
སེར་བྱེས་གྲྭ་ཚང་གི་ཆོས་རར་༧སྐྱབས་རྗེ་མཁན་རིན་པོ་ཆེས་བྱང་ཆུབ་ལམ་རིམ་ཆེན་མོའི་བཀའ་ཁྲིད་གནང་སོང་། སེར་བྱེས་མཁས་སྙན་གྲྭ་ཚང་གི་ཆོས་རར་ཆོས་ཐོག་གི་སྐབས་རྣམས་སུ་རྗེའི་བྱང་ཆུབ་ལམ་རིམ་ཆ... རྒྱས་པར་གཟིགས་་་
སེར་བྱེས་མཁས་སྙན་གྲྭ་ཚང་གི་འདུས་མང་ཡོངས་དཔལ་རྟ་མགྲིན་ཡང་གསང་གི་བསྙེན་པ་ལ་བཞུགས་སོང་། སེར་བྱེས་མཁས་སྙན་གྲྭ་ཚང་གི་མཁན་བླ་དགེ་འདུན་འདུས་མང་ཡོངས་ཀྱིས་བོད་བསྟན་སྲིད་སོགས་ཀྱི་ཆེད་ད... རྒྱས་པར་གཟིགས་་་
ལོ་གསར་གྱི་ཤིས་ཚིགབཀྲ་ཤིས་གང་ཞིག་ཁ་བའི་ཡུལ་དུ་རང་དབང་ཉི་མ་མྱུར་དུ་འཆར་ཞིང་སྡེ་བཞིའི་དཔལ་ཡོན་དར་བར་ཤོག །བཀྲ་ཤིས་གང་ཞིག་འགྲོ་བའི་བདེ་དགའ་དབྱར་གྱི་མཚོ་མོའི་དཔལ་ལ་བསྙེགས་ཤིང་ལུས... རྒྱས་པར་གཟིགས་་་
འདི་ག་རྩོམ་སྒྲིག་ཁང་གི་ལས་བྱེད་ཚོས་ལོ་གཉིས་ལྷག་ལ་ལས་ཞོར་དུ་མ་དཔེ་དང་གཤིབ་བསྡུར་བྱས་ཏེ་རྗེ་ཙོང་ཁ་པའི་གསུང་འབུམ་ཡོངས་འཕྲུལ་དེབ་ཏུ་རྩོམ་སྒྲིག་བྱས་ཏེ་ལེགས་པར་གྲུབ་སོང་། དེ་ཡང་འདི་... རྒྱས་པར་གཟིགས་་་
སེར་བྱེས་མཁས་སྙན་གྲྭ་ཚང་གི་ཆོས་རའི་ནང་དུ། ༧ སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་ཕྱི་ལོ་ ༢༠༡༣ ཟླ་ ༡༢ ཚེས་ ༢༤ ནས་ཟླ་ ༡ ཚེས་ ༣ བར་དུ། སྐྱ་སེར་སྟོང་ཕྲག་མང་པོར་ལམ་རིམ་ཁྲིད་ཆེན་བཅོ་བརྒྱད་ལས་འཇམ་དཔལ་ཞལ་ལུང་སོགས་ཀྱི་བཀའ་ཁྲིད་གནང་སྐབས་ཀྱི་སྐུ་པར་ཁག ། དེ་ལས་མང་།
སེར་བྱེས་མཁས་སྙན་གྲྭ་ཚང་གི་ཆོས་རའི་ནང་དུ། ༧གོང་ས་མཆོག་དབུ་བཞུགས་དང་། སྲིད་སྐྱོང་མཆོག་སོགས་མཛད་གཙོ་རྣམ་པ། ཆོས་ལུགས་འདྲ་མིན་གྱི་བླ་ཆེན་དུ་མ། ཕྱི་རྒྱལ་ཡུལ་གྲུ་ཁག་གི་གྲགས་ཆེན་མི་སྣ་གང་མང་ཞིག་དང་། སྐྱ་སེར་སྟོང་ཕྲག་མང་པོ་མཉམ་འཛོམས་ཀྱིས་ཕྱི་ལོ་ ༢༠༡༣ ཟླ་ ༧ ཚེས་ ༦ ཉིན་ ༧ གོང་ས་ ༧ སྐྱབས་མགོན་ཆེན་པོ་མཆོག་དགུང་གྲངས་ ༧༨ ལ་ཕེབས་པའི་སྐུའི་འཁྲུངས་སྐར་དུས་ཆེན་མཛད་སྒོ་གཞུང་འབྲེལ་ཐོག་ནས་སྲུང་བརྩི་ཞུ་སྐབས་ཀྱི་སྐུ་པར་ཁག ། དེ་ལས་མང་།
སེར་བྱེས་མཁས་སྙན་གྲྭ་ཚང་གི་ཆོས་རའི་ནང་དུ། ༧གོང་ས་མཆོག་དབུ་བཞུགས་དང་། སྲིད་སྐྱོང་མཆོག་སོགས་མཛད་གཙོ་རྣམ་པ། ཕྱི་རྒྱལ་ཡུལ་གྲུ་ཁག་གི་གྲགས་ཆེན་མི་སྣ་གང་མང་ཞིག་དང་། སྐྱ་སེར་སྟོང་ཕྲག་མང་པོ་མཉམ་འཛོམས་ཀྱིས་བོད་རྒྱལ་ལོ་ ༢༡༣༧ ཕྱི་ལོ་ ༢༠༡༠ ཟླ་ ༩ ཚེས ༢ ཉིན་བཙན་བྱོལ་བོད་མིའི་མང་གཙོ་དབུ་བརྙེས་ནས་ལོ་ ༥༠ ཧྲིལ་པོ་འཁོར་བའི་དུས་དྲན་མཛད་སྒོ་གཞུང་འབྲེལ་ཐོག་ནས་སྲུང་བརྩི་ཞུ་སྐབས་ཀྱི་སྐུ་པར་ཁག ། དེ་ལས་མང་།
ཕྱི་ལོ་ ༢༠༠༤ ལོའི་ཟླ་ ༡༢ ཚེས་ ༡༦ ཉིན་སེར་བྱེས་གྲྭ་ཚང་གི་ཆོས་ར་གསར་པའི་དབུ་འབྱེད་མཛད་སྒོ་དང་ལྷན་དུ་ ༧ གོང་ས་མཆོག་གིས་བྱང་ས་དང་མདོ་སྡེ་རྒྱན་གྱི་བཤད་ལུང་གནང་བ་དང་། སེར་བྱེས་གྲྭ་ཚང་གི་འདུ་ཁང་གི་མདུན་དུ་༧ གོང་ས་མཆོག་དབུ་བཞུགས་ཀྱི་འཇང་དགུན་ཆོས་ཀྱི་མཚན་ཕུད་དམ་བཅའ་འཚོགས་སྐབས། དེ་ལས་མང་།


text:
བོད་རང་སྐྱོང་ལྗོངས་ཞིང་འབྲོག་ཐིང་ནས་ཤེས་རྟོགས་བྱུང་བར། “ལོ་ལྔ་ཚན་བཅུ་གསུམ་པའི”རིང་། བོད་ཀྱིས་ཞིང་འབྲོག་པ་གསོ་སྐྱོང་བྱེད་ཤུགས་མུ་མཐུད་ཆེ་རུ་བཏང་སྟེ་རིག་གནས་ལྡན་པ་དང་། ལག་རྩལ་བྱང་ཆུབ་པ། གཉེར་སྐྱོང་བྱེད་ཤེས་པ། དོ་དམ་བྱེད་མཁས་པ་བཅས་ཀྱི་ཆེད་ལས་ཞིང་འབྲོག་པའི་དཔུང་ཁག་གསར་པ་ཞིག་འཛུགས་རྒྱུ་རེད། 2020ལོར་སླེབས་སྐབས་རྫོང(ཆུས)74ཚང་མར་ཁྱབ་པ་དང་ཆེད་ལས་ཞིང་འབྲོག་པ་གསར་པ་ཁྲི་1ཡན་གསོ་སྐྱོང་བྱ་རྩིས་ཡོད་པ་རེད།
“ལོ་ལྔ་ཚན་བཅུ་གསུམ་པའི”རིང་བོད་ཀྱིས་ཆེད་ལས་དུད་ཚང་ཆེ་མོ་དང་། ཁྱིམ་ཚང་ཞིང་རའི་བདག་པོ། ཞིང་འབྲོག་པའི་མཉམ་ལས་ཁང་གི་འགན་འཁུར་མི་སྣ། ཞིང་ལས་འཕྲུལ་ཆས་ཀྱི་ཁ་ལོ་བ་སོགས་གསོ་སྐྱོང་བྱ་ཡུལ་གཙོ་བོར་བརྩིས་ཏེ་བརྒྱུད་རིམ་ཧྲིལ་པོར་རྗེས་སྙེགས་གསོ་སྐྱོང་བྱས་ནས་ཐོན་སྐྱེད་དང་གཉེར་སྐྱོང་བྱེད་མཁས་པའི་ཆེད་ལས་ཞིང་འབྲོག་པ་གསར་པ་སྔར་བས་མང་བ་གསོ་སྐྱོང་བྱ་རྒྱུ་རེད། ཆེད་ལས་ཞིང་འབྲོག་པ་གསར་པར་གསོ་སྐྱོང་འདུ་འགོད་ལག་ལེན་བསྟར་བ་བརྒྱུད། དེང་རབས་ཀྱི་ཞིང་འབྲོག་ལས་འཕེལ་རྒྱས་དང་གྲོང་གསེབ་གསར་པ་འཛུགས་སྐྲུན་བྱེད་པའི་ཤེས་ལྡན་པའི་འདེགས་སྐྱོར་ནུས་པ་ཆེ་རུ་གཏོང་བ་དང་ཞིང་འབྲོག་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏིང་ཟབ་བཏང་སྟེ་དེང་རབས་ཞིང་འབྲོག་ལས་འཕེལ་རྒྱས་འགྱུར་ལྡོག་གཏོང་རྒྱུར་སྐུལ་འདེད་བཏང་ནས་ཞིང་འབྲོག་ལས་ལ་ཕན་པ་ཐོབ་པ་དང་ཞིང་འབྲོག་པར་འབབ་འཕར་ཡོང་བ་བྱ་རྒྱུ་ཡིན་པ་རེད།
གཞན་ཡང་། བོད་ཀྱིས་ཞིང་འབྲེལ་སློབ་གྲྭ་དང་། ཚན་ཞིབ་སློབ་གྲྭ ཞིང་ལས་ལག་རྩལ་ཁྱབ་གདལ་སྒྲིག་གཞི་བཅས་ཀྱི་ནུས་པ་འདོན་སྤེལ་བྱེད་པའི་རྨང་གཞིའི་ཐོག་ཞིང་འབྲོག་ལས་ཁེ་ལས་དང་། གླིང་ཁུལ། མཉམ་ལས་ཁང་སོགས་ཁྲོམ་རའི་བྱེད་པོར་ལྕག་སྐུལ་དང་རྒྱབ་སྐྱོར་བྱས་ཏེ་ནང་སྦྱོང་རྟེན་གཞི་དང་ཞིང་འབྲོག་པའི་ཞིང་ནང་སློབ་གྲྭ་འཛུགས་པ་དང“གཙོ་གཅིག་སྣ་མང”གི་ཆེད་ལས་ཞིང་འབྲོག་པ་གསར་པའི་སློབ་གསོའི་གསོ་སྦྱོང་མ་ལག་རིམ་བཞིན་བཙུགས་ནས་སྤྱི་ཕན་རང་བཞིན་གྱི་ཞིང་འབྲེལ་གསོ་སྦྱོང་སྒྲིག་གཞི་གཙོ་བོར་བྱེད་པ་དང་ཁྲོམ་རའི་བྱེད་པོ་མང་པོ་མཉམ་དུ་ཞུགས་པ་བཅས་བྱ་རྒྱུ་རེད། “ཁག་དབྱེ་རྣམ་པ་དང་། ནང་སྦྱོང་གཙོ་ཆེ། དེའི་ནང་ཞུགས་པའི”གསོ་སྦྱོང་བྱེད་སྟངས་འཚོལ་ཞིབ་བྱས་ཏེ་གསོ་སྦྱོང་བྱ་ཡུལ་མཛོད་དང་། དགེ་རྒན་སྟོབས་ཤུགས་མཛོད། སློབ་གཞིའི་མཛོད། རྟེན་གཞིའི་མཛོད་བཅས་ཀྱི་འཛུགས་སྐྲུན་འཐུས་སྒོ་ཚང་དུ་གཏོང་བ་བརྒྱུད། དེང་རབས་ཅན་གྱི་བྱ་ཐབས་སྤྱད་ནས་ཆེད་ལས་ཞིང་འབྲོག་པ་གསར་པར་དྲ་ཐོག་སློབ་གསོ་དང་། ཆ་འཕྲིན་ལག་རྩལ་བློ་འདྲི། གཏན་འཁེལ་དོ་དམ་དཔྱད་ཞིབ། རྗེས་སྙེགས་ཞབས་ཞུ་སོགས་སྤེལ་ཏེ་སློབ་གསོ་གསོ་སྦྱོང་གི་དམིགས་སའི་རང་བཞིན་དང་། ཚན་ལྡན་རང་བཞིན། དངོས་ཕན་རང་བཞིན་བཅས་མཐོ་རུ་གཏོང་རྒྱུ་ཡིན་པ་རེད།


text:
བརྩེ་རྡོ།
ཀྲུང་གོ་བ་ནི་སྒོར་མོ་བསོགས་པར་དགའ། ནུབ་གླིང་བ་ནི་སྒོར་མོ་སྤྱོད་པར་གོམས། ཡ་ཧུ་ད་པ་ནི་ད་གཟོད་ཁེ་སྤོགས་ལེན་པར་མཁས། ཡ་ཧུ་ད་པས་བསམ་ན། ཤེས་རབ་ལ་བརྟེན་ནས་ཁེ་སྤོགས་ལེན་པ་ནི་ད་གཟོད་དོན་དམ་གྱི་ཕྱུག་འགྱུར་ཐབས་ལམ་ཡིན་པར་འདོད། རྩོམ་ཚན་འདིའི་ཡ་ཧུ་ད་པས་གཞན་ལ་ཤེས་སུ་མི་འཇུག་པའི་ཁེ་སྤོགས་ལེན་ཐབས་ཀྱི་གསང་བ་བཅུ་ཤེས་པར་བྱེད་དོ།
འཇིག་རྟེན་ཐོག་ན་འདི་འདྲའི་མི་ཚོགས་ཤིག་ཡོད་དེ། ཁོ་ཚོ་ནི་ཆེས་སྤྱང་གྲུང་ལྡན་པ་དང་། ཆེས་ལས་ལ་བརྩོན་པ། ཆེས་དཀའ་ལས་བཟོད་ཐུབ་པ་བཅས་སོ། ཁོ་ཚོ་ནི་འཛམ་གླིང་གི་མི་གྲངས་བསྡུར་ཚད་ལས0.3%་མི་ཟིན་ཡང་། ཁོ་ཚོས་འཛམ་གླིང་དཔལ་འབྱོར་གྱི་སྲོག་རྩ་བདག་དུ་བཟུང་ཡོད་ལ། ནོ་བྷེར་བྱ་དགའི17%ཁོ་ཚོར་ཐོབ་ཡོད། མ་ཟད་འཛམ་གླིང་གི་རྒྱུ་ནོར30%ཁོ་ཚོའི་ལག་ཏུ་ཡོད་དོ། འོ་ན་ཁོ་ཚོ་ནི་སུ་རེད་དམ། ཁོ་ཚོ་ནི་ཡ་ཧུ་ད་པ་ཉིད་དོ།
ཡ་ཧུ་ད་པ་ནི་དངོས་གནས་རླབས་ཆེན་གྱི་མི་རིགས་ཤིག་ཡིན་ཏེ། ཨ་རིའི་ཆེས་ཤུགས་རྐྱེན་ཆེ་བའི་གྲགས་ཅན་མི་སྣ་ཉིས་བརྒྱའི་ཁྲོད་དུ། ཡ་ཧུ་ད་པས་ཕྱེད་ཀ་ཟིན་ཡོད། ཨ་རིའི་སྐད་གྲགས་ཅན་གྱི་སློབ་དཔོན་དག་གི་ཁྲོད་ནས། ཡ་ཧུ་ད་པས་སུམ་ཆ་གཅིག་ཟིན་ཡོད། ཨ་རིའི་ཁྲིམས་རྩོད་པ་དག་གི་ཁྲོད་ནས། ཡ་ཧུ་ད་པས་བཞི་ཆ་གཅིག་ཟིན་ཡོད། ད་དུང་རྩོམ་རིགས་དང་རོལ་དབྱངས། ཟློས་གར་སོགས་ལས་ཕུལ་བྱུང་མི་སྣའི་བརྒྱ་ཆའི་དྲུག་ཅུ་ཡ་ཧུ་ད་པས་བཟུང་ཡོད།
འཛམ་གླིང་ཐོག་ཆེས་སྒོར་མོ་ཡོད་མཁན་གྱི་ཁེ་ལས་དག་གི་ཁྲོད་ནས་ཧ་ཡུ་ད་པས་ཕྱེད་ཀ་ཟིན་ཡོད། ཨ་རིའི་སྒོར་ཁྲི་བརྒྱ་ཡོད་མཁན་གྱི་ཕྱུག་པོ་དག་ལས་ཡ་ཧུ་དའི་སུམ་ཆ་གཅིག་ཟིན་ཡོད། 《 ཧྥོའུ་པཱོ་སིས》 ཨ་རིའི་ཕྱུག་བདག་གི་མིང་རིམ་བཞི་བཅུའི་ཁྲོད། ཡ་ཧུ་ད་པའི་མི་བཅོ་བརྒྱད་ཡོད། ཨ་རིའི་རྒྱལ་ཚོགས་ཀྱི་སྤྱི་གྲོས་མི་སྣ་དག་གི་ཁྲོད་དུ། ཧ་ཡུ་ད་པ་བཅུ་ཡོད། ཨ་རིའི་རྒྱལ་ཚོགས་ཀྱི་གྲོས་མི་དག་གི་ཁྲོད་དུ་ཡ་ཧུ་ད་པ་ཉེར་བདུན་ཡོད།
རྡོ་སྣུམ་རྒྱལ་པོ་རོ་ཁེ་ཧྥེ་ལེར་དང་། དངུལ་རྩའི་རྒྱལ་པོ་སོ་ལོ་སུ( 金融大鳄索罗斯)ཝལ་ཁྲོམ་གྱི་དངུལ་རྩའི་མཁས་དབང་མོའུ་ཀུན( 华尔街金融巨子摩根) མ་རྩ་བ་ཧཱ་མོ( 红色资本家哈默) ཚགས་དེབ་རྒྱལ་པོ་ཕོའུ་ལི་ཚི( 报界之王普利策) ཚང་མ་ཡ་ཧུ་ད་པ་ཡིན་ཞིང་། གསེར་གྱི་རི་བོར་ཐོག་འགྱིང་བའི་མི་དེ་དག་ནི་ཡ་ཧུ་ད་པས་བརྩམ་ཆོས་ཡིན། རྣ་ཐོས་ཅན་གྱི་མི་དེ་དག་གི་མིང་གི་ཕ་རོལ་ན། སོ་སོ་ལ་རྒྱུ་ནོར་གྱི་གཏམ་རྒྱུད་ངོ་མཚར་བ་རེ་ཡོད་དོ།།
དེའི་ཕྱིར། ཡང་དག་པའི་སྒོ་ནས་དངུལ་སྒོར་གྱི་གསང་བ་དང་རིན་ཐང་ཤེས་དགོས་པ་དང་། ཁེ་སྤོགས་ལེན་ཐབས་ཀྱི་གཏན་ཚིགས་ཤེས་དགོས་པ་སོགས་ནི་མི་སོ་སོར་དགོས་མཁོ་ཧ་ཅང་ཆེའོ།། ཡ་ཧུ་ད་པ་འཛམ་གླིང་གིས་ཁས་ལེན་པའི“འཛམ་གླིང་གི་ཚོང་བ་ཨང་དང་པོ”ཡིན་པའི་ཆ་ནས། ཁོ་ཚོ་མི་ལོ་སྟོང་ཕྲག་དུ་མར་དཀའ་སྡུག་དང་མནར་གཅོད་བརྒྱུད་མྱོང་བས། ཁེ་སྤོགས་ལེན་ཐབས་ཀྱི་ཉམས་མྱོང་དང་ཤེས་རབ་ཕུན་སུམ་ཚོགས་ཤིང་མ་ལག་དང་ལྡན་པ་ཁོང་དུ་ཆུད་ཡོད། ཀློག་པ་པོ་རེ་རེར་མཚོན་ནའང་བསམ་ཡུལ་འདས་པའི་བློ་སྐྱེད་ཐོབ་ངེས།
གཅིག བུད་མེད་ལ་ཞབས་ཞུ་བྱེད་པ།
ཡ་ཧུ་ད་པའི་ཚོང་བས་སེམས་སུ་སྒོར་མོ་ཁེ་སྤོགས་ལེན་དགོས་ཚེ། ངེས་པར་དུ་བུད་མེད་ལ་ཁ་གཏོད་དགོས། རྒྱུ་མཚན་ནི། སྐྱེས་པ་སྒོར་མོ་འཚོལ་མཁན་ཡིན་ཞིང་། བུད་མེད་སྒོར་མོ་སྤྱོད་མཁན་ཡིན་པས་སོ། སྐྱེས་པས་སྒོར་མོ་བཀོལ་བ་དང་དོ་དམ་བྱེད་པའི་ཕྱོགས་ལ་བློ་སེམས་མི་གཏོད་ཅིང་།( ཁྱིམ་ཚང་གི་ཅ་དངོས་ཉོ་སྒྲུབ) གཙོ་བོ་སྒོར་མོ་འཚོལ་ཐབས་ཕྱོགས་ལ་འབད་བརྩོན་བྱེད། སྒོར་མོ་བཀོལ་སྤྱོད་དང་དོ་དམ( ཁྱིམ་ཚང་གི་ཅ་དངོས་ཉོ་སྒྲུབ) ནི་བུད་མེད་ཀྱི་དོན་དག་ཡིན་པར་སེམས།
དོན་དངོས་འཚོ་བའི་ཁྲོད་དུའང་དེ་ལྟར་ཡིན་ཏེ། རྡོ་རྗེ་ཕ་ལམ་དང་། མུ་ཏིག གསེར་དངུལ། གྱོན་ཆས་སོགས་རྒྱན་ཆའི་རིགས་དང་། ཁྱིམ་ཚང་གི་བཟའ་བཅའ་དང་སྤྱོད་ཆའི་སོགས་མང་པོ་ཞིག་བུད་མེད་ཀྱི་ལས་ཀ་ཁོ་ན་ཡིན། དེའི་ཕྱིར། བུད་མེད་ཀྱི་ཁྲོམ་རར་མཐོང་ཆེན་གང་མཚམས་དང་། བུད་མེད་ལ་ཞབས་ཞུ་བྱེད་པ་ནི་ཚོང་གཉེར་བ་ཚོའི་རྒྱལ་ཁ་ལེན་པའི་ཐབས་ལམ་རྨད་དུ་བྱུང་བ་ཞིག་ཡིན། དཔེར་ན། ཁྱིམ་མི་གང་བོའི་དུས་ཆེན་རོལ་སྐབས་ཁྲོམ་ལ་སོང་བ་ཡིན་ན། ནམ་རྒྱུན་སྐྱེས་པ་དང་བྱིས་པ་ནི་རྩེད་མོར་གཡེང་ཞིང་། བུད་མེད་ཁོ་ནས་སུན་སྣང་དང་དཀའ་སྣང་གང་ཡང་མེད་པར་སྐྱེས་པ་དང་བྱིས་པ་གཉིས་ཀ་འདུག་ཚོད་མེད་རག་བར་དུ་ཅ་ལག་གདམ་གསེས་བྱེད་ངེས། མཐར་ཅ་ལག་དག་ལ་ཞེན་ཆགས་ཀྱི་ཕྱིར་མིག་ཀློང་ནས་ཁ་བྲལ་བ་ཡིན།
གཉིས་པ། སྒོར་མོའི་ཆེད་དུ་ས་ཆ་གང་སར་འགྲོ་བ།
སྒོར་མོའི་ཆེད་དུ་ས་ཆ་གང་སར་འགྲོ་བ་ནི་ཡ་ཧུ་ད་པའི་ཁྱད་གཤིས་ཡིན། ཁོ་ཚོས་རང་ཉིད་ས་ཆ་མང་པོར་འགྲིམ་པ་དང་། ཕྱོགས་དང་ཕྱོགས་སུ་འགྲོ་རྒྱུགས་བྱེད་པ། དངོས་ཟོག་ཡར་སྐྱེལ་མར་འདྲེན་བྱེད་པ་མ་ཟད། གཞན་ལའང་དེ་ལྟར་བྱེད་དགོས་པའི་སྐུལ་མ་བྱེད། ཡ་ཧུ་ད་པར་དུས་ཡུན་རིང་བོར་རྒྱལ་ཁབ་མེད་གཤིས། ཁོ་ཚོ་ནི་སྐྱེས་པ་ཉིད་ནས་འཛམ་གླིང་གི་སྤྱི་དམངས་ཡིན་ཞིང་། ཡ་ཧུ་ད་པའི་ཚོང་བ་ལ་གཏན་ཁེལ་གྱི་ཚོང་ར་ཞིག་མེད་གཤིས། ཁོ་ཚོ་ནི་སྐྱེས་པ་ཉིད་ནས་འཛམ་གླིང་གི་ཚོང་བ་ཡིན།
ཡ་ཧུ་ད་པས་ཡར་མར་རྣ་བས་ཉན་ཞིང་། ཤར་ལྷོ་མང་པོར་ཡུན་གྱིས་འགྲོ འབྲེལ་འཛུགས་མི་ཉུང་བ་བྱས་ཏེ། ཚོང་ལས་ཆེ་ཆུང་མང་པོ་བྱེད། ཡ་ཧུ་ད་པ་དང་མཉམ་ཏུ་ཚོང་རྒྱབ་ཚེ། སུ་ཡིན་ནའང་གྲོགས་པོ་ཡིན་ངེས། ཚོང་གཉེར་ལའང་སྒོར་མོའི་ཆེད་དུ་ས་ཆ་མང་པོར་འགྲོ་དགོས། ད་ལྟའི་འཛམ་གླིང་ཅན་གྱི་གནས་བབས་ཁྲོད་ནས། ཚོང་གཉེར་ཡང་འཛམ་གླིང་གི་ཁྲོམ་རར་བསྟུན་དགོས་ཤིང་། “ ས་ཆ་མང་པོ་ནས་ཚོང་རྒྱབ་སྟེ། ཕྱོགས་བཞི་འཚམས་བརྒྱད་ནས་སྒོར་མོ་བསྡུ་དགོས”
གསུམ། 78:22ཀྱི་ངེས་སྲོལ།
78:22ངེས་སྲོལ་ནི་རང་བྱུང་ངེས་སྲོལ་ཞིག་ཡིན། དཔེར་ན། གྱོན་ཆས་དང་། བཟའ་བཏུང་། འཛུགས་སྐྲུན། མུ་ཏིག སྨན་རྫས་སོགས22%ཡི་ལས་རིགས་ཀྱིས་རྩ་བའི་ཆ་ནས་འཚོ་བའི་འཛད་སྤྱོད་ཀྱི78%ཟིན་ཡོད། དེའི་ཕྱིར། ཡ་ཧུ་ད་པའི་སྲོལ་རྒྱུན་ཚོང་གཉེར་ཁྲོད་ན་གཙོ་བོ་ནི་བཟའ་བཏུང་དང་། གྱོན་ཆས། མུ་ཏིག འཛུགས་སྐྲུན། སྨན་རྫས་བཅས་ཀྱི་ཕྱོགས་ཡིན། ལྷག་པར་དུ་བུད་མེད་དང་བྱིས་པའི་སྤྱོད་ཆས་ཀྱིས་གཙོ་བོར་ཟིན་ཡོད།
སྐྱེས་པས་འཛམ་གླིང་གི་དངུལ་སྒོར78%བསོགས་བཞིན་ཡོད་ལ། བུད་མེད་ཀྱིས་འཛམ་གླིང་གི་དངུལ་སྒོར78%འཛད་སྤྱོད་བྱེད་བཞིན་ཡོད། 78:22ཀྱི་ངེས་སྲོལ་ནི་ཚོང་གཉེར་ཁྲོད་རྒྱུན་གནས་ཤིག་ཡིན། དཔེར་ན། 22%ཡི་སྐུ་མགྲོན་གྱིས་ཁེ་ལས་ཀྱི78%ཡི་ཁེ་སྤོགས་བསྐྲུན་བཞིན་ཡོད། 22%ཀྱི་ཐོན་རྫས་ནི་ཁེ་ལས་ཀྱི་ཐོན་རྫས་གཙོ་བོ་ཡིན་པ་སོགས། དེའི་ཕྱིར། ཚོང་གཉེར་བྱ་འགུལ་ཁྲོད་དུ། སྐུ་མགྲོན་གྱི་ཚོང་གཉེར་བྱེད་ཐབས་ལག་བསྟར་བྱེད་དགོས་པ་དང་། སྐུ་མགྲོན་རིན་ཐང( 客户价值)དམིགས་སུ་བཟུང་ནས། ཐོན་རྫས་དང་སྐུ་མགྲོན་གྱི་གཙོ་གནད་ཤེས་པར་བྱས་ཏེ། ཚོང་གཉེར་གྱི་ཕན་ཕྱོད( 效率)དང་ཕན་ཡོན་མཐོར་འདེགས་གཏོང་དགོས།
བཞི། ཁ་ལ་ཞབས་ཞུ་བྱེད་པ།
ཡ་ཧུ་ད་པའི་སེམས་སུ་ཚོང་རྒྱག་པའི་གོ་རིམ་གྱི་ཁྲོད་དུ། མི་དག་གི་ཁ་ལ་དམིགས་གཏད་ནས་ཚོང་རྒྱག་དགོས་པར་འདོད། “ཁ་ཡི་ཚོང་རྒྱག་པ”ནི་གཉིས་ཕན་གྱི་ཚོང་ཞིག་ཏུ་འདོད་དེ། ཆུང་ས་ནས་བཤད་ན། ཡ་ཧུ་ད་པས་ཚོད་མ་བཙོང་ས་དང་ཉ་བཙོང་ས། ཆང་ཁང་། སྣ་འདུས་ཚོང་ཁང་། འབྲས་བཙོང་ས། སིལ་ཟས་བཙོང་ས་དང་སིལ་ཏོག་བཙོང་ས་སོགས་གཙོ་གཉེར་བྱེད་ཅིང་། ཆེ་ས་ནས་བཤད་ན། ཡ་ཧུ་ད་པས་ཟ་ཁང་ཆེན་མོ་དང་ཆང་ཁང་། མཚན་མོའི་སྤྲོ་ཁང་སོགས་གཙོ་གཉེར་བྱེད།
ཡ་ཧུ་ད་པའི་འདུ་ཤེས་ཀྱི་ཁྲོད་དུ། ཁ་ལ་དམིགས་གཏད་ནས་ཚོང་རྒྱབ་ན་དུག་ཚོང་ཡིན་ཡང་སྒོར་མོ་ཁེ་སྤོགས་ལེན་ཐུབ་པར་འདོད། ཚོང་གཉེར་ལའང་ཁ་ལ་ཞབས་ཞུ་དགོས་མཁོ་ཡོད་དེ། རྒྱུ་མཚན་ནི་“ཟ་བ”ནི་མིའི་རིགས་ཀྱི་རྩ་བའི་དགོས་མཁོ་ཞིག་ཡིན་ལ། འཛད་སྤྱོད་ཆུ་ཚད་ཡར་འཕེལ་བ་དང་ལྷན་དུ་འཛད་སྤྱོད་པའི་ཟ་བའི་ཟས་རིགས་ཀྱང་འཕེལ་ཞིང་རྒྱས་མུས་ཡོད། འཛད་སྤྱོད་པའི་དགའ་མོས་མི་བྱེད་པའི་རིགས་སུ་སྟོང་ཆ་ཡོད་པ་ཡིན་པས། འཛད་སྤྱོད་པའི་རྩ་བའི་དགོས་མཁོ་སྐོང་ཐུབ་པའི་ཐོན་རྫས་ཀྱིས་ད་གཟོད་ཕོན་ཆེ་བའི་འཕེལ་རྒྱས་ཀྱི་བར་སྟོང་ཆེན་པོ་ཞིག་བཟོ་ཐུབ་ངེས།
ལྔ། ཀླད་ཤུགས་བཀོལ་ནས་སྒོར་མོ་ཁེ་སྤོགས་ལེན་པ།
སྒོར་མོ་ཁེ་སྤོགས་ལེན་ཐུབ་པའི་ཤེས་རབ་ནི་ད་གཟོད་ཤེས་རབ་དངོས་ཡིན།”ཡ་ཧུ་ད་པའི་སེམས་སུ་སྒོར་མོ་ཁེ་སྤོགས་ལེན་པ་ནི་གནས་ལུགས་གཤའ་མ་ཞིག་ཏུ་འདོད་ལ། དེ་ནི་ཆེས་རྒྱུན་ལྡན་ཅན་གྱི་གནད་དོན་ཞིག་ཏུ་འཁུམ་བཞིན་ཡོད། གལ་ཏེ་སྒོར་མོ་ཁེ་སྤོགས་ལེན་ས་ནས་མ་བླངས་ན། དེ་ནི་སྒོར་མོ་ལས་ནོར་འཁྲུལ་ཚབ་ཆེན་བཟོས་པ་ཡིན་པས། དཀོན་མཆོག་གིས་ཁྲིམས་ཆད་གཅོད་པར་འདོད། ཡ་ཧུ་ད་པའི་ཚོང་བས་སྒོར་མོ་ཁེ་སྤོགས་ལེན་ཐབས་སུ་ཤེས་རབ་དང་བསམ་བློ་བཀོལ་ནས་ལེན་དགོས་ཤིང་། རྒྱུ་མཚན་ནི་ཤེས་རབ་ཀྱིས་སྒོར་མོ་དངོས་མ( རང་ལ་དབང་ཐག་ཆོད་དམ་གཡོ་དང་སྒྱུ་མ་ཡིན་པ) ཁེ་སྤོགས་ལེན་ཐུབ། ཡང་གཅིག་བཤད་ན། སྒོར་མོ་ཁེ་བཟང་ལེན་པའི་ཤེས་རབ་ནི་ད་གཟོད་ཤེས་རབ་དངོས་སུ་འདོད།
དེ་ལྟར་བྱས་ན། དངུལ་སྒོར་ནི་ཤེས་རབ་ཀྱི་ཚད་འཇལ་བྱེད་དུ་འགྱུར་འགྲོ ཤེས་རབ་དེ་དངུལ་སྒོར་ཁྲོད་འཁོར་བསྐྱོད་བྱེད་ཐུབ་པ་དེ་ད་གཟོད་ཤེས་རབ་གསོན་པོ་དང་། དངུལ་སྒོར་དེ་ཤེས་རབ་ཁྲོད་འཁོར་བསྐྱོད་བྱེད་ཐུབ་པ་དེ་ད་གཟོད་དངུལ་སྒོར་གསོན་པོར་ཡིན་པས། ཤེས་རབ་གསོན་པོ་དང་དངུལ་སྒོར་གསོན་པོ་དབྱེ་འབྱེད་བྱེད་ཧ་ཅང་དཀའ།
ཚོང་གཉེར་ཡིན་ནའང་ཀླད་ཤུགས་བཀོལ་ནས་འདང་རྒྱགས་དགོས་ཤིང་། འཛད་སྤྱོད་པའི་འཛད་སྤྱོད་བྱེད་ཕྱོགས་དབྱེ་ཞིབ་བྱེད་དགོས་ཏེ། དཔེར་ན། འཛད་སྤྱོད་པའི་སྔར་ཉོས་མཁོ་འདོད་དང་། འཛད་སྤྱོད་པའི་རེ་འདོད་ལྷད་མེད། འཛད་སྤྱོད་པའི་བདག་དབང་རྒྱུན་སྲིང་། འཛད་སྤྱོད་པའི་མཚར་སྣང་དང་འཇིགས་དངངས། བློ་སེམས་མི་བདེ་བ་སོགས་སོ། ད་རུང་འཛད་སྤྱོད་པའི་བསམ་བློའི་དགོས་མཁོ་ལ་དོ་སྣང་དང་། འབྲེལ་ཡོད་ཚོང་གཉེར་གྱི་ཁེ་ཕན་ལ་དོ་སྣང་། དཔེར་ན། ཤུགས་རྐྱེན་མཁན་དང་ཐབས་ཇུས་མཁན། བཀོལ་སྤྱོད་མཁན་སོགས་སོ།།
གཞན་འཛད་སྤྱོད་པའི་རིན་ཐང་གཏན་ཁེལ་བྱེད་པ་དང་། འཛད་སྤྱོད་པའི་རང་རྩིས་ལ་རྩིས་ཆེན་བྱེད་པ། འཛད་སྤྱོད་པའི་གསར་གཏོད་རྣམ་པར་བསེད་གྲོལ་བྱེད་པ་སོགས། མདོར་ན་མུ་མཐུད་དུ་གསར་གཏོད་བྱེད་དགོས་ལ། ཐོན་རྫས་དང་རིན་གོང་། ཚོང་ལམ་དང་ཡང་ན་སྐུལ་འཚོང་སོགས་གང་ལའང་གསར་གཏོད་ནི་དགོས་ངེས་ཤིག་ཡིན། དཔེར་ན། ཚོང་རའི་གོ་སྐབས་གསར་རྟོགས་སམ་ཚོང་རའི་དགོས་མཁོ་གསར་འཛུགས་བྱེད་པ་དང་སྣེ་ཁྲིད་བྱེད་པ། ཚོང་ལམ་གཅིག་གྱུར་རམ་མཐུས་ཚང་། ཐབས་ཇུས་ཆ་ཚང་འཚོལ་སྙེག་སོགས་ཡིན་ནོ།
དྲུག་པ། བསྲི་ཚགས་ལས་ཡོང་སྒོ་འཕར་སྣོན་དེ་བས་གལ་ཆེ་བ།
རྒྱུ་ནོར་ནི་ཁེ་སྤོགས་ལས་ཐོན་ཞིང་། དེ་ནི་བསྲི་ཚགས་ལ་བརྟེན་ནས་འཕེལ་རྒྱས་སུ་ཕྱིན་པ་ཞིག་མིན། ཁེ་སྤོགས་ལ་རྟེན་པ་ནི་ཡ་ཧུ་ད་པའི་ཚོང་བའི་འགྱུར་མེད་རྟག་བརྟན་གྱི་སེམས་གཤིས་ཡིན། ཚོང་གཉེར་བྱ་འགུལ་ཁྲོད་ནས་ཕྱིར་ཐོན་མང་དགོས་ན་གཏོང་དངུལ་ཕོན་ཆེན་ཡིན་དགོས། དེའི་རྩ་བ་ནི་ཡོང་སྒོ་འཕར་སྣོན་གྱི་ཆེད་ཡིན།
དཔེར་ན། སྔར་ཡོད་ཚོང་མགྲོན་དག་གི་རྨང་གཞིའི་ཐོག་ཚོང་མགྲོན་མང་པོ་ཚུར་འགུགས་ཀྱི་བྱེད་སྒོ་སྤེལ་དགོས། ཤུགས་རྐྱེན་ཆེན་པོ་ཐེབས་ཐུབ་པའི་ཁྱབ་བསྒྲགས་བརྒྱུད་ནས། འཆར་འགོད་བྱ་བས“ཚོང་རྟགས་ཤེས་རྟོགས་ཀྱི་ཚད”དང“སྣང་བརྙན་གྱི་ཚད”མཐོར་འདེགས་གཏོང་དགོས་པ་སོགས། མ་ཟད་བསྲི་ཚགས་ཀྱང་བྱེད་དགོས་ཏེ། ཚོང་གཉེར་བྱེད་སྒོའི་བརྒྱུད་རིམ་ཁྲོད། ཕན་ཕྱོད(效率)དང་ཕན་ཡོན( 效益)གཉིས་ཀར་ནན་ཏན་བྱས་ཏེ། ཕྱོགས་གཅིག་ནས་ཆུད་ཟོས་སུ་འགྲོ་བ་ཚོད་འཛིན་དང་། ཕྱོགས་གཞན་ཞིག་ནས“ ཚོང་གཉེར་སྐྱེས་ཁམས་ཀྱི་མ་ལག”དང“ ཚོང་གཉེར་ལུགས་མཐུན”འཛུགས་བསྐྱེད་བྱེད་དགོས།
བདུན། དུས་ཚོད་དམ་འཛིན་གསེར་ལས་རིན་ཆེ་བ།
ཡ་ཧུ་ད་པའི་ཚོང་ལས་ལེགས་བཤད་ཁྲོད། “ དུས་ཚོད་འཕྲོ་བརླག་བྱེད་པར་མི་རུང་ངོ་། ”ཞེས་པ་ཞིག་ཡོད། ལེགས་བཤད་འདི་ནི་ཡ་ཧུ་ད་པའི་ཚོང་ལས་ལེགས་བཤད་ཅིག་ཡིན་མོད། དེ་ལས་ཀྱང་ཡ་ཧུ་ད་པའི་ཚོང་ལས་ལས་རིགས་ཁྲོད་ནས་བརྩི་བཀུར་གྱི་ཚིག་ཅིག་ཀྱང་ཡིན། “ དུས་ཚོད་འཕྲོ་བརླག་བྱེད་པར་མི་རུང་ངོ་། ” ཞེས་པ་ནི། ཡ་ཧུ་ད་པ་ཚོར་གཞན་གྱི་དུས་ཚོད་སྐར་ཆ་དང་སྐར་མ་རེ་རེའང་དམ་མཛིན་བྱེད་དགོས་པར་གདམ་པའོ།
ཡ་ཧུ་ད་པས་དུས་ཚོད་ནི་འཚོ་བ་དང་། དུས་ཚོད་ནི་ཚེ་སྲོག་ཡིན་པར་ལྟ། མ་ཟད་དུས་ཚོད་ནི་དངུལ་སྒོར་ཡང་ཡིན་པར་འདོད། ཁོ་ཚོས“ དུས་ཚོད་ནི་དངུལ་སྒོར་ཡིན་པར”ཡིད་ཆེས་བྱེད་ངེས། ཡ་ཧུ་ད་པས་དུས་ཚོད་ལ་མཐོང་ཆེན་གནང་ཞིང་། དེའི་ནང་དོན་གཞན་ཞིག་ནི་སྐར་ཆ་དང་སྐར་མ་རེ་རེ་དམ་འཛིན་བྱས་ན་ཚོང་ལམ་དེ་ཉིད་སྔར་ལས་སྔོན་དུ་ཐོན་ཐུབ་པར་སེམས།
ད་ལྟའི་འགྲན་རྩོད་ནི་ཉིན་རེ་ལས་ཉིན་རེ་ཛ་དྲག་ཆེ་བས། “ ཉ་མགྱོགས་པོས་ཉ་དལ་མོ་ཟ་བ”ལྟར། ཚོང་གཉེར་བྱ་འགུལ་ལའང་མྱུར་མགྱོག་གི་མཇུག་འབྲས་ཡོད་དགོས་ཤིང་། གཙོ་ཤུགས(主动权)བརྩོན་ལེན་ལ་འགྲན་རྩོད་བྱེད་དགོས། གནས་ཚུལ་གྱི་འགྱུར་ལྡོག་ལྟར་མུ་མཐུད་དུ་ལེགས་སྒྲིགས་བྱེད་དགོས་ཡོད།
བརྒྱད། བརྡ་འཕྲིན་ལ་བརྟེན་ནས་གོ་སྐབས་སྔོན་དུ་འཕྲོག་ཐབས་བྱེད་པ།
ཚོང་ར་ནི་གོ་སྐབས་འདྲ་མཉམ་གྱིས་ཁེངས་བའི་གནས་ཤིག་ཡིན། ཆ་རྐྱེན་འདྲ་མཉམ་ཀྱི་གནས་བབས་འོག་ནས་སུ་ཞིག་སྔོན་དུ་ཐོན་པ་དང་། སུ་ཞིག་གིས་སྔོན་དུ་གོ་སྐབས་ལག་ཏུ་སོན་ཐུབ་པ། སུ་ཞིག་གིས་སྔོན་དུ་གསར་བཟོ་བྱེད་ཐུབ་པ། དེ་ལ་ད་གཟོད་རྟག་བརྟན་འགྱུར་མེད་ཀྱི་རྒྱལ་ཁ་ཐོབ་ཐུབ།
ཚོང་གཉེར་བྱ་འགུལ་ཁྲོད་དུའང་། ཚོང་རའི་ཆ་འཕྲིན་ལ་མུ་མཐུད་དུ་དབྱེ་ཞིབ་བྱེད་དགོས་ཤིང་། བརྡ་འཕྲིན་ལ་བརྟེན་ནས་གོ་སྐབས་སྔོན་དུ་རྙེད་ཐབས་བྱེད་པ་དང་། མགྱོགས་མྱུར་སྒོས་རྒྱལ་ཁ་ལེན་པ། དཔེར་ན། ཆེ་མཐོང་ཁོར་ཡུག་གི་དབྱེ་ཞིབ་( སྲིད་ཇུས་དང་ཁྲིམས་ལུགས། རང་བྱུང་། ཚན་རྩལ། ཆབ་སྲིད་སོགས) བརྒྱུད་ནས་འགྲན་རྩོད་ཀྱི་གནས་ཚུལ་ཐོབ་ཐབས་བྱེད་དགོས་ལ། མགྱོགས་མྱུར་སྒོས་ཚོང་རའི་གོ་སྐབས་ཤེས་ཐབས་བྱེད་དགོས། ད་དུང་འགྲན་རྩོད་པར་དབྱེ་ཞིབ་དང་འཛད་སྤྱོད་པར་དབྱེ་ཞིབ་བྱས་ཏེ། འོས་མཚམས་ཀྱི་ཆ་འཕྲིན་བསྡུ་བསོགས་བྱས་ནས། དེ་མ་ཐག་ལག་བསྟར་བྱེད་དགོས་ཤིང་། གོ་སྐབས་སྔོན་དུ་རྙེད་ཐབས་བྱེད་དགོས།
དགུ ཡིད་རྟོན་ནི་གཙོ་བོ་ཡིན།
ཡ་ཧུ་ད་པའི་ཚོང་ལས་ཁྲོད་ནས་ཆེས་དོ་སྣང་བྱེད་ས་ནི“ ཁ་ཆད” ཡིན། འཛམ་གླིང་ཡོངས་ཀྱི་ཚོང་ལས་ཁྲོད་ནས། ཡ་ཧུ་ད་པའི་ཁ་ཆད་བརྩི་སྲུང་བྱེད་པ་ནི་སྐད་གྲགས་ཆོད་པ་ཞིག་ཡིན་ཞིང་། གལ་ཏེ་ཁ་ཆད་ཞིག་བཞག་ཚེ། དོན་དག་ཅི་ཞིག་བྱུང་རུང་ཁ་ཆད་ལ་བརྩི་སྲུང་ནན་མོ་བྱེད་དོ།།
ཁོ་ཚོའི་སེམས་སུ། ཁ་ཆད་ནི་ནི་དཀོན་མཆོག་གི་བཀའ་དགོངས་ཡིན་པར་འདོད་ལ། ཁ་ཆད་བརྩི་སྲུང་ནན་མོ་བྱེད་པ་ནི་ཡ་ཧུ་ད་པའི་ཡོངས་ཁྱབ་སྣང་ཚུལ་ཞིག་ཡིན། ཁོ་ཚོའི་ཕན་ཚུན་བར་ཐ་ན་གན་རྒྱ་ཡང་འཇོག་དགོས་པ་མིན། ཁ་ཐོག་གི་ཁས་ལེན་གྱིས་ཕན་ཚུན་བར་གྱི་གནས་ཚུལ་ལ་ཚོད་འཛིན་བྱེད་ཐུབ་ལ། དེའི་རྒྱུ་མཚན་ནི་དཀོན་མཆོག་ལ་མགོ་སྐོར་བྱེད་མི་ཐུབ་པས་སོ། ཡ་ཧུ་ད་པའི་ཁ་ཆད་བརྩི་སྲུང་གི་བྱེད་ནུས་ནི་བསམ་ཡུལ་ལས་འདས་པ་ཞིག་ཡིན།
ཚོང་ལས་ཀྱི་གོ་རིམ་ཁྲོད། ཡ་ཧུ་ད་པས་ནམ་ཡང་གཞན་ལ་མགོ་མི་སྒུར་ཞིང་། སྒོར་མོ་ཁེ་སྤོགས་ཆེན་པོ་ལེན་ཐབས་བྱེད་ངེས། ཡིན་ནའང་། ཁ་ཆད་ཀྱི་མདུན་དུ། ཡ་ཧུ་ད་པ་དག་གིས་ཡོད་ཚད་ཕམ་སོང་རུང་། ཁོ་ཚོས་ཁ་ཆད་ལ་བརྩི་སྲུང་ནན་མོ་བྱེད་ངེས།
ཡ་ཧུ་ད་པས་ཁ་ཆད་རྩིས་མེད་གཏན་ནས་མི་བྱེད། ཡིན་ནའང་ཁོ་ཚོས་ཁ་ཆད་བརྩི་སྲུང་བྱེད་པའི་སྔོན་འགྲོའི་འོག ཁ་ཆད་ལ་བསྒྱུར་བཅོས་བྱེད་ཐབས་འབད་བརྩོན་བྱས་ནས། རང་ཉིད་ལ་དགེ་མཚན་བསྐྲུན་ཐབས་བྱེད། རྒྱུ་མཚན་ནི་ཚོང་རའི་ཁྲོད་ནས། ཡ་ཧུ་ད་པ་དག་གིས་བལྟས་ན། གནད་དོན་གཙོ་བོ་ནི་སྤྱོད་བཟང་དང་སྤྱོད་བཟང་མིན་པ་གཙོ་ཕལ་མིན་པར། ཁྲིམས་མཐུན་དང་ཁྲིམས་འགལ་ཡིན་མིན་ལ་རག་ལས་པར་འདོད།
ཚོང་གཉེར་བྱ་འགུལ་ཁྲོད་ནས། དེ་མཚུངས་ཀྱིས་ཡིད་རྟོན་ཡང་གཉེར་སྐྱོང་བྱེད་དགོས་ལ། རོལ་རྩེད་སྒྲིག་གཞི(游戏规则)ཡང་བརྩི་སྲུང་བྱེད་དགོས། ཁེ་ཕན་གཉེར་སྐྱོང་དང་འབྲེལ་བའི་མི་དག་ལ་མཉམ་འབྲེལ་པ་ལྟ་བུའི་ཕན་ཚུན་ལ་ཡིད་རྟོན་གྱི་འབྲེལ་བ་འཛུགས་དགོས། ཡིད་རྟོན་གྱིས་མགྲོན་པོ་འགུགས་དགོས་ཤིང་། ཡིད་རྟོན་ནི་གཙོ་བོར་འཛིན་དགོས།
བཅུ། ཐོན་ཁུངས་སྙོམ་སྒྲིགས་ལེགས་པོ་བྱེད་པ།
ཡ་ཧུ་ད་པའི་དཔལ་འབྱོར་རིག་པ་བ་བེ་ལིན་ལེ་ཀི་ཞིན( 威廉立格逊)གྱིས་བཤད་པ་ནང་ལྟར། ཡོད་ཚད་ནས་ཡོད་ཚད“གཡར”ལ་བརྟེན་ཆོག་ཅིང་། དངུལ་སྒོར་གཡར་ཆོག་ལ། འཇོན་ཐང་ཅན་ཡང་གཡར་ཆོག ད་དུང་ལག་རྩལ་དང་ཤེས་རབ་སོགས་ཀྱང་གཡར་ཆོག་གོ འཇིག་རྟེན་འདིའི་ཁྱོད་རང་ལ་མཁོ་བའི་ཐོན་ཁུངས་ཡོད་ཚད་གྲ་སྒྲིག་བྱས་ཟིན་ལ། ཁྱེད་ཀྱི་སྒྲུབ་དགོས་པ་ནི་དེ་དག་མཉམ་ཏུ་བསྡུས་ཏེ་རང་གི་ཤེས་རབ་བཀོལ་ནས་བཀོལ་སྤྱོད་བྱེད་དགོས་པའོ།
ཚོང་གཉེར་བྱ་འགུལ་ལའང་ཐོན་ཁུངས་སྙོམ་སྒྲིག་གི་དགོས་མཁོ་ཡོད། ཚོང་གཉེར་ཁྱབ་བསྒྲགས་སམ་ཡང་ན་རིན་གོང་དོ་དམ། དེ་དག་ཡོད་ཚད་ལ་ཆ་སྙོམ་གྱིས་ཐོན་ཁུངས་སྙོམ་སྒྲིག་དང་སྟོབས་ཤུགས་གཡར་དགོས། དཔེེར་ན། དོན་དག་འཆར་འགོད་དང་ཚོང་རྟགས་ཇུས་འགོད། སྔ་ཕྱི་སྐུལ་འཚོང་སོགས་ལ་སྟོབས་ཤུགས་གཡར་དགོས་པ་ལྟ་བུའོ།།


text:
༢༠༡༧ ཟླ་ ༨ ཚེས་ ༢༥ རེས་གཟའ་པ་སངས།
༄༅། །བརྒྱུད་ལམ་གཞན་གྱིས་གནས་ཚུལ་སྤེལ་དོན་ལྟར་ན། ཉེ་ལམ་རྒྱ་གཞུང་གིས་སྔར་ཡོད་བོད་གསེར་རྟ་ལྔ་རིག་ནང་བསྟན་སློབ་གླིང་གི་འཛིན་སྐྱོང་གནང་ཕྱོགས་ལ་སྔར་མེད་བསྒྱུར་བཅོས་ཀྱིས་ལྔ་རིག་ནང་བསྟན་སློབ་གླིང་དང་བླ་རུང་ཆོས་སྒར་ག ཉིས་པོ་དགོན་པ་ལོགས་སུ་དབྱེ་རྒྱུ་དང་། དོ་ལམ་གྱི་ལས་ཁུངས་ལོགས་སུ་བཟོ་སྟེ་འགན་འཛིན་དམར་ཤོག་ཚོགས་པའི་ལས་བྱེད་བསྐོ་གཞག་བྱ་རྒྱུས་གཙོས་ཕྱོགས་ཡོངས་ནས་དོ་དམ་བྱེད་ཕྱོགས་ཀྱི་སྒྲིག་གཞིའི་དོན་ཚན་ཁག་ཅིག་གཏན་འབེབས་བྱས་འདུག
གླིང་དང་དགོན་པ་གཉིས་ཀྱི་དོ་དམ་ལས་ཁུངས་ཀྱི་འགན་འཛིན་དུ་རྒྱ་ནག་དམར་ཤོག་ཚོགས་པའི་ལས་བྱེད་ཚོགས་མི་དྲུག་བསྐོ་གཞག་བྱ་གཏན་འཁེལ་ཡོད་པ་དེ་ལྟར་ཡང་། ཟླ་བ་འདིའི་ཚེས་ ༢༠ ཉིན་དཀར་མཛེས་ཁུལ་གྱིི་དམར་ཤོག་ཚོགས་པའི་ལས་བྱེད་གོ་སྒྲིག་ཚན་པའི་མིང་ཐོག་ནས་འགོ་ཁྲིད་ལས་བྱེད་དེ་དག་གི་མིང་ཕྱིར་བསྒྲགས་བྱས་འདུག དེའང་ད་ལྟ་རྒྱ་ནག་དམར་ཤོག་ཚོགས་པའི་ཚོགས་མི་ཡིན་པ་དང་། དཀར་མཛེས་ཁུལ་སྤྱི་བདེ་ལས་ཁུངས་ཀྱི་ཚོགས་མིའི་ཨུ་ཡོན། དཀར་མཛེས་ཁུལ་སྤྱི་བདེ་ལས་ཁུངས་ཀྱི་འགན་འཛིན ་གཞོན་པ་བཅས་ཀྱི་འགན་ཁུར་མུས་ཡིན་པ་བོད་མི་བཀྲ་སྦེ་ཟེར་བ་ཞིག་གསེར་རྟ་ལྔ་རིག་ནང་བསྟན་སློབ་གླིང་གི་དམར་ཤོག་ཚོགས་པའི་འགན་འཛིན་དང་སློབ་གླིང་གི་འགན་འཛིན་ལ་བསྐོ་གཞག་བྱ་རྒྱུ་མ་ཟད། རྒྱ་ནག་དམར་ཤོག་ཚོགས་པའི་ཚོགས་མི་དང་ད་ལྟ་གསེར་རྟ་རྫོང་དམར་ཤོག་ཚོགས་པའི་འགོ་ཁྲིད་བོད་མི་བསོད་ནམས་ཆོས་འཕེལ་ཟེར་བ་ཞིག་བླ་རུང་སྒར་དོ་དམ་ཨུ་ཡོན་ལྷན་ཁང་གི་རྩ་འཛུགས་ཀྱི་འགོ་ཁྲིད་དང་ཤེས་ཡོན་འགན་འཛིན་དུ་བསྐོ་གཞག་བྱ་རྒྱུ། དཀར་མཛེས་བོད་རིིགས་རང་སྐྱོང་ཁུལ་འཐབ་ཕྱོགས་གཅིག་གྱུར་གྱི་འགན་འཛིན་གཞོན་པ་དང་མི་རིགས་ཆོས་ལུགས་དོ་དམ་ཨུ་ཡོན་ལྷན་ཁང་ཟེར་བའི་འགན་འཛིན་དོན་གྲུབ་བཀྲ་ཤིས་ཟེར་བ་ཞིག་གསེར་རྟ་ལྔ་རིག་ནང་བསྟན་སློབ་གླིང་གི་དམར་ཤོག་ཚོགས་པའི་འགན་འཛིན་གཞོན་པ་དང་སློབ་གླིང་གི་འགན་འཛིན་གཞོན་པར་བསྐོ་གཞག་བྱ་རྒྱུ། དེ་བཞིན་རྒྱ་ནག་དམར་ཤོག་ཚོགས་པའི་ཚོགས་མི་ཡིན་པ་བཀྲ་ཤིས་ཚེ་རིང་དང་བསོད་ནམས་དབྱངས་འཛོམས་ཟེར་བ་གཉིས་གསེར་རྟ་བླ་རུང་དགོན་པའི་དོ་དམ་ཨུ་ཡོན་ལྷན་ཁང་གི་དམར་ཤོག་ཚོགས་པའི་འགན་འཛིན་གཞོན་པར་བསྐོ་གཞག་བྱ་རྒྱུ། དེ་མིན་ལོ་ཁང་ཕིང་ཟེར་བའི་བོད་མི་ཞིག་གསེར་རྟ་ལྔ་རིག་ནང་བསྟན་སློབ་གླིང་གི་དམར་ཤོག་ཚོགས་པའི་འགན་འཛིན་དང་སློབ་གླིང་གི་འགན་འཛིན་གཞོན་པར་བསྐོ་གཞག་བྱ་རྒྱུ་བཅས་ཀྱི་གསལ་བསྒྲགས་སྤེལ་ཡོད་པ་རེད།
གནས་ཚུལ་སྤེལ་རྗེས་ས་གནས་བོད་མི་དང་ལྷག་དོན་དགོན་པའི་དགེ་འདུན་པ་ཚོའི་ངོས་ནས་མ་འོངས་པར་དགོན་པའི་དབང་ཆ་ཡོངས་རྫོགས་རྒྱ་ནག་དམར་ཤོག་ཚོགས་པའི་ལག་ཏུ་ཤོར་རྒྱུ་དང་གྲྭ་བཙུན་དང་དགོན་པར་རང་དབང་གང་ཡང་མེད་པ་ཆགས་ངེས་ཡིན་པའི་བློ་འཚབ་བྱེད་བཞིན་ཡོད་པ་རེད་འདུག
ད་དུང་དོ་དམ་བྱེད་ཕྱོགས་ཀྱི་སྒྲིག་གཞི་དེའི་ནང་སློབ་གླིང་དང་དགོན་པ་གཉིས་ལོགས་སུ་དབྱེ་དགོས་དོན་ནི་དགོན་པ་དང་གྲྭ་བཙུན་གྱི་ཁེ་ཕན་ལ་དམིགས་ནས་ལག་བསྟར་བྱས་པ་ཡིན་ཚུལ་འཁོད་འདུག དེ་བཞིན་ནང་བསྟན་སློབ་གྲིང་དུ་ལས་བྱེད་དང་གྲྭ་སློབ་ཁྱོན་ ༡༥༠༠ ལས་བརྒལ་མི་ཆོག་པ་དང་བླ་རུང་དགོན་པའི་ལས་བྱེད་དང་གྲྭ་བཙུན་བསྡོམས་མི་གྲངས་ ༣༥༠༠ ལས་བརྒལ་མི་ཆོག་པ་མ་ཟད། སོ་སོར་མིང་ཐོ་འགོད་པ་དང་ལག་འཁྱེར་བཟོ་རྗེས་རང་ཉིད་ཀྱི་མིང་དང་ལག་འཁྱེར་དཔང་ཡིག་གཅིག་གྱུར་དགོས་པ་སོགས་བཟོ་ནས་ཁྲིམས་ལྟར་ཚད་ལྡན་དང་རྒྱུན་གཏན་ཅན་གྱི་དོ་དམ་བྱས་ཏེ་ཕྱི་ནས་ཡོང་མཁན་མི་སྣ་སྔོན་འགོག་བྱེད་དགོས་པ་སོགས་འཁོད་ཡོད་པ་རེད།
གསེར་རྟ་བླ་རུང་སྒར་དུ་སྔ་ལོའི་ཟླ་ ༧ ཚེས་ ༢༠ ནས་གྲྭ་ཤག་གཏོར་བཤིག་དང་གྲྭ་བཙུན་ཕྱིར་ཕུད་ཀྱི་ལས་གཞི་སྤེལ་བའི་ཁྲོད། ཕ་ཡུལ་ཁྱུང་མཆུ་རྫོང་རྨེ་བ་ཡུལ་ཕྱོགས་ནས་ཡིན་པའི་བཙུན་མ་ཚེ་རིང་སྒྲོལ་མ་ལགས་ཀྱིས་གཙོས་པའི་ད་བར་བཙུན་མ་གསུམ་ནས་རྒྱ་གཞུང་གིས་དགོན་པ་གཏོར་བཤིག་གི་ལས་དོན་སྤེལ་བར་མ་བཟོད་ནས་མི་འདོད་པའི་རྣམ་པ་བསྟན་ཐབས་སུ་རང་སྲོག་བཅད་པའི་གནས་ཚུལ་ཐོན་ཡོད་པ་མ་ཟད། ཉེ་དུས་རང་སྲོག་བཅད་མཁན་བཙུན་མ་ཚེ་རིང་སྒྲོལ་མ་ལགས་ཀྱི་ཞལ་ཆེམས་ཡི་གེ་ཞིག་ཕྱིར་འགྱར་བྱུང་བའི་ནང་། ‘’ངའི་སེམས་པ་འདི་ཧ་ཅང་སྐྱོ། རྒྱུ་མཚན་རྒྱ་ནག་གཞུང་གིས་ཆོས་དཔོན་ལའང་རང་དབང་སྤྲོད་ཀྱི་མི་འདུག སྡོད་ཤག་ཆུང་ཆུང་དེ་ཚོའང་བཤིག་བཞག་ཐལ། ང་ཤི་ན་དགའ་’’ ཞེས་བྲིས་འདུག ལྷག་དོན་གྲྭ་ཤག་ཁག་གཏོར་བཤིག་བཏང་པའི་ས་ཆ་ཁག་ཏུ་ཡུལ་སྐོར་སྤྲོ་འཆམ་པ་འགྲོ་སའི་རྒྱ་ལམ་སོགས་གསར་རྒྱག་བྱེད་བཞིན་ཡོད་པ་མ་ཟད། རྒྱ་གཞུང་གིས་ཡུལ་སྐོར་སྤྲོ་འཆམ་པར་དམིགས་ཏེ་གཞི་རྒྱ་ཆེ་བའི་མགྲོན་ཁང་ཁག་ཅིག་གསར་རྒྱག་བྱེད་བཞིན་ཡོད་པ་རེད་འདུག ཆོས་སྡེ་དེར་ད་ཆ་ནང་ཆོས་སློབ་གཉེར་བ་ལས་ཡུལ་སྐོར་སྤྲོ་འཆམ་པ་མང་བ་ཆགས་ཡོད་པ་རེད།།


text:
ད་ལོའི་གསུམ་བཅུའི་དུས་དྲན་ལ་བོད་ཀྱི་གཞུང་འབྲེལ་མ་ཡིན་པའི་ཚོགས་པ་ཆེ་ཁག་ལྔ་ཐུན་མོང་གིས་གལ་གནད་ཆེ་བའི་བོད་མིའི་འཐབ་རྩོད་ཀྱི་དུས་དྲན་གཞི་རྒྱ་ཆེ་བ་ཞིག་སྲུང་གཙི་ཞུ་རྒྱུ་ཡིན་འདུགཟླ་འདིའི་ཕྱི་ཚེས་༢ ཉིན་གྱི་ཕྱི་དྲོའི་ཆུ་ཚོད་༣ སྟེང་། བཞུགས་སྒར་དྷ་རམ་ས་ལའི་དབུས་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་ཁང་དུ། བོད་ཀྱི་གཞོན་ནུ་ལྷན་ཚོགས་དང་། བོད་ཀྱི་བུད་མེད་ལྷན་ཚོགས། བོད་རྒྱལ་ཡོངས་མང་གཙོ་ཚོགས་པ། བོད་ཀྱི་དགུ་བཅུ་གསུམ། བོད་རང་བཙན་སློབ་ཕྲུག་ཚོགས་པ་བཅས་ཚོགས་པ་ལྔ་ཡིས། བསླེབ་ལ་ཉེ་བའི་ད་ལོའི་གསུམ་བཅུའི་དུས་དྲན་སྐབས་ལས་འགུལ་སྤེལ་ཕྱོགས་སྐོར་ལ་ཐུན་མོང་ཐོག་གསར་འགོད་གསལ་བསྒྲགས་ཤིག་སྤེལ་སོང་།
གསར་འགོད་བསྒྲགས་གཏམ་ནང་། ཕྱི་ལོ་༢༠༡༨ ཟླ་༣ ཚེས་༡༠ ཉིན་མོ་ནི་སྤྱི་ལོ་༡༩༥༩ ཟླ་བ་༣ ཚེས་༡༠ ཉིན་བོད་མིའི་རང་དབང་སྒེར་ལངས་བྱས་ནས་ལོ་ངོ་ཧྲིལ་པོ་༥༩ འཁོར་བའི་ཉིན་མོ་ཞིག་ཡིན་པ་དང་། སྤྱི་ལོ་༢༠༡༨ ཟླ་བ་༣ ཚེས་༡༤ ཉིན་མོ་ནི་སྤྱི་ལོ་༢༠༠༨ ལོའི་བོད་མིའི་ས་བྱི་ཞི་རྒོལ་ཆེན་མོར་རྒྱ་དམར་གྱིས་དྲག་གནོན་བྱས་ཏེ་ལོ་ངོ་ཧྲིལ་པོ་༡༠ འཁོར་བའི་ཉིན་ཞིག་ཆགས་ཡོད་པས། འདི་ལོར་བོད་ཀྱི་གཞུང་འབྲེལ་མ་ཡིན་པའི་ཚོགས་པ་ལྔ་ཐུན་མོང་གིས་གོང་ཞུས་དམིགས་བསལ་དུས་ཚིགས་ཁག་གཉིས་དྲན་གསོ་དང་། དུས་ཚིགས་ཁག་གཉིས་ནང་ཚེ་སྲོག་བློས་གཏོང་གནང་བའི་བོད་ཀྱི་རྒྱལ་གཅེས་དཔའ་བོ་དཔའ་མོ་ཚོའི་སྙིང་སྟོབས་དང་བློས་གཏོང་ལ་རྗེས་དྲན་དང་། ཁོང་ཚོའི་དགོས་འདུན་དང་ཕུགས་བསམ་མངོན་འགྱུར་ཡོང་ཆེད་དུ་སྤྱི་ཟླ་༣ ཚེས་༡༠ ནས་༡༤ བར་བསྟུད་མར་ལས་འགུལ་སྤེལ་རྒྱུ་མ་ཟད། ལོ་གཅིག་ཧྲིལ་པོར་ས་བྱི་ཞི་རྒོལ་ཆེན་མོའི་ལས་འགུལ་དང་སྐབས་དེར་ཚེ་སྲོག་ཤོར་བའི་སྤུན་ཟླ་ཚོ་རྗེས་དྲན་གྱི་ལོ་རུ་སྲུང་བརྩི་ཞུ་རྒྱུ་ཡིན། ཞེས་འཁོད་འདུག
ཡང་བསྒྲགས་གཏམ་ནང་གསུམ་བཅུའི་དུས་དྲན་གྱི་བྱུང་རིམ་ངོ་སྤྲོད་དང་སྦྲགས། ཕྱི་ལོ་ ༢༠༠༨ ལོའི་ས་བྱི་ཞི་རྒོལ་ཆེན་མོ་དང་བོད་ཀྱི་རང་སྲེག་མེ་རྒོ་སྐོར་ལ། སྤྱི་ལོ་༢༠༠༨ ལོ་ནི་རྒྱ་དམར་གྱིས་བོད་ས་བཙན་བཟུང་བྱས་པའི་རྗེས་ཀྱི་བོད་ནང་གི་བོད་མིའི་ལས་འགུལ་གཞི་རྒྱ་ཆེ་ཤོས་ཤིག་ཡིན་པ་མ་ཟད། ལོ་དེའི་ཟླ་གསུམ་པའི་ཚེས་༡༠ ཉིན་ཐོག་མར་ལྷ་སའི་འབྲས་སྤུངས་དགོན་པའི་དགེ་འདུན་པ་༤༠༠ ལྷག་ཙམ་གྱིས་བོད་ནང་ཆོས་དད་རང་མོས་དགོས་པ་དང་། རྒྱ་མི་བོད་དུ་གནས་སྤོ་བྱས་པ་མཚམས་འཇོག་དགོས་ཞེས་ལྷ་ས་གྲོང་ཁྱེར་ཕྱོགས་སུ་བསྐྱོད་ནས་ངོ་རྒོལ་ལས་འགུལ་སྤེལ་ཡོད་པ་དང་། དེ་རྗེས་རིམ་པས་སེ་ར་དགོན་པའི་དགེ་འདུན་པ་དང་། ཨ་མདོ་དྷི་ཚ་དགོན་པའི་དགེ་འདུན་པ་དང་མི་མང་། ཨ་མདོ་མང་ར་དགོན་པའི་གྲྭ བ། ཨ་མདོ་བླ་བྲང་དགོན། དཀར་མཛེས་ཁུལ་བཅས་སུ་རྒྱ་གཞུང་གི་དབང་བསྒྱུར་དང་བཙན་གནོན་སོགས་ལ་ངོ་རྒོལ་ལས་འགུལ་སྤེལ་བ་དང་། རིམ་པས་ཆོལ་གསུམ་བོད་རིགས་གནས་ཁུལ་ས་གནས་ཁག་ལ་སྤྱི་ཚེས་༡༡ དང་༡༢ ༡༣་བཅས་སུ་ངོ་རྒོལ་ལས་གུལ་སྤེལ་ཡོད་པ་དང་། སྤྱི་ཚེས་༡༤ ཉིན་ལས་འགུལ་དེ་བཞིན་བོད་ས་ཁྱོན་ཡོངས་སུ་ཁྱབ་སྤེལ་བྱུང་ཡོད་། སྐབས་དེར་རྒྱ་གཞུང་གིས་དམག་མི་དང་ཉེན་རྟོག་པ་ཕོན་ཆེ་མངགས་གཏོང་གིས་ཁོང་ཚོར་ཞི་བའི་ངོ་རྒོལ་བྱེད་མཁན་ཚོའི་ཐོག་མེ་མདའ་རྒྱག་ཆོག་པའི་བཀའ་རྒྱ་ཡང་བཏང་ཡོད་པས། སྐེ་མ་རེ་རེ་དང་ཆུ་ཚོད་རེ་རེའི་ནང་ལྷ་སས་གཙོས་པའི་བོད་ཀྱི་ས་ཁུལ་ཁག་གི་བོད་མི་ཞི་རྒོལ་བ་བའི་ཐོག་གང་བྱུང་མེ་མདས་བརྒྱབ་ཡོད་པས། རྒྱ་དམར་གྱི་ཡ་ང་སྙིང་རྗེ་མེད་པའི་དྲག་གནོན་གྱི་འོག་ཏུ་བོད་མི་ཇི་ཙམ་གྱི་ཚེ་སྲོག་ཤོར་བ་དང་འཛིན་བཟུང་བཙོན་བཅུག་བྱས་པའི་གྲངས་ཚད་ནི་འབྲེལ་ཡོད་ཚན་པའི་ཞིབ་འཇུག་བྱས་པའི་སྙན་ཐོ་ལྟར་ན། བོད་མི་༢༢༤ཡི་ཚེ་སྲོག་ཤོར་ཡོད་པ་དང་། བོད་མི་༦༤༠༠ལྷག་ཙམ་འཇུ་བཟུང་ཡོད་པ་དང་། མི་གྲངས་༥༡༠ཙམ་ཚད་གཞི་འདྲ་མིན་གྱི་འོག་བཙོན་བཅུག་ཁྲིམས་ཐག་བཅད་ཡོད། གྲངས་ཚད་འདི་ནི་རྒྱ་ནག་གཞུང་གི་ཤིན་ཏུ་དམ་དྲག་དང་བཀག་བསྡོམས་ཆེ་བའི་གནས་སྟངས་ཀྱི་འོག་ང་ཚོས་ཤེས་རྟོགས་བྱུང་བ་ཡིན་པས། དོན་དངོས་ཐོག་བོད་མིའི་ཚེ་སྲོག་ཤོར་བ་དང་འཛིན་བཟུང་བྱས་པ། གར་སོང་ཆ་མེད་དུ་གྱུར་བ་ནི་དེ་ལས་ཀྱང་ལྡབ་མང་པོས་མང་པ་ཡོད་པ་སྨོས་མེད་རེད།
གཞན་ཡང་གཞི་རྒྱ་ཆེ་བའི་ས་བྱི་ཞི་རྒོལ་གྱི་བོད་མིའི་ལས་འགུལ་ལ་རྒྱ་གཞུང་གིས་མི་སྤྱོད་ལས་འདས་པའི་བཙན་གནོན་དང་ཁྲག་དྲི་བྲོ་བའི་དྲག་གནོན་ཤུགས་ཆེར་བྱས་པ་དེ་ནི་བོད་མི་ཡོངས་ཀྱི་སེམས་ཁོངས་ན་ཟུབ་ཐབས་མེད་པའི་ན་ཟུག་ཅིག་ཆགས་ཡོད་པས། བར་མཚམས་མེད་པའི་རྒྱ་གཞུང་གི་སྲིད་ཇུས་དང་དྲང་བདེན་མ་ཡིན་པའི་བྱེད་བབ། ཚད་ལས་འདས་པའི་བཙན་གནོན་བཅས་ལ་བཟོད་ཐབས་བྲལ་ཏེ་སྤྱི་ལོ་༢༠༠༩ ཟླ་བ་༢ ནང་རྒྱལ་གཅེས་དཔའ་བོ་གྲྭ་བཀྲ་བྷེ་ལགས་ཀྱིས་རང་ལུས་མེ་རུ་བསྲེགས་ཏེ་རང་གི་གཅེས་པའི་ལུས་སྲོག་བློས་གཏོང་གནང་ཡོད་པ་དང་། དེ་རྗེས་རིམ་པས་བོད་ས་སྟོད་སྨད་ཡོངས་སུ་རྒྱ་གཞུང་ལ་ངོ་རྒོལ་ཆེད་རང་ལུས་མེར་བསྲེགས་ཀྱི་ཚད་མཐོ་བའི་འཚེ་མེད་ཞི་བའི་ལས་འགུལ་བསྟུད་མར་སྤེལ་ནས་ད་བར་བོད་ནང་ཁྱོན་བོད་མི་ ༡༥༢ ཀྱིས་རང་གི་གཅེས་པའི་ལུས་སྲོག་མེ་རུ་བསྒྲོན་ནས་ངོ་རྒོལ་ལས་འགུལ་སྤེལ་ཡོད་པ་འདི་ནི་ས་ཡི་གོ་ལ་ཧྲིལ་པོའི་ལོ་རྒྱུས་ནང་བྱུང་མ་མྱོང་བའི་བློས་གཏོང་ཞིག་དང་ཚད་མཐོ་བའི་འཐབ་རྩོད་ཀྱི་ཟིན་ཐོ་ཞིག་ཆགས་ཡོད། འཐབ་རྩོད་འདི་གཉིས་ནི་བོད་མིའི་ཆིག་སྒྲིལ་གྱི་ནུས་པ་དང་། གོང་བུའི་ནུས་པ། མཐུན་སྒྲིལ་གྱི་ནུས་པ་ཕྱོགས་གཅིག་ལ་སྤུངས་ཏེ་རྒྱ་དམར་གྱི་བཙན་འཛུལ་ལ་ངོ་རྒོལ་བྱས་པའི་གཞི་རྒྱ་ཆེ་ཤོས་ཀྱི་ལས་འགུལ་ཞིག་དང་ཚད་མཐོ་ཤོས་ཀྱི་འཐབ་རྩོད་ཞིག་ཡིན་པས། དུས་དེ་ནས་བཟུང་འཛམ་གླིང་ས་ཕྱོགས་གང་སར་ཡོད་པའི་བོད་མི་དང་བོད་དོན་རྒྱབ་སྐྱོར་བ་ཚོས་ད་བར་ལོ་ངོ་ ༥༩ རིང་ལོ་ལྟར་སྤྱི་ཟླ་༣ ཚེས་༡༠ ཉིན་གསུམ་བཅུའི་བོད་མིའི་སྒེར་ལངས་དུས་དྲན་སྲུང་བརྩི་ཞུས་དང་ཞུ་མུས་ཡིན། ཞེས་འཁོད་འདུག
ད་ལོའི་གསུམ་བཅུའི་དུས་དྲན་སྲུང་གཙི་ཞུ་ཕྱོགས་སྐོར་ལ་བསྒྲགས་གཏམ་ནང་དུ། འདི་ལོ་ནིི་སྤྱི་ལོ་༡༩༥༩ ལོར་གསུམ་བཅུའི་བོད་མིའི་རང་དབང་སྒེར་ལངས་ལས་འགུལ་སྤེལ་ནས་ལོ་ངོ་ཧྲིལ་པོ་༥༩ འཁོར་བའི་ཉིན་མོ་ཞིག་ཡིན་པ་དང་། དེ་བཞིན་སྤྱི་ལོ་༢༠༠༨ ལོར་བོད་ས་ཁྱོན་ཡོངས་སུ་ས་བྱི་ཞི་རྒོལ་གྱི་ལས་འགུལ་ཆེན་མོ་སྤེལ་ནས་ལོ་ངོ་ཧྲིལ་པོ་༡༠ འཁོར་བའི་དམིགས་བསལ་གྱི་དུས་ཚིགས་གཅིག་ཆགས་ཡོད་པས། འདི་ག་བོད་ཀྱི་གཞུང་འབྲེལ་མ་ཡིན་པའི་ཚོགས་པ་ཆེ་ཁག་ལྔ་ཐུན་མོང་གིས་གལ་གནད་ཆེ་བའི་བོད་མིའི་འཐབ་རྩོད་ཀྱི་དུས་དྲན་འདི་གཉིས་སྲུང་བརྩིའི་ཆེད་དུ། སྤྱི་ལོ་༢༠༡༨ ཟླ་བ་༣ ཚེས་༡༠ ཉིན་བཞུགས་སྒར་ཐེགས་ཆེན་ཆོས་གླིང་གཙུག་ལག་ཁང་ནས་རྡ་ཤོད་ཀ་ཅ་རི་ཉེན་རྟོགས་ཐང་བར་གཞི་རྒྱ་ཆེ་བའི་སྐད་འབོད་ལས་འགུལ་སྤེལ་རྒྱུ་དང་། སྤྱི་ཚེས་༡༡ ཉིན་བཞུགས་སྒར་རྡ་རམ་ས་ལར་ས་བྱི་ཞི་རྒོལ་ཆེན་མོའི་ལས་འགུལ་དང་འབྲེལ་བའི་དངོས་བྱུང་གློག་བརྙན་གཟིགས་འབུལ་ཞུ་རྒྱུ། སྤྱི་ཚེས་༡༣ ཉིན་བཞུགས་སྒར་རྡ་སའི་མི་མང་ལ་ས་བྱི་ཞི་རྒོལ་གྱི་ལས་འགུལ་དང་འབྲེལ་བའི་གཏམ་བཤད་གོ་སྒྲིག་ཞུ་རྒྱུ། སྤྱི་ཚེས་༡༤ ཉིན་རྒྱ་གར་རྒྱལ་ས་ལྡི་ལིའི་སན་དྷ་སི་ཐལ་(Sandasthal)ནས་ཇན་དྷར་མན་དྷར་(Jantar Mantar) བར་བོད་མིའི་གཞི་རྒྱ་ཆེ་བའི་རྔམ་སྟོན་ཁྲོམ་སྐོར་གྱི་ལས་འགུལ་ཞིག་སྤེལ་རྒྱུ་ཡིན། གོ་སྐབས་འདི་བརྒྱུད་ནས་ང་ཚོས་རྒྱལ་སྤྱིའི་སྲིད་གཞུང་ཁག་དང་མཉམ་འབྲེལ་རྒྱལ་ཚོགས། འགྲོ་བ་མིའི་ཐོབ་ཐང་ཚོགས་པ་ཁག་བཅས་ནས་བོད་མི་ཁྲི་ཚོ་མང་པོའི་ཚེ་སྲོག་བློས་གཏོང་གི་དགོས་འདུན་ལ་ཡ་ལན་དང་། རྒྱ་དམར་གཞུང་གིས་རྒྱལ་སྤྱིའི་ཡོངས་ཁྱབ་འགྲོ་བ་མིའི་ཐོབ་ཐང་རྩིས་མེད་རྡོག་རོལ་གཏོང་བའི་བྱ་སྤྱོད་ལ་འགན་འཁུར་དགོས་པའི་འབོད་སྐུལ་ཞུ་རྒྱུ་མ་ཟད། རྒྱ་དམར་གཞུང་དང་ལྷག་པར་དུ་རྒྱ་དམར་སྲིད་འཛིན་ཞི་ཅིང་ཕིན་ནས་བོད་ནང་སྤེལ་བཞིན་པའི་ནག་སེལ་གཤེད་བཅོམ་ཆེད་དོན་འཐབ་རྩོད་ཟེར་བ་སོགས་མིང་འདྲ་མིན་གྱི་འོག་ནས་བོད་ནང་གི་བོད་མིར་སྡུག་སྦྱོང་མནར་གཅོད་གཏོང་བའི་ལས་ངན་མཐའ་དག་མཚམས་འཇོག་དགོས་པའི་དགོས་འདུན་འདོན་རྒྱུ་ཡིན། ཞེས་འཁོད་འདུག
མཇུག་ཏུ་ཚོགས་པ་ལྔས་ཐུན་མོང་ཐོག མཐའ་དོན་འདི་ག་བོད་ཀྱི་གཞུང་འབྲེལ་མ་ཡིན་པའི་ཚོགས་པ་ལྔས་ད་བར་བོད་ཀྱི་འཐབ་རྩོད་ཁྲོད་ཚེ་སྲོག་བློས་གཏོང་གནང་བའི་རྒྱལ་གཅེས་དཔའ་བོ་དཔའ་མོ་ཚོར་རྗེས་དྲན་ཞུ་རྒྱུ་མ་ཟད། ཁོང་ཚོའི་ནང་མི་བུ་ཕྲུག་དང་བཅས་པར་གདུང་སེམས་མཉམ་བསྐྱེད་ཞུ་རྒྱུ་དང་། བྱེས་གྱར་བོད་མི་ཡོད་དོ་ཅོག་ནས་སྔར་ལས་ལྷག་པའི་དོན་དམ་གྱི་ཆིག་སྒྲིལ་ཐོག་བོད་ཀྱི་རྩ་དོན་འཐབ་རྩོད་ལ་འགན་འཁུར་དང་མཉམ་ཞུགས་གནང་རྒྱའི་ནན་སྐུལ་ཤུགས་ཆེར་ཞུ་རྒྱུ་དང་ཆབས་ཅིག རང་རེའི་བླ་ན་མེད་པའི་སྐྱབས་མགོན་༧སྤྱི་ནོར་༧གོང་ས་སྐྱབས་མགོན་རིན་པོ་ཆེ་མཆོག་སྐུ་ཚེ་ཞབས་པད་བསྐལ་བརྒྱར་བརྟན་པ་དང་གཞིས་བྱེས་ལྷན་འཛོམས་ཀྱི་ཉིན་མོ་མགྱོགས་ནས་མྱུར་དུ་ཤར་བའི་སྨོན་འདུན་ཞུ་རྒྱུ། ཞེས་འཁོད་འདུག
གསར་འགོད་པ། སངས་རྒྱས་དཀོན་མཆོག


text:
གཉའ་ཁྲིའི་གོང་ནས་བོད་དུ་གཡུང་དྲུང་གི་བོན་ཡོད་དམ།
བཀའ་ལན་གནང་མཁན། ཞང་ཚུལ་མི། བཀའ་དྲི་གནང་མཁན། དགེ་གྲེ་སེར་འབྲོང་།
དྲི་བ། བོད་ཡུལ་དུ་གཡུང་དྲུང་བོན་དར་བའི་དབུ་བཙུགས་པ་ཐོག་མ་ནི་བོད་རྒྱལ་གཉའ་ཁྲི་བཙན་པོ་དང་དུས་མཉམ་པའི་གཤེན་ནམ་མཁའ་སྣང་བའི་མདོག་ཅན་ནས་ཡིན་ཟེར་བ་བོན་ལུགས་རྣམས་ལ་གྲགས་ཆེ།
ཡང་བཤད་སྲོལ་གཞན་ཞིག་ལ་བོད་དུ་ལྷ་མ་སྲིན་གྱིས་དབང་བསྒྱུར་བའི་དུས་རིམ་ནས་གཤེན་པོ་དང་བོན་པོ་ཡོད་ཚུལ་གསལ་བ་མ་ཟད་དེའི་དུས་ཀྱི་ལྷ་ཀླུ་འདྲེ་སྲིན་གཉན་རྣམས་བོན་གྱི་གཤེན་པོའི་ཁ་ལ་ཉན་པོ་ཡོད་ཚུལ་བོན་རང་གི་ལོ་རྒྱུས་ན་མང་བས་བཤད་སྲོལ་གཉིས་དེ་གཅིག་ཏུ་མཐུན་ཐབས་ཡོད་དམ།
ལན། གཡུང་དྲུང་བོན་གྱི་ལོ་རྒྱུས་ལྟར་ན་གཤེན་རབ་མི་བོ་ཆེ་མ་ཕེབས་པའི་གོང་དུ། བོད་རང་ཡུལ་དུ་གདོད་མའི་བོན་ནམ་སྲིད་པ་རྒྱུ་ཡི་བོན་གྱི་ཆོས་ལུགས་རིག་གནས་ཡོད་སྐོར་གསལ་ཡོད་ལ། གཏམ་ཤུལ་དཔེ་རྙིང་སོགས་བོན་གྱི་གཏོ་ཆོག་ཡིག་རྙིང་གཞན་ནས་ཀྱང་གཤེན་རབ་མི་བོ་ཆེའི་གོང་དུ་བོད་ལ་གཤིན་པོའི་ཆེད་དུ་དུར་ཆོག་དང་། གསོན་པོའི་དོན་དུ་རིམ་འགྲོ་སོགས་ཆོ་ག་སྣ་ཚོགས་ཀྱི་དར་སྲོལ་ནི་ཚ་རླབས་འཕྱུར་མུས་ཡིན་པར་དཔགས་ཐུབ་པ་དང་། དེ་དག་ཕལ་མོ་ཆེ་འཚེ་བ་དང་འབྲེལ་ཞིང་ཤ་ཁྲག་གི་བྱེད་སྒོ་ཚན་ཆེན་ཡོད་པ་དང་། དར་སྲོལ་དེ་ཉིད་དབུ་བརྙེས་ནས་སྤྱི་ཚོགས་གསེང་དུ་དུས་ཡུན་གང་འཚམས་སོང་ཟིན་པས་མི་རྣམས་ཡིད་སུན་ཅུང་ཟད་སྐྱེས་ཡོད་ཚོད། སྐབས་དེར་དམུ་རིགས་ཀྱི་སྲས་པོ་སྟོན་པ་གཤེན་རབ་མི་བོ་ཆེས་འཚེ་བ་དང་འབྲེལ་བའི་ཆོ་ག་ཆོས་ལུགས་གཙང་བཀག་བྱས་ཤིང་སྔར་གྱི་ཆོ་གཞུང་ལེགས་བཅོས་དང་ལྟ་གྲུབ་དུ་མ་གསར་བཏོད་མཛད་པས་བོད་ཡུལ་དུ་གཡུང་དྲུང་བོན་གྱི་གྲུབ་མཐའ་རིམ་པར་དབུ་བརྙེས་པར་དོན་གྱིས་གྲུབ།
བོད་རྒྱལ་ཐོག་མ་གཉའ་ཁྲི་བཙན་པོ་བོད་ཀྱི་རྒྱལ་པོར་ཁྲི་གསོལ་བྱེད་སྐབས། ཆོས་ལུགས་མི་སྣ་ཤེས་པ་ཅན་བཅུ་གཉིས་ཞེས་པ་བྱུང་སྐོར་བོན་གྱི་བྱམས་མའི་རྒྱལ་རབས་རྗེ་བཙུན་ཁྲོ་འབྲུག་ (༩༥༦-༡༧༧) གིས་ཕྱི་ལོ་ (༩༨༠) ལོར་གཏེར་ལས་བཏོན་པ་ལས་གསལ་བ་མ་ཟད། བསྒྲགས་བྱང་ནས་གཉའ་ཁྲིའི་སྐུ་གཤེན་ཡ་ངལ་དང་། མཚེ་མི། ཅོ་བོན་པོ་གསུམ་ཡོད་པར་བཤད་པ་འདི་དག་འབྲས་བུའི་བོན་དག་འབྲེལ་བ་ཡོད་དོན་དེ་ཙམ་མེད་སྙམ། གཤེན་རབ་བོད་དུ་ཕེབས་སྐབས་ནམ་ཞིག་ཐེག་པ་རིམ་དགུ་དར་བའི་སྨོན་ལམ་བཏབ་པ་དང་། བོད་ཀྱི་བོན་པོ་རྣམས་ལ་འདྲེ་བཀར་བ་དང་ཡུག་ཕུད་པའི་ལུང་ཕོག་ཚུལ་གསལ་བས། གཤེན་རབ་མི་བོའི་རིག་གནས་དང་འབྲེལ་བའི་རྒྱུ་བོན་ཕྲན་བུ་དར་སྲོལ་བྱུང་ཡོད་ཆོག་ལ། ཆེས་གདོད་དུས་ནས་ས་སྐྱེས་རྡོ་སྐྱེས་ཀྱི་ཆོ་ག་བཅའ་འདོན་མཁན་ཡང་ཡོད་ཆོག་སྙམ།
མདོར་ན་ཞང་ཞུང་གི་གྲུབ་ཐོབ་སྣང་བ་མདོག་ཅན་གཉའ་ཁྲིའི་མཆོག་གནས་སུ་མ་ཕེབས་གོང་བོད་ཡུལ་རུ་བཞི་ལ་བོན་པོ་གཤེན་པོ་ཇི་ཙམ་ཡོད་རུང་འབྲས་བུའི་བོན་སྐོར་ཉམས་སུ་ལེན་མཁན་ཞིག་མེད་པར་འདོད་ཐུབ་པ་དང་། སྣང་མདོག་བོད་དུ་བྱོན་པ་ནས་གསང་སྔགས་སྤྱི་སྤུངས་བོན་སྐོར་གཙོར་ཆེར་དར་ཞིང་ཡར་ཀླུང་ཁུལ་རྒྱུད་དུ་རྒྱལ་པོ་རེས་གསས་ཁང་རེ་བཞེངས་སྲོལ་དར་བ་ཡིན། མདོར་ན་ནམ་མཁའ་སྣང་བ་མདོག་ཅན་གྱི་གོང་དུ་བོད་ལ་གཡུང་དྲུང་བོན་མ་དར་ཞེས་བཤད་པ་ནི་འབྲས་བུའི་བོན་ལ་གོ་དགོས་པ་དང་། སྤྱིར་གདོད་མའི་དུས་ནས་ལྷ་ཀླུ་གཞི་བདག་གསོལ་བའི་བོན་གཤེན་ཡོད་པར་བཤད་པ་ནི་སྲིད་པ་རྒྱུ་ཡི་བོན་ལ་སྤྱོད་པའི་བོན་གཤེན་ལ་ངོས་འཛིན་དགོས་སྙམ། གཉའ་ཁྲིའི་གོང་དུ་ཡོད་པའི་གཤེན་པོ་རྣམས་ནི་གཏོ་ཆོག་རིམ་འགྲོ་དང་གནས་སྐབས་འཕྲལ་སེལ་སྒྲུབ་མཁན་ཙམ་ལས་གཞི་སྙིང་རྗེ་ཆེན་པོས་ཀུན་ནས་བསླངས་ཤིང་ཟབ་མོ་སྟོང་པ་ཉིད་ལ་རོལ་ཐུབ་མཁན་ཞིག་མིན་པར་མངོན།
སྤྱིར་སྟོན་པ་གཤེན་རབ་ཀྱི་རིག་གནས་དང་མ་འབྲེལ་བའི་བོན་གཤེན་ནི་དུས་སྔ་མོ་ནས་བྱུང་སྐོར་གསལ་ཏེ། གཟེར་མིག་དང་མདོ་འདུས་གཉིས་ནས་རྒྱལ་བོན་ཐོད་དཀར་གྱི་དགེ་རྒན་སློབ་དཔོན་འཕྲུལ་གཤེན་ངར་དྲག་ཅེས་པ་བྱུང་སྐོར་གསལ་བ་དང་། རྒྱ་བོད་ཧོར་གསུམ་གྱི་ཕ་རྒན་སྲིད་པའི་རྒྱལ་བུ་མཐིང་གེའི་མཆོད་གནས་གཏོད་དཔྱད་པ་ལྡིས་པ་གྲ་ནི་ཞེས་པ་བྱུང་སྐོར་བོན་གྱི་གཏོ་ཆོག་གོ་གྲུབ་ནས་གསལ་བ་དང་། ཕྱི་ལོ་ ༦༠༠ ལོར་གཏམ་ཤུལ་དགའ་ཐང་འབུམ་པ་ཆེ་རྙེད་པའི་བོན་གྱི་དཔེ་རྙིང་ཁྲོད་དུ་མོ་པ་དང་། གཏོ་པ། དཔྱད་མཁན་སོགས་ཧ་ཅང་མང་པོ་བྱུང་བས་དེ་དག་ཚང་མ་གཤེན་རབ་མི་བོའི་རིག་གནས་དང་འབྲེལ་བ་ཡོད་པའི་དཔོན་རྟགས་གང་ཡང་མི་འདུག་སྙམ། ད་དུང་མདོ་འདུས་ནང་དུ་གཤེན་རབ་མི་བོའི་རྣམ་སྤྲུལ་དུ་གྲགས་པའི་གཡེན་འདུལ་སོ་གསུམ་ཞེས་པ་བོན་པོ་སུ་ཅུ་ལྷག་ཙམ་གྱི་མཚན་འཁོད་ཡོད་པ་འདི་ཚོ་ཡང་དོན་ཐོག་སྐབས་དེར་ཡུལ་དེའི་གཏོ་ཆོག་མཁན་གྱི་མི་སྣ་གལ་ཆེན་སྐོར་ཞིག་རེད་འདུག་སྙམ།། །།


text:
ལྟ་གྲངས།
མིང་མཛོད་འདི་ནི་དེང་རབས་གསོ་རིག་གི་ནད་ཐོག་རིག་ཚན་གྱི་མིང་བརྡ་རྣམས་གཙོ་བོར་བཟུང་བའི་སྟེང་། རྨང་གཞི་གསོ་རིག་དང་། སྐྱེ་དངོས་གསོ་རིག་གི་བཟོ་བཀོད། རྒྱུད་རྒྱུ་བཟོ་བཀོད། མཁའ་དབྱིངས་གསོ་རིག་སོགས་གསར་དར་གསོ་རིག་གི་མིང་བརྡ་ཡང་བསྡུས་པའི་རང་རྒྱལ་གྱི་རྒྱ་བོད་དབྱིན་གསུམ་ཤན་སྦྱར་བྱས་པའི་དེང་རབས་གསོ་རིག་གི་མིང་མཛོད་ཐོག་མ་ཡིན། བསྡོམས་པས་མིང་བརྡ༤༢༠༠༠འདུས། མིང་བརྡའི་ཁུངས་གཙོ་བོ་ནི། འཕྲོད་བསྟེན་པུའུ་ཡིས་གཏན་ལ་ཕབ་པའི་རྒྱལ་ཡོངས་མཐོ་རིམ་གསོ་རིག་སློབ་གྲྭའི་ལོ་ལྔའི་ལམ་ལུགས་ཀྱི་ནད་ཐོག་གསོ་རིག་གི་ཆེད་ལས་ཀྱི་དུས་རབས༢༡པར་བསླབ་གཞིའི་སློབ་དེབ་ཁག༢༨དང་། རྒྱ་དབྱིན་གསོ་རིག་མིང་མཛོད་ཆེན་མོ(མི་དམངས་འཕྲོད་བསྟེན་དཔེ་སྐྲུན་ཁང་། ༢༠༠༤ལོའི་ཟླ༤པའི་པར་གཞི་གཉིས་པ)དང་། དབྱིན་རྒྱ་གསོ་རིག་མིང་མཛོད(མི་དམངས་འཕྲོད་བསྟེན་དཔེ་སྐྲུན་ཁང་། ༢༠༠༠ལོའི་ཟླ༧པའི་པར་གཞི་གཉིས་པ)སོགས་དེང་རབས་གསོ་རིག་གི་མིང་མཛོད་ཁུངས་བཙུན་གྲགས་ཆེན་རིགས་ལ་བརྟེན་ནས་བསྒྲིགས་པ་ཡིན།
བོད་མི་རིགས་ཀྱི་ཚན་རྩལ་རིག་གནས་སྔར་ལས་ལྷག་པར་གོང་དུ་སྤེལ་བ་དང་། དེང་རབས་གསོ་རིག་གི་ཤེས་བྱ་བོད་དུ་འདྲེན་པའི་སླད་དུ། དུས་རབས་གསར་པའི་དུས་མགོར། མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་གིས་དུས་རབས༢༡པའི་བོད་ལུགས་གསོ་རིག་དངོས་ཚན་སློབ་གསོའི་འཆར་འགོད་སློབ་དེབ་སྒྲིག་པའི་ཞོར་དུ། ཕྱོགས་མང་པོར་རྩད་ཞིབ་དང་གྲ་སྒྲིག་བྱས་པ་མ་ཟད། སློབ་གླིང་རང་ཉིད་ཀྱིས་སྣེ་ཁྲིད་དེ་མཚོ་སྔོན་དགེ་ཐོན་སློབ་ཆེན་སོགས་འབྲེལ་ཡོད་ལས་ཁུངས་དང་མཉམ་འབྲེལ་གྱིས་རྒྱལ་ཡོངས་མཐོ་རིམ་གསོ་རིག་སློབ་གྲྭའི་ལོ་ལྔའི་ལམ་ལུགས་ཀྱི་ནད་ཐོག་གསོ་རིག་ཆེད་ལས་ཀྱི་དུས་རབས༢༡པར་ཕྱོགས་པའི་བསླབ་གཞིའི་སློབ་དེབ་རྣམས་བོད་ཡིག་ཏུ་བསྒྱུར་བར་ཐག་བཅད་པ་དང་། བྱེ་བྲག་ཏུ་རྨང་གཞི་རྫས་འགྱུར་རིག་པ་དང་། གསོ་རིག་སྐྱེ་དངོས་རིག་པ། མ་ལག་གཤགས་འབྱེད་རིག་པ། སྐྱེ་ལུགས་རིག་པ། ནད་ལུགས་རིག་པ། སྨན་ལུགས་རིག་པ། ཁོང་ནད་རིག་པ། ཕྱི་ནད་རིག་པ་སོགས་སློབ་དེབ་གཙོ་བོ༢༨བསྒྱུར་བྱའི་མ་ཡིག་ལ་གཏན་ཏུ་ཕབ།
༢༠༠༣ལོའི་ཟླ༡༠པར། མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་གིས་མཚོ་སྔོན་དང་། སི་ཁྲོན། ཀན་སུའུ་སོགས་ཀྱི་སློབ་ཆེན་དག་ནས་འབྲེལ་ཡོད་ཆེད་ལས་མཁས་པ་དང་མགོ་ཁྲིད་བསྡུས་ནས་དུས་རབས༢༡པར་ཕྱོགས་པའི་བསླབ་གཞིའི་སློབ་དེབ(ཁག༢༨)སྒྲིག་སྒྱུར་བྱ་བ་བཀོད་སྒྲིག་གི་ཚོགས་འདུ་བསྡུས། ཚོགས་འདུའི་སྟེང་བགྲོ་གླེང་ནན་ཏན་བྱས་པ་བརྒྱུད་ནས་སློབ་དེབ་སོ་སོའི་གཙོ་སྒྲིག་པ་གཏན་འཁེལ་བྱས་ཤིང་། སློབ་དེབ་རྩོམ་སྒྱུར་གྱི་བྱ་བའི་འགན་གཙོ་སྒྲིག་པས་འཁུར་བའི་ལམ་ལུགས་ལག་ཏུ་བསྟར་བར་ཐག་བཅད་ནས་ཞིབ་ཕྲའི་ལས་བགོས་བྱས། དེ་དང་ཆབས་ཅིག་ཏུ་སྒྲིག་སྒྱུར་གྱི་མཛུབ་སྟོན་བསམ་བློ་དང་། རྩ་དོན། ཐབས་ལམ་སོགས་ཞིབ་ཏུ་བགྲོས་ནས་དུས་རབས༢༡པར་ཕྱོགས་པའི་བསླབ་གཞིའི་སློབ་དེབ་ཁག་གི་སྒྲིག་སྒྱུར་རྩ་དོན་འགྲུབ་པར་བྱས། ཚོགས་ཞུགས་མཁས་པ་རྣམས་ཀྱི་དགོངས་འཆར་ལྟར། ཕྱོགས་གཅིག་ནས་སློབ་དེབ་ཀྱི་ནང་དོན་བོད་ཡིག་ཏུ་བསྒྱུར་བ་དང་། ཕྱོགས་གཅིག་ནས་བོད་འགྱུར་མིང་བརྡ་ཚད་ལྡན་བཟོ་བའི་བྱ་བ་ལ་འབད་པ་སྟེ། ཕྱོགས་གཉིས་ཟུང་འབྲེལ་གྱིས་བསྒྲུབ་པར་ཐག་བཅད། སློབ་དེབ་ཀྱི་ནང་དོན་ཡོངས་སུ་བསྒྱུར་ཚར་བའི་སྔོན་དུ་རྒྱ་བོད་དབྱིན་གསུམ་ཤན་སྦྱར་དེང་རབས་གསོ་རིག་མིང་མཛོད་བསྒྲིགས་ནས་འགྲུབ་དགོས་པ་དང་། དེ་ལ་བརྟེན་ནས་སློབ་དེབ་ཀྱི་འགྱུར་ཡོངས་ལ་ཞུ་དག་བྱས་ཏེ། སློབ་དེབ་སོ་སོའའི་བོད་འགྱུར་མིང་བརྡ་གཅིག་གྱུར་དང་ཚད་ལྡན་ཡོང་བར་ཁག་ཐེག་བྱེད་པའོ། །
དུས་རབས༢༡པར་ཕྱོགས་པའི་བསླབ་གཞིའི་སློབ་དེབ་སྒྲིག་སྒྱུར་གྱི་རྩ་དོན་དང་ཐབས་ལམ་ལྟར། ༢༠༠༤ལོའི་ཟླ༣པ་ནས༢༠༠༥ལོའི་ཟླ༥པའི་བར་དུ་མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་གིས་རྩ་འཛུགས་བྱས་པའི་རྒྱ་བོད་དབྱིན་གསུམ་ཤན་སྦྱར་དེང་རབས་གསོ་རིག་མིང་མཛོད་རྩོམ་སྒྲིག་ཚོགས་པས་སྔ་གཞུག་ཏུ་བོད་འགྱུར་མིང་བརྡ་ཞུས་གཏན་ཚོགས་འདུ་ཐེངས་ལྔར་འཚོགས་ཤིང་། སློབ་དེབ་སྒྲིག་སྒྱུར་ཚོ་ཆུང་གིས་བསལ་འདེམས་བྱས་ཏེ་བསྒྱུར་བའི་སློབ་དེབ་ཁག༢༨ཀྱི་བྱ་རའི་མིང་བརྡ་ཁྲི་གཉིས་ལྷག་ལ་རིགས་འབྱེད་དང་། བསལ་འདེམས། ལེགས་བཅོས། འཆོས་སྒྱུར། ཞུས་གཏན་བྱས་ཏེ་གཏན་ལ་ཕབ་པའི་དེང་རབས་གསོ་རིག་གི་རྒྱུན་བཀོལ་རྩ་བའི་མིང་བརྡ༡༢༥༠གཞིར་བྱས་ཏེ། མིང་བརྡ་ཆིག་ཁྲི་དྲུག་སྟོང་གིས་གྲུབ་པའི་རྒྱ་བོད་དབྱིན་གསུམ་ཤན་སྦྱར་དེང་རབས་གསོ་རིག་མིང་མཛོད(བྱ་རའི་མིང་བརྡ)ཅེས་པ་བསྒྲིགས་ཤིང་། སློབ་དེབ་སྒྲིག་སྒྱུར་གྱི་གཞི་འཛིན་ས་གཙོ་བོར་བྱས་ཏེ་སྒྲིག་སྒྱུར་ཚན་ཆུང་སོ་སོར་སྤྲད་པས། འགྱུར་གཅིག་གྱུར་འོང་བ་དང་ཚད་ལྡན་དུ་འགྱུར་བ་ལས་ནུས་པ་ཆེན་པོ་ཐོན་ལ། མིང་མཛོད་སྒྲིག་སྒྱུར་གྱི་ལས་ཀ་ལེགས་པར་འགྲུབ་པའི་རྨང་གཞིར་གྱུར། གཞན་ཡང་། སྒྲིག་སྒྱུར་ཚོགས་པས་སྔ་གཞུག་ཏུ་འབྲེལ་ཡོད་མཁས་པ་རྩ་འཛུགས་བྱས་ཏེ་དཔྱད་བསྡུར་གང་མང་བྱས་པ་བརྒྱུད་ནས་དེང་རབས་གསོ་རིག་བོད་འགྱུར་མིང་བརྡའི་ཞུས་གཏན་ཚད་གཞི་ཞེས་པ་གཏན་ལ་ཕབ་ཅིང་། ཕྱིས་ཀྱི་མིང་བརྡ་ཞུས་གཏན་བྱ་བར་ཁུངས་རྟེན་ཡོད་པར་བྱས་པ་དང་། གཤགས་འབྱེད་རིག་པའི་མིང་བརྡ་དང་། ནད་ཀྱི་མིང་། རྫས་འགྱུར། དངོས་ལུགས། སྐྱེ་དངོས་རིག་པ་སོགས་ཀྱི་ཆེད་ལས་མིང་བརྡ་དང་དམིགས་བསལ་མིང་བརྡ་རྣམས་ཆེད་མིང་ཆེད་ཞུས་ཀྱི་ཚུལ་དུ་ཞུ་དག་གཏན་འབེབས་བྱས་སོ། །
དེང་རབས་གསོ་རིག་གི་ཤེས་བྱ་བོད་ཡིག་ཏུ་བསྒྱུར་བའི་དགོས་མཁོ་ཇི་བཞིན་སྐོང་ཆེད། ༢༠༠༦ནས་བཟུང་མིང་བརྡ་སྡུད་སྒྲིག་གི་བྱ་བའི་ཁྱབ་ཁོངས་བསྐྱེད་དེ། སྔར་སྨོས་རྒྱ་ཡིག་ཏུ་ཡོད་པའི་གསོ་རིག་མིང་མཛོད་ཆེན་མོ་གཉིས་སོགས་དེང་རབས་མིང་མཛོད་ཁུངས་བཙན་གྲགས་ཆེ་བའི་ནད་ཐོག་གསོ་རིག་དང་། རྨང་གཞིའི་གསོ་རིག སྔོན་འགོག་གསོ་རིག ཁ་ནད་གསོ་རིག ཞིབ་བཤེར་གསོ་རིག སྐྱེ་དངོས་གསོ་རིག་བཟོ་བཀོད་དང་མཁའ་དབྱིངས་གསོ་རིགས་ཀྱི་ཆེད་ལས་མིང་བརྡ་གསར་པ་སྐོར་ཞིག་བསལ་འདེམས་དང་སྡུད་ལེན་བྱས་ནས། མིང་མཛོད་ལ་ཁ་གསབ་དང་ལེགས་སྒྱུར་བྱས་ཤིང་འགྱུར་སྤུས་ལ་ཕྱོགས་དུ་མ་ནས་ཞིབ་ཀྱིས་ཞུས་པ་ཡིན། མདོར་ན་མིང་མཛོད་སྒྲིག་སྒྱུར་ཚོགས་པས་ལོ་བདུན་གྱི་ཡུན་དུ་དེང་རབས་གསོ་རིག་གི་རྩ་བའི་མིང་བརྡ་དང་རྒྱུན་བཀོལ་མིང་བརྡ། དཀའ་གནད་མིང་བརྡ། གཤགས་འབྱེད་རིག་པའི་མིང་བརྡ། ནད་མིང་། སྨན་མིང་། དངོས་ལུགས་དང་རྫས་འགྱུར། སྐྱེ་དངོས་ཀྱི་མིང་བརྡ་སོགས་ལ་ཆེད་དུ་ཞུ་བའི་གཞི་རྒྱ་མི་མཚུངས་པའི་ཞུས་གཏན་ཚོགས་འདུ་ཐེངས༡༣ལ་བསྡུས་ཤིང་། ཐོག་མའི་མིང་བརྡ་ཆིག་སྟོང་ཙམ་ནས་ཁྲི་ལྔའི་བར་འཕེལ་ཞིང་། སླར་ཡང་སྙིགས་དོར་བཅུད་ལེན་གྱིས་མཐར་དེང་རབས་གསོ་རིག་གི་བོད་འགྱུར་མིང་བརྡ་བཞི་ཁྲི་ཉིས་སྟོང་ལེགས་པར་གཏན་ལ་ཕབ་བོ། །
སྒྲིག་སྒྱུར་གྱི་སྐབས་ཡོངས་གྲགས་ལོ་ཙཱའི་རྩ་དོན་མིང་སྔོག་སྐྲུན་གཡར་བའི་ལུགས་དང་བསྟུན་ཞིང་། སྒྱུར་ཚུལ་གསུམ་མཉམ་དུ་སྤྱད། བསྒྱུར་སྟངས་ནས་མཐའ་ཞུས་ཀྱི་གོ་རིམ་མཐའ་དག་ཐུན་མོང་དུ་བགྲོས་ཤིང་རྩད་ཞིབ་ཡང་ཡང་བྱས་པས། འགྱུར་ཡང་དག་ལ་ཚན་རིག་དང་མཐུན་ཞིང་། མི་རིགས་ཀྱི་ཁྱད་ཆོས་ལྡན་པ། རྩ་བའི་ཆ་ནས་འགྱུར་ཚད་ལྡན་ཅན་གྱི་དམིགས་ཡུལ་སླེབས་ཡོད་པར་འདོད།
དཔྱད་གཏམ།
གངས་པད་མ། (not verified)
2014-06-03 20:56
གློག་རྡུལ་འཕྲུལ་དེབ།
ཚིག་མཛོད་འདི་གློག་རྡུལ་འཕྲུལ་དེབ་མེད་དམ། གང་ན་བཙོང་རྒྱུ་འདུག


text:
ཕྱི་ལོ་༢༠༡༦་ཟླ་༣་ཚེས་༢༡་ནས་ཕྱི་༢༣་བར་ཉིན་གསུམ་གྱི་རིང་གཡུང་དྲུང་བོན་དང་བོད་ཀྱི་ཆོས་བརྒྱུད་ཆེན་པོ་བཞི་བཅས་ཀྱི་བགྲོ་གླེང་ལྷན་ཚོགས་ཐེངས་གཉིས་པ་དེ་འཕགས་ཡུལ་ཧི་མ་ཅལ་གནས་སྦིར་༸གདན་ས་དཔལ་སྤུངས་ཤེས་རབ་གླིང་གི་བཤད་སྒྲའི་ཚོམས་ཆེན་དུ་སྐོང་ཚོགས་བྱས་ཡོད་པ་དང་། བགྲོ་གླེང་གི་མཛད་སྒོའི་སྐུ་མགྲོན་གཙོ་བོ་༸སྒྲུབ་བརྒྱུད་བསྟན་པའི་གསལ་བྱེད་༸སྐྱབས་རྗེ་༸བྱམས་མགོན་ཀྭན་ཏིང་ཏཱའི་སི་ཏུ་སྐུ་ཕྲེང་བཅུ་གཉིས་པ་མཆོག་དང་། འབྲེལ་ཡོད་མི་རྗེ་ཆོས་རིག་བཀའ་བློན་པདྨ་ཆོས་འབྱོར་སོགས་ཕེབས་ཡོད་འདུག སྔོན་འགྲོའི་མཛད་སྒོའི་སྐབས་ཐོག་མར་རྒྱ་བལ་འབྲུག་གསུམ་ནས་ཕེབས་པའི་ཚོགས་བཅར་བ་རྣམ་པ་དང་། གསུང་བཤད་སློབ་དཔོན་ཁག སྐུ་མགྲོན་གཞན་རྣམས་བཅས་རིམ་བཞིན་མཛད་སྒོ་བསྐྱང་ཡུལ་བཤད་སྒྲའི་ཚོམས་ཆེན་གྱི་བཞུགས་གྲལ་དུ་གདན་འཛོམས་གྲུབ་རྗེས། སྐུ་མགྲོན་གཙོ་བོ་༸སྐྱབས་རྗེ་༸སི་ཏུ་རིན་པོ་ཆེ་མཆོག་སྤྱན་རྒྱ་སྤོས་སྣེ་དང་བཅས་ཚོགས་མགོན་དུ་གདན་འདྲེན་ཕེབས་བསུ་ཞུས་ཤིང་རིན་པོ་ཆེ་མཆོག་གིས་སྣང་གསལ་མར་མེ་ཞལ་འབྱེད་གནང་སྟེ་མཛད་སྒོ་དངོས་སུ་དབུ་ཚུགས་པ་དང་། རྟེན་འབྱུང་གསོལ་ཇ་དང་འབྲས་བསིལ་འདེགས་འབུལ་དང་འབྲེལ་འདུས་མང་ནས་ཞལ་འདོན་སྨོན་ལམ་གསུངས་གནང་མཛད།
དེ་རྗེས་འབྲེལ་ཡོད་མི་རྗེ་བཀའ་བློན་མཆོག་ནས་ཚོགས་བཅར་བ་དང་གསུང་བཤད་གནང་མཁན་སོགས་ཕྱོགས་མཐའ་ཁག་ནས་ཕེབས་པའི་བླ་སྤྲུལ་དགེ་བཙུན་རྣམས་ལ་དགའ་བསུའི་འཚམས་འདྲི་དང་སྦྲགས་དེ་སྔོན་བོད་ཀྱི་ལོ་རྒྱུས་ནང་འདི་ལྟར་གཡུང་དྲུང་བོན་དང་ཆོས་བརྒྱུད་ཆེན་པོ་རྣམས་ཀྱི་དགེ་འདུན་འདུས་མང་གདན་འཛོམས་ཀྱིས་ཕན་ཚུན་གོ་རྟོགས་སྤེལ་རེས་དང་། ལྟ་གྲུབ་བགྲོ་གླེང་མཛད་པ་ཧ་ལམ་བྱུང་མ་མྱོང་བའི་ཚོད་དུ་སྣང་བ་དང་།
དེས་ན་བར་ལམ་ཆོས་རིག་ལྷན་ཁང་ནས་བསླབ་གསུམ་འདུས་པ་རྒྱ་མཚོ་ནང་ཕན་ཚུན་ཐུགས་མཐུན་ཁྲིམས་གཙང་ཐོག ཆོས་ལུགས་སོ་སོའི་ལྟ་གྲུབ་དང་མཁས་པའི་བཞེད་སྲོལ་ཐུན་མིན་དེ་དག་ངོ་སྤྲོད་ཀྱིས་ཐུགས་དགོངས་བརྗེ་རེས་དང་འབྲེལ་མཐར་སངས་རྒྱས་བསྟན་པ་མཐའ་དག་ནང་ཕན་ཚུན་དག་སྣང་འོ་ཆུ་གཅིག་འདྲེས་དང་། ང་ཚོ་ཚང་མ་གུ་ཡངས་སྒམ་དཀྱེལ་ཅན་གྱི་དུས་རབས་ཉེར་གཅིག་པའི་ནང་པ་ཞིག་ཡོངས་ཐབས་སོགས་དགོས་པ་དང་དགེ་མཚན་དུ་མར་དམིགས་ཏེ་བོད་ཀྱི་ཆོས་བརྒྱུད་ཆེན་པོ་བཞི་དང་གཡུང་དྲུང་བོན་བཅས་ཀྱི་བགྲོ་གླེང་ལྷན་ཚོགས་འདི་བཙུག་གནང་བ་དང་། དེ་ཡང་ལྷན་ཚོགས་ཐེངས་དང་པོ་དེ་ཕྱི་ལོ་༢༠༡༥་ལོར་དཔལ་ལྡན་རྒྱུད་སྟོད་གྲྭ་ཚང་དུ་རྒྱལ་ཁའི་ངང་ཚོགས་ཐུབ་པ་བྱུང་བ་མ་ཟད། ད་ལམ་ཡང་༸གདན་ས་དཔལ་སྤུངས་ཤེས་རབ་གླིང་གི་མཐུན་འགྱུར་རོགས་མགོན་འོག་ང་ཚོའི་བསམ་འདུན་ཇི་བཞིན་རྒྱ་བལ་འབྲུག་གསུམ་ནས་རིས་སུ་མ་ཆད་པའི་བླ་སྤྲུལ་མཁན་པོ་དགེ་བཤེས་གཙོས་དགེ་བཙུན་ཉིས་བརྒྱའི་སྐོར་གདན་འཛོམས་ཀྱི་གོ་སྐབས་ཐེངས་གཉིས་པ་བྱུང་བ་ཧ་ཅང་གི་སྐལ་པ་བཟང་པོ་ཡིན་སྐོར་སོགས་ངོ་སྤྲོད་གསུང་བཤད་གནང་སོང་།
དེ་རྗེས་སྐུ་མགྲོན་གཙོ་བོ་༸སྐྱབས་རྗེ་༸བྱམས་མགོན་ཀྭན་ཏིང་ཏཱའི་སི་ཏུ་རིན་པོ་ཆེ་མཆོག་གིས་ཀྱང་ཁོང་གི་སྐུ་ཐོག་གོང་མ་དག་གི་མཛད་པ་དང་འབྲེལ་རིན་པོ་ཆེ་རང་གིས་བྱེས་ཀྱི་༸གདན་ས་དཔལ་སྤུངས་ཕྱག་བཏབ་འོ་བརྒྱལ་མཛད་སྐོར་དང་། ད་ལམ་གཡུང་དྲུང་བོན་དང་ཆོས་བརྒྱུད་ཆེན་པོ་བཞི་བཅས་ཀྱི་བླ་སྤྲུལ་སྐྱེས་ཆེན་མང་པོ་འདི་འདྲ་ཞིག་གདན་ས་འདིར་འཛོམས་རྒྱུ་བྱུང་བ་ནི་དཔལ་དུ་སྤུངས་པ་ཞེས་པའི་མིང་དོན་མཚུངས་པ་ཞིག་ཆགས་སོང་བས་ཧ་ཅང་གི་སྐལ་པ་བཟང་པོ་དང་། རྟེན་འབྲེལ་རང་འགྲིག་བྱུར་བར་ཁོང་རང་ཉིད་བློ་བདེ་པོ་དང་འདོད་པ་ཚིམས་པོ་བྱུང་སོང་སྐོར་གསུངས་སོང་།
ཡང་ཁོང་གིས་ནང་པའི་སྐོར་གསུངས་སྐབས་‘‘བོད་ནང་པ་སངས་རྒྱས་པ་ཟེར་དུས་སུ་བོན་པོ་དེ་དེའི་ནང་ལ་མ་ཚུད་པ་འདྲ་པོ་འགའ་ཤས་ཀྱིས་མཐོང་གི་ཡོད་འགྲོ་ངས་དེ་འདྲ་མཐོང་གི་མེད། ག་རེ་རེད་ཟེར་ན། བོན་པོའི་བླ་མ་གཅིག་གིས་རྩ་ནས་བཀའ་ཆོས་ཞུ་མྱོང་མེད་བོན་གྱི་བརྒྱུད་པ་ང་ལ་མེད། ཡིན་ན་ཡང་དཔེ་ཆ་གང་ལ་གང་འཚམས་མཇལ་མྱོང་དཔེ་ཀློག་ཀྱང་བྱེད་མྱོང་། བྱེད་དུས་སྐབས་སུ་ཚིག་གི་ཆ་ནས་གཅིག་གིས་ཆོས་དང་གཅིག་གིས་བོན་ཟེར་བ་དང་སྟོན་པ་ལ་ཤཀྱཱ་ཐུབ་པ་དང་། གཅིག་གིས་གཤེན་རབ་མི་བོ་ཟེར་བ་དང་།’’ དེ་ག་ནང་བཞིན་ལོ་དུས་ཀྱིས་ཆ་ནས་ཁྱད་པར་མ་གཏོགས་‘‘གཅིག་ཤར་དང་གཅིག་ནུབ་ལྟ་བུ་ངས་ནི་མཐོང་མ་སོང་། དེ་ངས་དངོས་གནས་བྱེད་ནས་ཞུ་གི་ཡོད། ངས་བོན་པོ་ལ་སྤྲེལ་ལད་བཤད་དགོས་དོན་མེད། སྤྲེལ་ལད་བཤད་དགོས་ན་བད་དེ་ལ་སྤྲེལ་ལད་བཤད་དགོས་རེད། བན་དེས་བན་དེ་ལ་སྤྲེལ་ལད་བཤད་དགོས་མ་གཏོགས་བན་དེས་བོན་པོ་ལ་སྤྲེལ་ལད་བཤད་དགོས་དོན་ཡོད་མ་རེད། ངས་དངོས་གནས་བདེན་པ་དེ་ཞུ་གི་ཡོད། ང་རང་གིས་གང་ཤེས་པ་དེ་ཞུ་གི་ཡོད། དེ་འདྲའི་སོང་དུས་བོན་ལ་རྫོགས་པ་ཆེན་པོ་ནི་འདུག དབུ་མ་ནི་འདུག འདུལ་བ་ནི་འདུག་གང་ལྟར་ཚང་མ་འདུག། བཀའ་འགྱུར་ལ་ཡང་བན་དེ་ལ་བཀའ་འགྱུར་རྐྱང་པ་བྱེད་དུས་པོད་བརྒྱ་ལྷག་ཟིག་མ་གཏོགས་ཡོད་མ་རེད། བོན་གྱི་བཀའ་འགྱུར་ལ་པོད་བརྒྱ་ཕྲག་མང་པོ་ཡོད་རེད། བརྒྱ་ལས་ཚད་ཀྱི་མ་རེད། བཀའ་འགྱུར་ཧ་ཅང་གི་རྒྱས་པ་རེད། བསམ་གྱིས་མི་ཁྱབ་པའི་རྒྱས་པ་རེད། དེ་འདྲའི་ཡིན་དུས་ཆོས་ཀྱི་ཕྱུག་པོ་ཞེ་དྲགས་རེད།’’ ཞེས་དང་།
ཡང་ཁོང་གིས་བརྒྱུད་པའི་སྐོར་གསུངས་སྐབས་དེ་རིང་ཁྱེད་རྣམ་པས་འདིར་ཆོས་ཀྱི་མཛད་སྒོ་རྒྱ་ཆེན་པོ་གནང་བ་འདི་དེ་ཧ་ཅང་གི་གཟི་བརྗིད་ཆེན་པོ་རེད། ཅེས་དང་། དཔེ་ཆ་ཡོད་པ་ཙམ་དང་འགྲེལ་བཤད་རྒྱག་ཤེས་པ་ཙམ་གྱིས་མི་ཕན་ཞིང་བརྒྱུད་པ་རྣམ་པར་དག་པ་དེ་ཡོད་དགོས་པ་དང་། དེ་ཡང་བརྒྱུད་པའི་ཟམ་མ་ཆད་པ་ཞིག་ཡོང་དགོས་སྐོར་དང་། ད་ལན་ཆོས་བརྒྱུད་ཆེན་པོ་བཞི་ཡི་མཁས་དབང་རྣམ་པས་དབུ་མ་རྩ་བ་ཤེས་རབ་སྐོར་གསུངས་ཡོང་བའི་སྐབས་སུ་དེའི་བརྒྱུད་པའི་བྱིན་རླབས་ཚོགས་ཞུགས་པ་ཚང་མ་ལ་ཡོང་གི་ཡོད་པ་དང་། དེ་བཞིན་གཡུང་དྲུང་བོན་གྱི་མཁས་དབང་རྣམ་པས་བོན་གཞུང་ནས་གསུངས་ཡོང་བའི་སྐབས་སུ་དེའི་བརྒྱུད་པའི་བྱིན་རླབས་ཚང་མ་ལ་ཡོང་གི་ཡོད་པས་དངོས་གནས་བརྒྱུད་པའི་ཆུ་བོ་གཅིག་འདྲེས་ཟེར་བ་དེ་ཆགས་ཡོད་པ་དང་། དེ་ཡང་དཔལ་དུ་སྤུངས་པ་ཞེས་པའི་ས་གནས་འདིར་ལྷན་ཚོགས་ཐེངས་གཉིས་པའི་སྐབས་སུ་ཆགས་པ་དེ་ཁོང་ཐུགས་དགྱེས་ཚོར་ཆེན་པོ་བྱུང་སོང་སྐོར་སོགས་གསུངས་སོང་། དེ་རྗེས་འབྲེལ་ཡོད་གོ་སྒྲིག་ལས་བྱེད་ནས་ཐུགས་རྗེ་ཆེ་ཞུའི་གཏམ་བཤད་དང་དགྱེས་འཛོམས་ཀྱི་སྐུ་པར་བསྒྲོན་ཞིང་སྔོན་འགྲོའི་མཛད་སྒོ་མཇུག་ལེགས་པར་གྲུབ།
གཉིས་པ་དངོས་གཞིའི་ཚོགས་ཐུན་དང་པོ། ཐོག་མར་སྨན་རིའི་དགེ་བཤེས་ཤེས་རབ་བློ་གྲོས་མཆོག་གིས་གཙོ་སྐྱོང་འོག་དཔལ་སྤུངས་ཤེས་རབ་གླིང་གི་མཁན་པོ་པདྨ་ལགས་དང་། རྫོང་སར་བཤད་སྒྲའི་མཁན་པོ་འཇམས་དབྱངས་བློ་གསལ་ལགས། འབྲུག་ཞེ་ཆེན་དགོན་པའི་སློབ་དཔོན་ཕུར་པ་འཕྲིན་ལས་ལགས་བཅས་ཀྱིས་དབུ་མ་རྩ་བ་ཤེས་རབ་སྐོར་གསུང་བཤད་དང་དྲི་བ་དྲི་ལན་བཅས་གནང་།
ཚོགས་ཐུན་གཉིས་པ། འབྲུག་ཞེ་ཆེན་དགོན་པའི་སློབ་དཔོན་ཕུར་པ་འཕྲིན་ལས་ལགས་ཀྱིས་གཙོ་སྐྱོང་འོག་འབྲས་སྤུངས་སྒོ་མང་དགེ་བཤེས་ལྷ་རམས་པ་བློ་བཟང་རིན་ཆེན་ལགས་དང་། སྨན་རིའི་དགེ་བཤེས་ཤེས་རབ་བློ་གྲོས་ལགས། རྫོང་སར་བཤད་སྒྲའི་སློབ་དཔོན་དབྱར་ཁབ་ཀུན་བཟང་ལགས་བཅས་ནས་གཡུང་དྲུང་སེམས་དཔའ་སྤྲོས་མེད་པའི་ལྟ་གྲུབ་སྐོར་དང་། དབུ་མ་རྩ་བ་ཤེས་རབ་སྐོར་བཅས་གསུང་བཤད་དང་དྲི་བ་དྲི་ལན་གནང་།
ཚོགས་ཐུན་གསུམ་པ། འབྲས་སྤུངས་སྒོ་མང་དགེ་བཤེས་ལྷ་རམས་པ་བློ་བཟང་རིན་ཆེན་ལགས་ཀྱིས་གཙོ་སྐྱོང་འོག་སློབ་དཔོན་དཔལ་ལྡན་དབང་ཕྱུག་ལགས་ཀྱིས་གཏམ་བཤད་དང་དྲི་བ་དྲི་ལན་དང་།
ཚོགས་ཐུན་བཞི་པ། ཤེས་རབ་གླིང་གི་མཁན་པོ་པདྨ་ཤེས་རབ་ལགས་ཀྱིས་གཙོ་སྐྱོང་འོག་སེར་བྱེས་དགེ་བཤེས་ལྷ་རམས་པ་བློ་བཟང་ཐབས་མཁས་ལགས་དང་། སྨན་རིའི་དགེ་བཤེས་ཤེས་རབ་ཉི་མ་ལགས་གཉིས་ནས་དབུ་མ་རྩ་བ་ཤེས་རབ་དང་། གཡུང་དྲུང་སེམས་དཔའ་སྤྲོས་མེད་པའི་ལྟ་བའི་བྱུང་ཚུལ་སྐོར་བཅས་གསུང་བཤད་དང་དྲི་བ་དྲི་ལན་གནང་། ཚོགས་ཐུན་ལྔ་པ། སྨན་རིའི་དགེ་བཤེས་ཤེས་རབ་ཉི་མ་ལགས་ཀྱིས་གཙོ་སྐྱོང་འོག་དགའ་ཤར་ལྷ་རམས་པ་བློ་བཟང་གྲགས་པ་ལགས་དང་། རྫོང་སར་བཤད་སྒྲའི་སློབ་དཔོན་རྒྱལ་མཚན་དར་རྒྱས་ལགས་གཉིས་ནས་རྩ་བ་ཤེས་རབ་ཀྱི་བྱུང་ཁུངས་དང་ལྟ་གྲུབ་སྐོར་དྲི་བ་དྲི་ལན་གནང་།
ཚོགས་ཐུན་དྲུག་པ། སློབ་དཔོན་དཔལ་ལྡན་དབང་ཕྱུག་ལགས་ཀྱིས་གཙོ་སྐྱོང་འོག་ཤེས་རབ་གླིང་གི་མཁན་པོོོ་ཀརྨ་གྲགས་པ་ལགས་དང་། མཁན་པོ་ཐུབ་བསྟན་ནོར་བུ་ལགས། ཕྲན་སྤུ་བླ་གཡུང་དྲུང་སྐལ་བཟང་བཅས་ནས་དབུ་རྩ་བ་ཤེས་རབ་ཀྱི་བྱུང་ཁུངས་དང་ལྟ་གྲུབ་སྐོར་དང་། གཡུང་དྲུང་སེམས་དཔའ་སྤྲོས་མེད་པའི་སྤྱི་དོན་བདུན་ལས་འཕྲོས་ཏེ་བོན་གྱི་དབུ་མའི་ལྟ་གྲུབ་སྐོར་བཅས་ནས་གསུང་བཤད་དང་དྲི་བ་དྲི་ལན་གནང་། ཚོགས་ཐུན་བདུན་པ། སྨན་རིའི་དགེ་བཤེས་ཤེས་རབ་བློ་གྲོས་ལགས་དང་། སློབ་དཔོན་ཕུར་པ་འཕྲིན་ལས་ལགས། ལྷ་རམས་པ་བློ་བཟང་རིན་ཆེན་ལགས། མཁན་པོ་འཇམ་དབྱངས་བློ་གསལ་ལགས། མཁན་པོ་པདྨ་ལགས་བཅས་ལྔ་དབུས་བཞུགས་ཀྱིས་སྤྱི་ཡོངས་ཀྱི་དྲི་བ་དྲི་ལན་དང་བགྲོ་གླེང་གནང་།
གཞན་ཡང་བགྲོ་གླེང་གི་དངོས་གཞིའི་ཉིན་གསུམ་གྱི་རིང་དགོང་མོའི་ཕྱག་ཚོད་༧།༣༠་ནས་༨།༣༠་བར་སྟེ་ཆུ་ཚོད་གཅིག་ལྷག་རིང་ཚོགས་ཞུགས་པ་ནང་ཕན་ཚུན་དབུ་མའི་ལྟ་གྲུབ་སྐོར་ནས་འཕྲོས་པའི་བགྲོ་གླེང་དང་དྲི་བ་དྲི་ལན་གནང་ཞིང་། དེ་ཡང་ཚོགས་བཅར་བ་ཕལ་མོ་ཆེས་༸གདན་ས་སྨན་རིའི་གླིང་དང་༸དཔལ་ལྡན་ཁྲི་བརྟན་ནོར་རྩེ་གཉིས་ནས་ཕེབས་པའི་གཡུང་དྲུང་བོན་གྱི་དགེ་འདུན་པ་རྣམས་དང་ལྷན་དུ་བོན་ཕྱོགས་ཀྱི་ལྟ་གྲུབ་སྐོར་དྲི་བ་དྲི་ལན་དང་ཐུགས་སྣང་ཤུགས་ཆེར་གནང་བའི་རྣམ་པ་མངོན་གསལ་འདུག དེ་ཙམ་མ་ཟད་ཆོས་བརྒྱུད་ཆེན་པོ་བཞི་ཡི་མཁས་དབང་རྣམས་ཀྱིས་གསུང་བཤད་སྐབས་གཙོ་བོ་ཐ་སྙད་ཚད་གྲུབ་དང་། གཞི་མེད་རྩ་བྲལ། བདག་མེད་རྣམ་གཉིས་སོགས་མདོར་ན་དབུ་མ་རྩ་བ་ཤེས་རབ་ལས་སྤྲོས་བྲལ་དབུ་མའི་ལྟ་བའི་སྐོར་ཤས་ཆེར་བཀའ་འདྲི་ཕེབས་ཀྱི་ཡོད་ཀྱང་། གཡུང་དྲུང་བོན་ལུགས་ཀྱི་མཁས་དབང་རྣམ་གཉིས་དང་ཕྲན་གྱིས་གཏམ་བཤད་སྐབས་རྣམས་སུ་སེམས་དཔའ་སྤྲོས་མེད་པའམ་ཐེག་ཆེན་དབུ་མ་པའི་ལྟ་གྲུབ་ལས་འཕྲོས་ཏེ་བོན་གྱི་ལྟ་སྒོམ་སྤྱོད་གསུམ་སྤྱི་དང་། གཞི་ལམ་འབྲས་གསུམ། དེ་བཞིན་རྒྱལ་རབས་ལོ་རྒྱུས་སོགས་གང་ཅིའི་ཐད་ནས་བཀའ་འདྲི་དང་ཐུགས་གཙིགས་དམིགས་བསལ་གནང་བའི་ཚོར་བ་ཤུགས་ཆེར་བྱུང་། གང་ལྟར་ཉིན་གསུམ་གྱི་བགྲོ་གླེང་རིང་དོགས་འདྲི་གནང་མཁན་ཚོགས་བཅར་བ་འཚང་ཁ་ཤིག་ཤིག་དང་། དེ་ཡང་ཕན་ཚུན་གུས་བརྩི་དང་ཞི་འཇམ་འབའ་ཞིག་གི་ཐོག་ནས་དྲི་བ་དྲི་ལན་གནད་ལ་ཁེལ་པ་བྱུང་བ་ནི་སྤྱི་ཚོགས་ཀྱི་ཆ་ནས་བཟང་སྤྱོད་ཀྱི་མིག་དཔེ་དང་། མི་རིགས་ཀྱི་ཆ་ནས་མཐུན་ལམ་རྡོག་རྩ་ཆིག་སྒྲིག ཆོས་ཀྱི་ངོས་ནས་དམ་ཚིག་འོ་ཆུ་གཅིག་འདྲེས། དམིགས་ཡུལ་གྱི་ཆ་ནས་སངས་རྒྱས་ཀྱི་བསྟན་པ་ནང་ཕན་ཚུན་དག་སྣང་ནོར་བུས་འོད་ཀྱིས་ཁྱབ་པའི་རྨང་གཞི་ཚུགས་པའི་རྣམ་པར་མངོན་པ་ནི་རྨད་དུ་བྱུང་ངོ་ཞེས་བསྔགས་འོས་ཀྱི་དཔལ་ལས་གཞན་ཅི།
དེ་ཡང་ཡིན་ངེས་པ་སྟེ་ཉིན་མཐའ་མའི་མཇུག་སྡོམ་གྱི་མཛད་སྒོའི་སྐབས་སུ་གཡུང་དྲུང་བོན་དང་ཆོས་བརྒྱུད་ཆེན་པོ་བཞི་བཅས་སོ་སོའི་ཚོགས་ཞུགས་པའི་ནང་ནས་བགྲོ་གླེང་གི་དགེ་ཕན་མྱོང་ཚོར་གསུང་མཁན་ཚབ་མཚོན་མི་སྣ་རེ་བསྐོས་བཞག་གནང་བ་སྟེ། སྔ་འགྱུར་སྙིང་མའི་མཁན་པོ་གཅིག་དང་། ས་སྐྱའི་སློབ་དཔོན་དབྱར་ཁབ་ཀུན་བཟང་ལགས། བཀའ་བརྒྱུད་པའི་མཁན་པོ་གཅིག དེ་བཞིན་དགེ་ལྡན་པའི་དགེ་བཤེས་ལྷ་རམས་པ་བློ་བཟང་རིན་ཆེན་ལགས། གཡུང་དྲུང་བོན་ཕྱོགས་ནས་རྒན་ལི་ཐང་ཡེ་ཤེས་རྒྱལ་བ་ལགས་བཅས་ནསམྱོར་ཚོར་གསུངས་སྐབས་ཆོས་བརྒྱུད་ཆེན་པོ་བཞི་ནི་སྟོན་པ་གཅིག་གི་རྗེས་འཇུག་ཏུ་སོང་། ཕན་ཚུན་གཟིགས་ཀློག་དང་ཉམས་བཞེས་དགོས་པ་ཞུ་མ་དགོས་པའི་ཁར་ཚང་མས་གཡུང་དྲུང་བོན་ཕྱོགས་ཀྱི་ཕྱག་དཔེ་ཁག་ལ་གཟིགས་ཀློག་མ་བྱུང་བའི་སྐྱོན་ཆ་དག་ངོས་འཛིན་གསལ་པོ་བྱུང་བའི་ཐོག་ནས་ད་ལམ་གདན་འཛོམས་བྱུང་བའི་ཚོགས་བཅར་བ་རྣམས་དང་། དེའི་བརྒྱུད་ནས་ང་ཚོ་ཕན་ཚུན་བློ་ཐག་ཉེ་པོས་གཞུང་ལུགས་ཀུན་ལ་གཟིགས་ཞིབ་དགོས་རྒྱུ་གལ་ཆེན་པོ་ཡིན་པའི་འབོད་སྐུལ་མགྲིན་དབྱངས་གཅིག་གིས་གནང་སོང་། དེ་ཡང་དཔེར་ན་ལྷ་རམས་པ་བློ་བཟང་རིན་ཆེན་ལགས་ཀྱིས་བགྲོ་གླེང་ཉིན་གསུམ་གྱི་ནང་དབུ་མའི་ལྟ་བའི་སྐོར་བཤད་སྐབས་ཐ་སྙད་ཚད་གྲུབ་དང་། གཞི་མེད་རྩ་བྲལ་ཟེར་བ་ལྟ་བུ་ཚིག་གི་ཆ་ནས་མ་འདྲ་བ་ཡོད་པ་མ་གཏོགས་དོན་གྱི་ཆ་ནས་འབབ་ས་གཅིག་པ་ཡིན་པ་དང་། ང་ཚོས་རྒྱུན་ལྡན་བོན་པོ་དང་བན་དེ་ཞེས་རྦད་དེ་ཐ་དད་སོ་སོ་ཡིན་པ་ལྟ་བུར་ངོས་འཛིན་ཞུ་གི་ཡོད། ཉེ་ལམ་ངས་བོན་དཔེ་རྟེན་འབྲེལ་སྐོར་ཞིག་ཀློག་རྒྱུ་བྱུང་བས་དངོས་གནས་གཞི་གནད་གཅིག་ཏུ་འབབ་པའི་ཚོར་བ་བྱུང་ཞིང་།
དེ་རིང་འདིར་བོན་གྱི་མཁས་དབང་ཚོས་ལྟ་གྲུབ་སྐོར་ཞིབ་ཕྲ་གསུངས་དུས་ང་ཚོས་ད་བར་བོན་གྱི་སྐོར་ལྟ་ཀློག་མ་ཐུབ་མ་གཏོགས་གང་ལྟར་སྟོན་པ་ཐ་དད་ཡིན་པ་ཙམ་ལས་དོན་དངོས་སུ་‘‘དཔྱད་ན་དགོངས་པ་གཅིག་ཏུ་འབབ་’’ཞེས་གསུངས་པ་ལྟ་བུར་གྱུར་འདུག་པས་ཚང་མས་དག་སྣང་ཕྱོགས་མེད་དགོས་སྐོར་གསུངས་པ་དང་། དེ་བཞིན་སྔ་འགྱུར་རྙིང་མའི་ཕྱོགས་ཀྱི་མཁན་པོ་དང་། ལྷག་པར་དུ་ཤེས་རབ་གླིང་གི་མཁན་པོ་རྒྱལ་མཚན་ཕུན་ཚོགས་མཆོག་གིས་ཀྱང་ཐུགས་རྗེ་ཆེ་ཞུའི་གཏམ་བཤད་སྐབས་དམིགས་བསལ་གཡུང་དྲུང་བོན་གྱི་སྐོར་རྩལ་དུ་བཏོན་ནས་གཞུང་མདོ་སྔགས་སེམས་གསུམ་དང་ཤེས་རིག་ལོ་རྒྱུས་ཕུན་སུམ་ཚོགས་པོ་ཡོད་ཚུལ་དང་། དེ་བཞིན་བོད་ཀྱི་ལོ་རྒྱུས་ཀྱི་ཁུངས་ཞིག་འཚོལ་དགོས་ཕྱིན་བོན་གཞུང་ལ་མ་གཏུགས་ན་བཤད་ཐབས་མེད་པ་དང་། བོན་གྱི་གཞུང་ལུགས་ཁག་ལ་སློབ་སྦྱོང་དང་རྒྱུས་མངའ་དགོས་གལ་ཆེ་སྐོར་སོགས་མདོར་ན་ཚང་མས་ངེས་ཤེས་བརྟན་པོ་རྙེད་པའི་ཐོག་ནས་བོན་བན་རྒྱལ་བསྟན་མཐའ་དག་དག་སྣང་ནོར་བུའི་འོད་ཀྱིས་སྐྱོང་ཞིང་མཐུན་ལམ་རྡོག་རྩ་ཆིག་སྒྲིལ་གྱི་འབོད་སྐུལ་དང་དྲིལ་བསྒྲགས་མགྲིན་དབྱངས་གཅིག་གིས་གནང་སོང་བ་ནི་བོད་ཀྱི་ལོ་རྒྱུས་སྟེང་རིས་སུ་མ་ཆད་མཁས་དབང་དགེ་བཤེས་སློབ་གཉེར་བ་བཅས་གདན་འཛོམས་རྒྱ་ཆེན་པོ་འདི་འདྲའི་ཐོག་དག་སྣང་ཕྱོགས་མེད་ཀྱི་ངོས་འཛིན་ཚོར་འདུ་རྣམས་གདེང་སྤོབས་ཆེན་པོའི་ངང་ནན་བརྗོད་གནང་བ་ཧ་ལམ་ཐེངས་དང་པོ་ལྟ་བུར་ཆགས་ཡོད་པས་རྗེས་སུ་ཡི་རངས་ཀྱི་བསྔགས་བརྗོད་དང་།
མ་འོངས་མིག་ལྟོས་བཟང་པོའི་དཔལ་དུ་གྱུར་རོ་སྙམ་པ་བཅས་གནས་ཚུལ་སྙིང་བསྡུས་སུ་གཡུང་དྲུང་བོན་གྱི་སྐུ་ཚབ་མཁས་དབང་གི་གྲལ་དུ་ཁྱི་མིང་སེང་གེར་བཏགས་པའི་གྱི་ན་བ་སྤུ་བླ་གཡུང་དྲུང་སྐལ་བཟང་དུ་འབོད་པས་ཕྱི་ལོ་༢༠༡༦་ཟླ་༣་ཚེས་༢༧་ཉིན་བགྲོ་གླེང་སྐབས་རང་གི་ཚིག་ཐོ་བསྐྱོན་པ་ལ་གཞི་བཅོལ་ཏེ་བྲིས་པའི་དགེ་བས་སངས་རྒྱས་ཀྱི་བསྟན་པའི་སྒོ་ཞུགས་པའི་སྐྱ་སེར་ཡོད་དོ་ཅོག་གི་ཐུགས་རྒྱུད་ལ་བོན་བན་བསྟན་གཉིས་དག་སྣང་ཕྱོགས་མེད་དགོངས་པ་རླབས་ཆེན་འཁྲུངས་བའི་རྒྱུ་རུ་གྱུར་ཅིག་ཐ་ཚན་མུ་ཙུག་སྨར་རོ།།
གནས་ཚུལ་རྩོམ་འབྲི་པ། སྤུ་བླ་གཡུང་དྲུང་སྐལ་བཟང་།
པར་རིས། དགེ་བཤེས་ཤེས་རབ་བློ་གྲོས། སྤུ་བླ་གཡུང་དྲུང་སྐལ་བཟང་།
4,137 total views, 1 views today


text:
ངལ་རྩོལ་ནི་གཟི་བརྗིད་ཆེ་ཤོས་དང་ངལ་རྩོལ་པ་ནི་རླབས་ཆེ་ཤོས་ཡིན།
སྤེལ་དུས 2018-05-02
ཡོང་ཁུངས། བོད་ལྗོངས་དྲ་འཕྲིན་གཞུང་ལས་ཁང་།
རྩོམ་པ་པོ། སྒྲོལ་མས་བསྒྲིགས།
“ལྔ་གཅིག”རྒྱལ་སྤྱིའི་ངལ་རྩོལ་དུས་ཆེན་འཆར་ལ་ཉེ་བའི་མཚམས་འདིར། སྨྱུག་འཛིན་མཁན་གྱིས་དང་ཐོག་རྒྱལ་ཡོངས་མི་རིགས་ཁག་གི་བཟོ་པ་དང་།ཞིང་པ།ཤེས་ཡོན་ཅན།རིམ་ཁག་གི་ངལ་རྩོལ་མང་ཚོགས་རྣམས་ལ་དུས་ཆེན་གྱི་བཀྲ་ཤིས་བདེ་ལེགས་ཞུ་རྒྱུ་ཡིན།
ངལ་རྩོལ་ནི་གཟི་བརྗིད་ཆེ་ཤོས་དང་ངལ་རྩོལ་པ་ནི་རླབས་ཆེ་ཤོས་ཡིན། ངལ་རྩོལ་ནི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འབྱུང་ཁུངས་གལ་ཆེན་ཞིག་ཡིན་ཁར་ངལ་རྩོལ་དཔེ་བཟང་བ་ནི་མི་རིགས་ཀྱི་ཕུལ་བྱུང་མི་སྣ་དང་། རྒྱལ་ཁབ་ཀྱི་གཙོ་ཤུགས། སྤྱི་ ཚོགས་ཀྱི་སྲོག་ཤིང་དང་མི་དམངས་ཀྱི་དཔེ་བཟང་ཞིག་དང་ཏང་དང་རྒྱལ་ཁབ་ཀྱི་མཆོག་ནོར་ཞིག་རེད། ངལ་རྩོལ་དང་གསར་གཏོད་ལས་ང་ཚོར་འོད་སྟོང་འཕྲོ་བའི་ལོ་རྒྱུས་ལྡན་ཞིང་། ངལ་རྩོལ་དང་གསར་གཏོད་ལས་ང་ཚོར་ད་ཆའི་གྲུབ་འབྲས་འདི་ལྟ་བུ་ཐོབ་ཡོད། དེར་བརྟེན་ང་ཚོས་ངེས་པར་དུ་སྤྱི་ཚོགས་ཧྲིལ་པོར་ངལ་རྩོལ་དཔེ་བཟང་བའི་སྙིང་སྟོབས་དང་ངལ་རྩོལ་གྱི་སྙིང་སྟོབས་དར་སྤེལ་ཤུགས་ཆེན་བཏང་སྟེ། རྒྱ་ཆེའི་མི་དམངས་མང་ཚོགས་ལ་དཀའ་སྤྱད་ངལ་རྩོལ་དང་། ཟོལ་མེད་ངལ་རྩོལ། གསར་གཏོད་རང་བཞིན་གྱི་ངལ་རྩོལ་བཅས་ཀྱི་ལྟ་བ་འཛུགས་རྒྱུའི་ཁྲིད་སྟོན་བྱེད་དགོས། ངལ་རྩོལ་ནི་གཟི་བརྗིད་དང་གསར་གཏོད་ནི་རླབས་ཆེན་ཡིན་པ་དེ་སྙན་འཇེབས་ལྡན་པའི་དུས་རབས་ཀྱི་དབྱངས་རྟ་དྲག་པོ་ཞིག་ཏུ་གྱུར་བ་བྱེད་པ་དང་ངལ་རྩོལ་ནི་གཟི་བརྗིད་ཆེ་ཤོས་དང་། ངལ་རྩོལ་ནི་ཆེས་བླ་ན་མེད་པ། ངལ་རྩོལ་ནི་ཆེས་མཛེས་སྡུག་ལྡན་པ་ཡིན་པ་བཅས་ཀྱི་དར་སྲོལ་ཞིག་ཏུ་འགྱུར་བ་བྱེད་དགོས། ང་ཚོས་ཐོག་མཐའ་བར་གསུམ་དུ་ལུས་པོའི་ངལ་རྩོལ་ལམ་ཡང་ན་བསམ་བློའི་ངལ་རྩོལ་གང་ཞིག་ཡིན་རུང་། ཚང་མར་བརྩི་འཇོག་དང་སྐུལ་ལྕག་གཏོང་དགོས་ལ་མི་སྒེར་གྱི་གསར་གཏོད་དམ་ཡང་ན་མཉམ་སྡེབ་ཀྱི་གསར་གཏོད་གང་ཞིག་ཡིན་རུང་ཚང་མར་བརྩི་འཇོག་དང་སྐུལ་ལྕག་གཏོང་དགོས། གང་ལགས་ཤེ་ན། འགྲོ་བ་མིའི་རིགས་བྱུང་བ་ནས་ད་ལྟའི་བར་དབྱར་མཚོ་རྒྱས་པ་ལྟ་བུའི་འབྱོར་ཕྱུག་དང་། དམངས་གཙོ། ཤེས་དཔལ། ཞི་མཐུན་བཅས་ནི་ཚང་མ་ངལ་རྩོལ་དང་གསར་གཏོད་ལ་བརྟེན་ནས་བྱུང་བ་ཞིག་མ་ཡིན་ནམ། དུས་རབས་ཀྱི་རྣམ་པར་འགྱུར་ལྡོག་ཇི་ལྟར་སོང་ཡང་ང་ཚོས་སྔ་ཕྱི་བར་གསུམ་དུ་ངལ་རྩོལ་ལ་བརྩི་མཐོང་དང་ངལ་རྩོལ་པར་བརྩི་འཇོག་བྱེད་དགོས་ལ་བཟོ་པའི་གྲལ་རིམ་དང་རྒྱ་ཆེའི་ངལ་རྩོལ་མི་དམངས་ཀྱི་གཙོ་ཤུགས་དམག་གི་ནུས་པ་འདོན་སྤེལ་གང་ལེགས་བྱེད་དགོས། འདི་ནི་ང་ཚོས“ལྔ་གཅིག”རྒྱལ་སྤྱིའི་ངལ་རྩོལ་དུས་ཆེན་ལ་དྲན་གསོ་ཞུ་བའི་དོན་སྙིང་གལ་ཆེན་དེ་ཡིན།
ལོ་ལྟར“ལྔ་གཅིག”སྐབས། རང་རྒྱལ་གྱིས་སྒྱུར་བཅོས་སྒོ་དབྱེ་དང་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་ལ་ལེགས་སྐྱེས་མངོན་གསལ་དོད་པོ་འབུལ་མཁན་ངལ་རྩོལ་དཔེ་བཟང་བ་དང་སྔོན་ཐོན་ལས་དོན་པར་གཟེངས་བསྟོད་དང་བླ་ན་མེད་པའི་གུས་འདུད་ཞུ་ཡི་ཡོད། དེ་ལས་ངལ་རྩོལ་གྱི་གལ་ཆེའི་རང་བཞིན་མངོན་ཡོད་པ་དང་རང་རྒྱལ་གྱིས་ངལ་རྩོལ་ལ་མཐོང་ཆེན་དང་བརྩི་འཇོག་བྱེད་པ་དེ་མཚོན་ཡོད།
མིག་སྔར་རྒྱལ་ཡོངས་མི་རིགས་ཁག་གི་མི་དམངས་ཚོས་ཡིད་ཆེས་ཀྱིས་ཁེངས་བཞིན་དུ“ལོ་བརྒྱ་གཉིས” ཀྱི་འབད་འཐབ་དམིགས་ཚད་མངོན་འགྱུར་བྱ་ཆེད་འབད་བརྩོན་བྱེད་བཞིན་ཡོད། གཏན་འཁེལ་བྱས་པའི་ང་ཚོའི་འབད་འཐབ་དམིགས་ཚད་མངོན་འགྱུར་ཡོང་བ་བྱེད་པར་མཐར་གཏུགས་ནས་བརྗོད་ན་དཀའ་སྤྱད་ངལ་རྩོལ་དང་། ཡིད་རྟོན་ངལ་རྩོལ། ཚན་རིག་དང་མཐུན་པའི་ངལ་རྩོལ་བཅས་ལ་བརྟེན་དགོས་ཀྱི་ཡོད། ང་ཚོས་སྤྱི་ཚོགས་ཡོངས་སུ་སྔར་བས་ངལ་རྩོལ་ནི་གཟི་བརྗིད་ཡིན་པ་དང་། ཤེས་བྱ་གོང་དུ་བཀུར་བ། ཤེས་ལྡན་མི་སྣ་རྩ་ཆེར་འཛིན་པ། རླབས་ཆེན་དུས་རབས་ཀྱི་སྲོལ་བཟང་གཏོད་པ། སྤྱི་ཚོགས་ཀྱི་ཁོངས་མི་ཡོངས་ཀྱི་ངལ་རྩོལ་གྱི་སྙིང་སྟོབས་དར་སྤེལ་གཏོང་རྒྱུར་སྐུལ་བ། སྤྱི་ཚོགས་ཡོངས་སུ་ངལ་རྩོལ་ལ་དགའ་ཞེན་དང་། ངལ་རྩོལ་ནང་ཞུགས་པ། ལས་གཅེས་ལས་བརྩོན་བཅས་བྱས་ནས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་ཆེད་ལེགས་སྐྱེས་གསར་པ་འབུལ་དགོས།(བོད་ལྗོངས་དྲ་འཕྲིན་གཞུང་ལས་ཁང་། ཚེ་རིང་བཟང་མོ།)


text:
ལྗོངས་ཡོངས་ཀྱི་གོང་འོག་ཚང་མས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་གཏིང་ཟབ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པའི་འགག་རྩའི་དུས་སྐབས་སུ། རང་སྐྱོང་ལྗོངས་ཏང་ཨུད་ཀྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་ནས་ཡུལ་སྨད་ཤང་གི་མང་ཚོགས་ལ་སྤྲིངས་གནང་བའི་འཕྲིན་ལན་གལ་ཆེན་གྱི་དགོངས་དོན་ལ་གོ་བ་ནན་ཏན་བླངས་ཏེ་དུས་དཔགས་བབ་བསྟུན་གྱིས་ལྗོངས་ཡོངས་སུ“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་། བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”གྱི་འཐབ་ཇུས་ལག་ལེན་བསྟར་བའི་ཐབས་ཇུས་བཀོད་སྒྲིག་གལ་ཆེན་བྱས་ཡོད། འཐབ་ཇུས་འདི་ལག་ལེན་བསྟར་བ་ནི་མེས་རྒྱལ་གོང་བུ་གཅིག་གྱུར་སྲུང་སྐྱོང་དང་། མི་རིགས་མཐུན་སྒྲིལ་ལ་སྐུལ་འདེད། ཁ་ཕྲལ་ལ་ངོ་རྒོལ། དཔལ་འབྱོར་དང་སྤྱི་ཚོགས་འཕེལ་རྒྱས་ལ་སྐུལ་འདེད། ཏང་གི་སྲིད་འཛིན་གནས་བབ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ལམ་ལུགས་སྲ་བརྟན་དུ་གཏོང་བ་བཅས་ཀྱི་ངོས་ནས་བརྗོད་ཚེ་གལ་ཆེ་ལ་གཏིང་ཟབ་པའི་དོན་སྙིང་ལྡན་ཡོད།
ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་གྲོལ་ནས་ཡུན་རིང་མ་སོང་བར། སྤྱི་ཁྱབ་ཧྲུའུ་ཅིས་ཏང་དང་རྒྱལ་ཁབ་ཀྱི་ལས་དོན་མཛད་བྲེལ་ཆེ་བའི་གནས་ཚུལ་འོག་རང་ཉིད་སྐུ་ངོ་མས་ལྷུན་རྩེ་རྫོང་ཡུལ་སྨད་ཤང་གི་འབྲོག་པ་སྒྲོལ་དཀར་དང་དབྱངས་འཛོམས་གཅེན་གཅུང་གཉིས་ལ་འཕྲིན་ལན་སྤྲིངས་གནང་ཡོད། འདི་ནི་རྒྱ་ཆེའི་མཐའ་མཚམས་མི་སེར་ཚོས་དུས་ཡུན་རིང་པོའི་ནང་མེས་རྒྱལ་ལ་དགའ་ཞེན་དང་། ཁྱིམ་སྲུང་རྒྱལ་སྐྱོབ། རང་བྱུང་ཆ་རྐྱེན་ཞན་པོར་མི་སྐྲག་པ། རི་སྐོར་མཐའ་སྲུང་གི་འགན་འཁྲི་ཡག་པོ་འཁུར་བ་བཅས་བྱས་ནས་སྐད་གྲགས་མེད་པར་ལེགས་སྐྱེས་ཕུལ་བ་དང་ས་སྲུང་མཐའ་བརྟན་ཡོང་བར་བྱས་པའི་བླ་ན་མེད་པའི་སྙིང་སྟོབས་ལ་ཁས་ལེན་གང་ལེགས་གནང་བ་ཞིག་རེད་ལ་བོད་ཀྱི་རིམ་ཁག་ཏང་སྲིད་རྩ་འཛུགས་དང་མི་རིགས་ཁག་གི་ལས་བྱེད་མང་ཚོགས་ཁྲི་300ལྷག་ཙམ་གྱིས་འགན་འཁྲི་བློ་ལ་བརྟན་པོར་བཅངས་པ་དང་། ལྷག་བསམ་རྣམ་དག་ངང་འགན་འཁྲི་བསྒྲུབས་པ། དཀའ་སྤྱད་འབད་འཐབ་བྱས་པ། འགན་འཁྲི་འཁུར་ཕོད་པ། མཐའ་མཚམས་སུ་རྩ་བ་ཚུགས་པ། མཐའ་མཚམས་ལ་ལེགས་སྐྱེས་ཕུལ་བ་བཅས་ལ་ཚད་མཐོའི་ཁས་ལེན་གནང་བ་ཞིག་དང་བོད་ཀྱི་ལས་དོན་ལ་སྐུལ་ལྕག་དང་བསྔགས་སྐུལ་གནང་བ་ཞིག་དེ་བས་རེད།
ང་ཚོས་ངེས་པར་དུ་བློ་རྩེ་གཅིག་སྒྲིམ་གྱིས་སྤྱི་ཁྱབ་ཧྲུའུ་ཅིའི་འཕྲིན་ལན་གལ་ཆེན་གྱི་དགོངས་དོན་ལ་གོ་བ་བླངས་ནས“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་། བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”གྱི་འཐབ་ཇུས་སྤྱི་ཁྱབ་ཧྲུ་ཅིའི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས་པའི”མཛུབ་སྟོན་གལ་ཆེན་དང་མཉམ་དུ་བོད་ཀྱི་ལས་དོན་མཐའ་དག་གི་རྩ་བའི་གཞི་འཛིན་ས་དང་བྱ་སྤྱོད་ཀྱི་ཕྱོགས་སྟོན་དུ་བརྩིས་ཏེ་སྔ་བར་ཕྱི་གསུམ་དུ་བོད་ཀྱི་ལས་དོན་གྱི་བརྒྱུད་རིམ་ཧྲིལ་པོར་ཁྱབ་པར་བྱེད་དགོས།
“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་། བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”གྱི་འཐབ་ཇུས་ལག་ལེན་བསྟར་རྒྱུ་ནི་ཏང་གི་བོད་སྐྱོང་མཛད་ཇུས་ལག་བསྟར་གཏིང་ཟབ་བྱས་ནས་དུས་རབས་གསར་པར་བོད་ལྗོངས་ཀྱི་གོང་འཕེལ་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་བའི་ལྡོག་མེད་ཀྱི་བླང་བྱ་ཞིག་རེད། ཏང་དང་རྒྱལ་ཁབ་ཀྱི་འཐབ་ཇུས་ཀྱི་སྤྱི་ཡོངས་ཁྲོད་བོད་ཀྱི་ལས་དོན་ལ་དམིགས་བསལ་གྱི་གནས་བབ་ལྡན་ཡོད་པས་ཏང་ཀྲུང་དབྱང་གིས་སྔར་ནས་བཟུང་བོད་ཀྱི་ལས་དོན་ལ་ཚད་མཐོའི་མཐོང་ཆེན་གནང་གི་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་སྤྱི་ཡོངས་དང་འཐབ་ཇུས་ཀྱི་མཐོ་ཚད་ནས“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་། མཐའ་མཚམས་སྐྱོང་བར་སྔོན་ལ་བོད་བརྟནལྷིང་ཡོང་བར་བྱེད་དགོས་པའི”འཐབ་ཇུས་དགོངས་པ་གལ་ཆེན་གཏན་འཁེལ་གནང་ནས་བོད་ཀྱི་ལས་དོན་གྱི་རྩ་དོན་གལ་ཆེན་བཏོན་ཡོད་ལ“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་འཛུགས་སྐྲུན་བྱེད་དགོས་པའི”མཛུབ་སྟོན་གལ་ཆེན་ཡང་གནང་ཡོད། བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་། བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན་བྱ་རྒྱུ་ནི་སྤྱི་ཁྱབ་ཧྲུའུ་ཅིའི་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་གྱི་ནང་དོན་གལ་ཆེན་ཞིག་དང་། ཏང་གི་བོད་སྐྱོང་མཛད་ཇུས་ཕུན་སུམ་ཚོགས་སུ་དང་གོང་འཕེལ་བཏང་བ་ཞིག སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གིས་བོད་ཀྱི་མི་རིགས་ཁག་གི་ལས་བྱེད་མང་ཚོགས་ལ་སྤྲད་པའི་བླ་ན་མེད་ལ་གཟི་བརྗིད་ལྡན་པའི་ལོ་རྒྱུས་ཀྱི་ལས་འགན་ཞིག་རེད། ལྗོངས་ཡོངས་ཀྱིས“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་། བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”གྱི་འཐབ་ཇུས་ལག་ལེན་བསྟར་བར་སྤྱི་ཁྱབ་ཧྲུའུ་ཅིའི་བླང་བྱ་གཞིར་བཟུང་བོད་ཀྱི་ལས་དོན་ལེགས་པར་བསྒྲུབས་ཏེ་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཁག་གངས་ལྗོངས་ས་མཐོར་ཆད་ལུས་མེད་པར་དོན་འཁྱོལ་ཐུབ་པའི་འགན་ལེན་བྱེད་དགོས།
“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་། བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”གྱི་འཐབ་ཇུས་ལག་ལེན་བསྟར་བ་ནི་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་། ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་འཛུགས་སྐྲུན་བྱེད་པའི་ཁ་ཚ་དགོས་གཏུགས་ཀྱི་དགོས་མཁོ་རེད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པས་ཕྱོགས་གཅིག་ནས་རང་ལྗོངས་ཀྱི་སྤྱི་ཚོགས་ཀྱི་འགལ་ཟླ་གཙོ་བོ་མི་དམངས་ཀྱི་མཛེས་སྡུག་ལྡན་པའི་འཚོ་བའི་དགོས་མཁོ་ཉིན་རེ་བཞིན་ཆེ་རུ་འགྲོ་བ་དང་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་བར་གྱི་འགལ་བར་གྱུར་པ་དང་། ཕྱོགས་གཞན་ཞིག་ནས་མི་རིགས་ཁག་གི་མི་དམངས་དང་ཏཱ་ལའི་རུ་ཚོགས་ཀྱིས་གཙོས་པའི་ཁ་ཕྲལ་ཕྱོགས་གཏོགས་དབར་གྱི་དམིགས་བསལ་གྱི་འགལ་བར་འགྱུར་ལྡོག་བྱུང་མེད་པས་ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་དང་བརྟན་ལྷིང་སྲུང་སྐྱོང་གི་དུས་བབ་སྔར་བཞིན་ཛ་དྲག་པོ་ཡོད། ལྗོངས་ཡོངས་སུ“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་། བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”གྱི་འཐབ་ཇུས་ལག་ལེན་བསྟར་བར་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས་རང་ལྗོངས་ཀྱི་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་གནད་དོན་ཐག་གཅོད་བྱེད་པ་དང་། རང་ལྗོངས་ཀྱི་ཐོབ་པར་དཀའ་བའི་ཞི་མཐུན་བརྟན་ལྷིང་གི་རྣམ་པ་བཟང་པོ་སྲ་བརྟན་དང་གོང་འཕེལ་བཏང་སྟེ་མི་རིགས་ཁག་གི་མང་ཚོགས་ཀྱིས་རླབས་ཆེན་མེས་རྒྱལ་དང་། ཀྲུང་ཧྭ་མི་རིགས། ཀྲུང་ཧྭའི་རིག་གནས། ཀྲུང་གོ་གུང་ཁྲན་ཏང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བཅས་ལ་མོས་སེམས་རྒྱུན་ཆད་མེད་པར་ཆེ་རུ་བཏང་སྟེ། ཏང་གིས་བོད་དུ་སྲིད་སྐྱོང་བའི་སྲིད་འཛིན་གྱི་རྨང་གཞི་བརྟན་དུ་གཏོང་དགོས།
ཡིད་ཆེས་ལྡན་ཚེ་སྟོབས་ཤུགས་འཕེལ། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་མྱུར་པོ་ཕྱིན་པ་དང་། སྤྱི་ཚོགས་ཁྱོན་ཡོངས་རྒྱུན་མཐུད་བརྟན་ལྷིང་ཡིན་པ། ཏང་འཛུགས་སྐྱོང་ལ་ཕྱོགས་ཡོངས་ནས་ཤུགས་སྣོན་ཐེབས་པ། མི་དམངས་ཀྱི་ཐོབ་ཚོར་དང་བདེ་སྐྱིད་ཚོར་སེམས་ཆེ་རུ་མངོན་གསལ་དོད་པོ་ཕྱིན་པ། ཏང་གི་བཀའ་དྲིན་དྲན་པ་དང་། ཏང་གི་བཀའ་ལ་ཉན་པ། ཏང་གི་རྗེས་སུ་འབྲང་བ་བཅས་ཀྱི་ཡིད་ཆེས་དང་ཆོད་སེམས་སྔར་བས་བརྟན་དུ་ཕྱིན་པ། “བརྟན་ལྷིང་ཐད་རང་འགུལ་དུ་འགྱུར་བའི”འདུ་ཤེས་ཟབ་ཏུ་ཕྱིན་ཡོད། འདི་དག་ཚང་མས“བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་། བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”གྱི་འཐབ་ཇུས་ལག་ལེན་བསྟར་ཆེད་དངོས་པོའི་རྨང་གཞི་དང་། སྤྱི་ཚོགས་ཀྱི་རྨང་གཞི། མང་ཚོགས་ཀྱི་རྨང་གཞི། ཆབ་སྲིད་ཀྱི་འགན་ལེན་བཅས་བརྟན་པོ་བྱས་ཡོད། ངོས་འཛིན་དང་བྱ་སྤྱོད་ལྗོངས་ཏང་ཨུད་ཀྱི་ཐབས་ཇུས་བཀོད་སྒྲིག་གལ་ཆེན་ཐོག་གཅིག་གྱུར་ཡོང་བར་བྱས་ནས་འགན་འཁྲི་བློ་ལ་བརྟན་པོར་བཅངས་ནས་ཞུམ་མེད་མདུན་སྐྱོད་བྱས་ཚེ་ང་ཚོས་བོད་ལྗོངས་གོང་འཕེལ་མྱུར་པོ་གཏོང་བ་དང་མཐའ་མཚམས་སྲ་བརྟན་དང་མཐའ་མཚམས་བདེ་འཇགས་ཡོང་བའི་བྱ་སྤྱོད་དངོས་ཀྱིས་སྤྱི་ཁྱབ་ཧྲུའུ་ཅིའི་ཐུགས་ཁུར་ཟབ་མོར་དྲིན་ལན་འཇལ་བའི་འགན་ལེན་ཐུབ་ངེས་རེད།